
FRA  NEW  YORK  TIL  CHICAGO. 

I  Foraaret  1882  kom  min  Hustru  og  jeg  til 
Amerika.  For  mig  var  dette  dog  ikke  at  komme  til 
et  fremmed  Land.  Jeg  havde  været  her  før  og 
fandt  mig  derfor  ved  vor  Ankomst  straks  hjemme 
her.  Vi  landede  som  vel  de  fleste,  der  kommer  her- 
til, i  New  York;  men  Rejsen  kom  straks  til  at  gaa 
videre  mod  Vest  med  Chicago  til  Maal.  Det  var  den 
Gang  endnu  i  Tmmigranttogenes  Tid,  et  saare  lang- 
somt og  trivielt  Befordringsmiddel.  Med  et  saadant 
Tog  kom  vi  til  at  gøre  Rejsen  mellem  New  York  og 
Chicago.  Medens  Vejen  mellem  disse  to  Byer  nu. 
til  Dags  tilbagelægges  i  en  ca.  20  a  24  Timer,  tog  det 
den  Gang  med  et  Immigranttog  en  4  a  5  Dage,  og 
mellem  New  York  og  San  Francisco  som  oftest  flere 
Uger.  Nogle  Aar  efter  min  Ankomst  hertil,  stod  jeg 
en  Dag  og  ventede  paa  Tog  ved  en  Station  ude  i  Ne- 
braska. Det  hændte  sig  da,  at  et  Immigranttog 
samtidigt  ankom  og  gjorde  Holdt  ved  Stationen. 
En  Passager  stak  Hovedet  ud  af  Kupévinduet,  og,  da 
han  saa'  mig,  spurgte  han,  hvor  langt  Toget  var  kom- 
met vest  for  Omaha;  paa  min  Oplysning  desangaa- 
ende  udbrød  han  sørgmodig:  "My  God!  I  will  be  an  , 

old  man  before  I  reach  my  destination".  Paa  mit 
Spørgsmaal,  hvor  fra  han  kom,  og  hvor  hen  Rejsen 
gjaldt,  svarede  han:  „Fra  New  York  og  til  San  Fran- 
cisco". Jeg  forstod  godt  Mandens  Sørgmodighed. 
At  køre  en  saadan  Vejlængde  med  et  Immigranttog 
maatte  være  en  sand  Pine;  man  maatte  kunne  kede 
sig  en  Sygdom  til.  Immigranttogenes  Tid  er  heldig- 
vis nu  forbi. 

*  *  • 

Paa  Vejen  mellem  New  York  og  Chicago  havde 
min  Hustru  og  jeg  en  lille  Oplevelse,  som  jeg  paa  en 
rørende  Maade  mange  Aar  efter  blev  draget  i 
Minde.  Mellem  Passagererne  med  samme  Tog,  som 
vi  var  med,  var  der  en  ung  Kone  med  et  Par  Børn. 
Kupeen,  vi  var  i,  var  overfyldt  med  Passagerer;  vi 
var  bleven  stuvet  ind  som  Sild  i  en  Tønde  uden  Hen- 
syn til,  om  der  var  Siddeplads  til  alle  eller  ikke.  Be- 
meldte Kone  med  samt  hendes  to  smaa  Børn  havde 
ikke  været  saa  heldige  at  faa  et  ordentligt  Sæde. 
Min  Hustru  og  jeg,  som  i  den  Sag  havde  været  hel- 
digere, kom  tilfældigt  til  at  lægge  Mærke  til  hende, 
og  vi  saa'  straks,  at  hun  ikke  blot  saa'  træt,  men 
ogsaa  lidende  ud.  Vi  tilbød  hende  derfor  vort  Sæde, 
et  Tilbud,  som  hun  modtog  med  en  saa  rørende  Tak- 
nemmelighed, at  denne  var  os  mere  end  nok  for  vor 
Opofrelse. 

Mange  Aar  efter  blev  jeg  i  min  Egenskab  af 
Præst  kaldt  ud  paa  Landet  til  en  syg  Kone.  Jeg 
havde  paa  Forhaand  ingen  Anelse  om,  hvem  den 
syge  var.    Da  jeg  kom  i  Hjemmet,  var  noget  af  det 


første,  den  syge  sagde :  „Ja,  De  kender  mig  vel  ikke 
nu,  men  jeg  husker  godt  baade  Dem  og  Deres  Hu- 
stru. I  har  nemlig  en  Gang  vist  mig  en  Venlighed, 
som  paa  Grund  af  den  Betydning,  den  den  Gang 
havde  for  mig,  har  gjort,  at  jeg  ikke  har  kunnet 
glemme  Eder".  Jeg  var  ganske  i  Vilderede  med, 
hvad  hun,  som  jeg  mente  var  mig  fuldstændig  frem- 
med, kunde  sigte  til,  og  jeg  maatte  derfor  bede 
hende  om  Forklaring.  Hun  fortalte  mig  da  nævnte 
lille  Tildragelse,  hvor  glad  og  taknemmelig,  hun  var 
bleven  ved  vor  Venlighed  mod  hende.  Da  hun 
havde  faaet  at  vide,  at  jeg  var  bleven  Præst  i  Byen 
saa  nær  hendes  Hjem,  havde  hun  faaet  saadan  en 
inderlig  Lyst  til  at  se  og  tale  med  mig.  Jeg  blev, 
som  man  vil  kunne  forstaa,  rørt  ved  at  erfare,  at 
denne  vor  omtalte  lille  Opmærksomhed  over  for 
hende  hin  Gang,  som  jeg  ved  hendes  Fortælling  nu 
godt  kunde  mindes,  men  som  hverken  min  Hustru 
eller  jeg  den  Gang  havde  betragtet  for  andet  end 
en  simpel  Høflighed,  —  havde  haft  en  saadan  Be- 
tydning for  hende,  at  hun  gennem  de  Aar,  der  var 
hengaaet  siden,  ikke  havde  glemt  os.  Jeg  kom  der- 
ved til  at  tænke  paa  vor  Herres  Ord :  Den,  som  gi- 
ver et  Glas  Vand  til  én  af  hans  Smaa,  som  trænger, 
skal  ingenlunde  miste  sin  Løn ! 

Da  min  Hustru  og  jeg  naaede  Chicago,  meldte 
jeg  mig  straks  til  Tjeneste  hos  den  danske  Kirkes 
Hovedbestyrelse,  hvis  Formand,  Pastor  A.  S.  Niel- 
sen, den  Gang  boede  i  Chicago.  Fra  et  Par  Menig- 
heder, den  ene  i  selve  Chicago,  den  anden  i  Chicagos 


umiddelbare  Nærhed,  kom  der  straks  indtrængende 
Opfordring  om  at  faa  mig  til  Præst.  Pastor  Niel- 
sen mente  imidlertid,  at  jeg  burde  søge  min  Virk- 
somhed ude  i  Nebraska,  hvor  der  den  Gang  allerede 
•fandtes  ikke  saa  faa  Danske  spredte  omkring  i  smaa 
Settlementer,  særlig  i  den  mellemste  og  nordlige 
Del  af  Staten.  Til  disse  Egne  blev  da  Rejsen  for 
mig  videre  bestemt. 

Fra  Chicago  gennem  Iowa. 

Efter  et  Ophold  i  Chicago  paa  vel  en  Ugestid, 
drog  vi  da  mod  Vest.  Paa  Vejen  ud  til  Nebraska 
var  jeg  paalagt  at  besøge  enkelte  Kredse  i  Staten 
Iowa.  Min  Rejse  skulde  være  en  Missionsrejse.  I 
Waterloo,  Iowa,  havde  jeg  en  Søster  boende,  Mrs. 
Karen  Pedersen,  nu  i  Ringsted,  Iowa,  og  hos  hende 
var  det  Bestemmelsen,  at  min  Hustru  skulde  tage 
Ophold,  mens  jeg  selv  rejste  videre.  Min  Hustru 
var  ogsaa  meget  træt  efter  den  lange  Rejse,  og 
den  for  hende  uvante  Varme  —  det  var  i  Juni  Maa- 
ned  —  havde  tillige  givet  hende  et  let  Anfald  af 
Klimafeber,  saa  hun  virkelig  trængte  til  lidt  Ro  og 
Hvile. 

Da  vi  var  naaet  til  Waterloo  og  min  Hustru  var 
kommet  lidt  til  Ro  i  min  Søsters  Hjem,  gav  jeg  mig 
selv  videre  paa  Rejse.  Cedar  Falls,  som  ligger  en  6 
Mil  nord  for  Waterloo,  blev  det  første  Sted,  hvor 
jeg  gjorde  Holdt  og  kom  til  at  aflægge  et  Vidnes- 
byrd.   Menigheden  dér  havde  ellers  sin  egen  Præst, 


Jensen,  senere  bedre  kendt  under  Navnet  Mylund. 
Han  døde  1901. 

Fra  Cedar  Falls  gik  Rejsen  til  Luzerne  i  Ben- 
ton Co.,  Iowa.  Her  boede  ikke  mange  Danske,  kun 
nogle  faa  Familier.  Disse  blev  jævnlig  ydet  Be- 
tjening af  en  Mand  ved  Navn  Nicolajsen.  Om 
denne  har  man  en  udførlig  Beskrivelse  af  Pastor  P. 
Vig  i  Bogen  :  „Danske  i  Amerika' ' .  Nicolajsen  var 
hjemme  i  Danmark  —  København  —  bleven  dra- 
get med  ind  i  den  Vækkelse,  Grundtvigs  Vidnesbyrd 
havde  fremkaldt.  Han  havde  taget  ivrig  Del  i  de 
gudelige  Forsamlinger  i  København,  hvor  J.  Chr. 
Lindberg  og  andre  af  Grundtvigs  Venner  førte  Or- 
det. Særlig  havde  Claus  Chr.  Harm  sen  haft  meget 
at  betyde  for  ham.  I  Aaret  1851  forlod  Nicolajsen 
imidlertid  Danmark  og  drog  med  sin  Familie  til 
Amerika.  Her  opholdt  han  sig  en  Tid  i  Brooklyn, 
N.  Y.,  men  flyttede  senere  til  Davenport,  Iowa,  og 
senere  igen  til  Luzerne  i  samme  Stat,  hvor  han  købte 
Land  og  blev  Farmer.  Han  døde  i  Cedar  Falls,  la., 
i  Aaret  1893.  Før  mit  Møde  med  Nicolajsen  havde 
Pastor  A.  S.  Nielsen  allerede  adskillige  Gange  om- 
talt ham  for  mig,  og  jeg  glædede  mig  til  personlig 
at  blive  bekendt  med  ham.  Jeg  antog  nemlig,  at 
han  vilde  fortælle  mig  en  Del  af  sine  Oplevelser  i 
hin  bevægede  Tid  i  dansk  Kirkeliv  derhjemme ;  men 
det  blev  mig  lidt  af  en  Skuffelse.  Baade  han  og  Hu- 
stru var  allerede  gamle  Folk,  og  Alderdommen 
havde  gjort  sig  meget  kendelig  hos  dem,  saa  det 
blev  kun  almindelige  Smaatræk  fra  Livet  den  Gang, 


jeg  fik  at  høre.  Jeg  boede  hos  dem,  og  Søndag  For- 
middag holdt  jeg  Gudstjeneste  i  deres  Hjem.  Om 
Eftermiddagen  sad  jeg  sammen  med  Nicolajsen  og 
Familie,  samt  nogle  faa  andre,  som  havde  deltaget 
i  Gudstjenesten,  uden  for  Huset  paa  Verandaen. 
Det  var  i  den  sidste  Halvdel  af  Juni  Maaned,  og 
Luften  var  kvælende  varm.  Som  vi  nu  sidder  i  Sam- 
tale med  hverandre,  lægger  vi  Mærke  til,  at  skønt 
der  er  Stilhed  i  Luften  langs  Jorden,  er  der  Uro 
højere  oppe.  Vi  saa'  nemlig  Papirsstumper  og  an- 
det lignende  hvirvles  om  deroppe.  Vi  gættede  straks, 
at  Grunden  til  denne  Uro  maatte  være  Storm 
et  eller  andet  Sted  ikke  langt  borte,  men  hvor,  var 
der  ingen,  der  vidste.  Man  havde  den  Gang  ikke 
Telefoner,  saa  man  kunde  rette  Spørgsmaal  desan- 
gaaende  ud  omkring.  Dagen  efter  forlod  jeg  Lu- 
zerne,  og  da  jeg  kom  en  ca.  50  Mil  syd  paa  til  Byen 
Grinnell  ved  Kock  Island  Pacific,  fik  jeg  se,  hvor 
Stormen  Dagen  forud  havde  raset.  Byen  Grinneil 
var  nemlig  da  bleven  hjemsøgt  af  en  "Cyclone", 
som  havde  anrettet  en  frygtelig  Ødelæggelse  i  Byen 
og  nærmeste  Omegn.  Cyclonen  var  gaaet  omtrent 
midt  igennem  Byen  og  havde  væltet  en  hver  Byg- 
ning paa  sin  Vej.  Mange  Mennesker  var  bleven 
dræbte,  og  der  var,  som  man  kan  tænke,  stor  For- 
virring, Nød  og  Jammer  i  Byen.  Det  var  i  Sandhed 
et  trist  Syn  at  se  al  den  Ødelæggelse,  Cyclonen 
havde  afstedkommet,  ikke  blot  i  selve  Byen,  men 
ogsaa  uden  for  denne.  Flere  Mil  af  Banelinjen  paa 
Eock  Island  Banen  var  ødelagt.  Jærnbaneskinner  var 

revet  op  og  tvistet  sammen,  som  havde  de  kun  været 
Staaltraad.  Træer  og  Fiarmhuse  langs  Banelinjen 
laa  oprevne  og  ødelagte.  Passagerer,  som  enten 
skulde  øst  eller  vest,  maatte  vandre  til  Fods  ad  det 
ødelagte  Stykke  Banelinje,  for  atter  at  kunne  faa 
Tog.  Jeg  var  glad  ved  at  komme  bort  fra  al  denne 
Ødelæggelse,  Nød  og  Jammer,  som  jeg  jo  dog  allige- 
vel ikke  kunde  være  til  nogen  Hjælp  i.  Der  blev 
kort  efter  samlet  Penge  til  de  skadelidte,  og  Byen 
Grinnell  kom  paa  Fode  igen. 

Min  Rejse  fra  Luzerne  over  Grinnell  havde  som 
Maal  Elk  Horn  i  Shelby  Co.,  Iowa,  det  Sted,  hvor 
den  første  danske  Folkehøjskole  herovre  var  bleven 
oprettet  af  Præsten  Olaf  Kirkeberg  med  Kr.  Øster- 
gaard til  Medlærer.  Pastor  Kirkeberg  er  Nord- 
mand, og  jeg  har  siden  ofte  tænkt  paa  det  mærke- 
lige i,  at  det  var  en  Nordmand,  som  skulde  komme 
til  at  overføre  den  danske  Folkehøjskole  til  Danske 
i  Amerika.  Paa  Højskolen  i  Elk  Horn  havde  jeg 
været  Elev  et  Par  Aar,  før  jeg  var  rejst  til  Dan- 
mark, for  at  fuldende  min  Uddannelse,  saa  jeg  var 
godt  kendt  derude.  I  Marne,  den  nærmeste  Station 
ved  Elk  Horn,  var  der  Vogn  efter  mig.  Da  jeg  før- 
ste Gang  var  kommen  til  Elk  Horn  —  det  var  i 
Efteraaret  1878  —  havde  jeg  vandret  Vejen  mellem 
Marne  og  Elk  Horn  til  Fods;  denne  Gang  kom  jeg 
kørende.  Det  var  en  Fornøjelse  for  mig  at  gense 
denne  Egn  og  atter  faa  mødes  med  gamle  Venner 
derude.  Skolens  Forstander  var  nu  Pastor  H.  J. 
Pedersen.    Kirkeberg  var  rejst  til  Norge.    Det  var  i 

Slutningen  af  Juni  Maaned,  jeg  kom  der.  Pigesko- 
len var  da  i  fuld  Virksomhed.  Under  mit  Besøg 
maatte  jeg,  som  naturligt  var,  holde  Foredrag  for 
Pigeskolen.  Jeg  mindes  endnu,  hvad  jeg  talte  om, 
nemlig  Digteren  Johannes  Ewalds  Ungdomsliv.  Da 
jeg  rejste  derfra,  hilste  Eleverne  mig  med  en  Sang 
til  Farvel,  og  ønskede  mig  Lykke  paa  Rejsen  til  Ne- 
braska. 

Første  Besøg"  i  Nebraska. 

Jeg  kan  egentlig  ikke  sige,  at  det  var  med  godt 
Mod  eller  god  Lyst,  jeg  drog  til  Nebraska,  for  der- 
ude at  søge  Virksomhed  som  Præst.  Hvad  der  den 
Gang  var  bleven  mig  fortalt  om  Nebraska,  havde 
ikke  været  til  Ros  for  denne  Stat.  Det  havde  nem- 
lig altid  været  noget,  som  drejede  sig  om  tørre, 
varme  Vinde,  Cycloner,  Græshopper  og  lignende 
Onder.  Jeg  havde  hørt  fortælle,  at  Græshopperne 
kunde  komme  i  saa  store  Sværme,  at  de  kunde 
skjule  Solen,  og  at  de,  naar  de  slog  sig  ned,  i  et  Øje- 
blik kunde  fortære  alt,  hvad  der  af  Sæd  fandtes  paa 
Marken,  Bladene  paa  Træerne,  ja,  at  de  endogsaa 
kunde  fortære  Straahatten  af  Hovedet  paa  Folk. 
Og  hvad  Ødelæggelse  de  tørre  Vinde  og  de  hyppige 
Cycloner  kunde  anrette,  overgik  enhver  Beskri- 
velse. Det  var,  som  sagt,  ikke  noget  lyst  Billede, 
der  var  bleven  mig  givet  af  Livet  og  Tilværelsen 
derude.  Der  var  da  ogsaa  mange,  som  indtrængende 
havde  fraraadet  mig  at  søge  Virksomhed  derude; 
men  da   Samfundets   Styrelse   ønskede  mig  derud, 

mente  jeg,  der  var  ikke  andet  for  end  med  saa  godt 
Mod  som  muligt  at  vove  mig  ved  det. 

Omkring  ved  Aftentide  kørte  jeg  over  den 
mudrede  Missouriflod,  der  danner  Grænseskellet 
mellem  Iowa  og  Nebraska.  Den  sidste  By  paa  Iowa- 
siden er  Council  Bluffs,  den  første,  man  kommer  til 
paa  Nebraskasiden,  er  Omaha,  det  vil  sige,  naar 
man  rejser  med  Union  Pacific  Banen.  Begge  disse 
Byer  har  i  sin  Tid  været  Hvilestationer  for  Mormo- 
ner paa  deres  Rejse  til  Saltsøstaden  i  Utah.  Der  fin- 
des i  begge  Byer  ikke  saa  faa  frafaldne  Mormoner, 
som  er  vendt  tilbage  dertil  efter  at  have  faaet  nok 
af  Herligheden  i  Utah.  Omaha  var  mig  den  Gang 
lidt  kendt  fra  Bladet  „Den  Danske  Pioneer",  som 
baade  var  begyndt  og  den  Gang  endnu  lededes  af 
en  frafalden  Mormon.  Der  fandtes  ikke  saa  faa 
Danske  i  Omaha.  Der  var  ogsaa  dansk  Menighed. 
Dens  Præst  var  den  Gang  Pastor  Gydesen.  Ham 
var  jeg  bleven  kendt  med  under  mir  Ophold  paa 
Skolen  i  Elk  Horn.  Da  jeg  maatte  overnatte  i 
Omaha,  opsøgte  jeg  ham  og  blev  vel  modtaget.  Og 
før  jeg  Dagen  efter  igen  tog  af  Sted,  havde  jeg  af 
ham  faaet  adskillige  gode  Raad  og  Vink  vedrørende 
min  Rejse  videre. 

I  Howard  County,  Nebraska. 

Dagen  efter  drog  jeg  saa  videre  med  Howard 
County,  Nebraska,  til  Maal.  Pastor  S.  II.  Madsen 
var  den  Gang  Præst  derude.  Banen  mellem  Omaha 
og  Grand  Tsland,  hvor  jeg  skulde  skifte  Tog,  gaar  i 

en  omtrent  lige  Linje  øst  og  vest  i  Dalen  langs  med 
Plattefloden.  Landet  i  denne  Dal  er  fladt  som  en  Pan- 
dekage og  ikke  særlig  frugtbart,  da  Jorden  er  sandet. 
Plattedalen  var  den  Gang  kun  sparsomt  bebygget. 
Man  saa'  kun  hist  og  her  en  usselig  Jordhytte  samt 
nogle  smaa  Flokke  Kreaturer,  der  søgte  Føde  paa  den 
fattige  Jord.  Hele  Egnen  gav  Indtryk  af  Øde  og 
Fattigdom.  Det  gik  mig  paa  denne  Køretur  mel- 
lem Omaha  og  Grand  Island,  som  det  mange  Aar 
efter  gik  mig  paa  min  første  Køretur  gennem 
Michigans  ødelagte  Skove.  Synet  af  den  ødelagte 
Skov,  hvoraf  der  kun  stod  tilbage  nogle  nøgne 
Stammer,  hist  og  her  sortsvedne  af  Skovbranden, 
bragte  mig  i  en  nedtrykt  Stemning.  Saaledes  ogsaa 
her;  Egnens  Øde  og  Fattigdom  satte  mig  i  en  daar- 
lig  Stemning.  Der  var  et  Øjeblik,  jeg  ønskede,  at 
jeg  ikke  havde  indvilget  i  at  drage  til  Nebraska. 
En  Del  Aar  efter  kom  den  samme  Egn  jo  imidlertid 
til  at  se  anderledes  ud.  Menneskeaand  og  Mennske- 
haand  formaar  ved  Snille  og  Anstrængelser  at  faa 
noget  ud  af  selv  den  fattigste  Jord.  Med  Undtagelse 
af  lidt  Buskvækst  og  nogle  forkrøblede  Smaatræer 
langs  Bredden  af  Plattefloden  og  de  til  denne  stø- 
dende Smaafloder,  hvoraf  dog  Loupfloden  er  af  be- 
tydelig Størrelse,  fandtes  der  paa  hele  Strækningen 
den  Gang  ikke  et  Træ.  Nu  er  Plattedalen  vel  be- 
bygget. Jordhytterne  er  forsvundne  og  antagelige 
Træhuse  har  indtaget  deres  Plads,  og  omkring  de 
fleste  af  disse  findes  der  Plantager  —  Lunde  af  for- 
skellige Slags  Træer. 

Banen  fra  Grand  Island  og  til  Howard  Coun- 
ty  gik  i  nordlig  Retning.  Saa  langt  vest  som  Grand 
Island  havde  i  sin  Tid  den  bekendte  Præst  Grove 
Rasmussen  været,  da  han  paa  Udvalgets  Vegne  var 
herovre  for  at  undersøge,  hvor  vidt  her  fandtes  Be- 
tingelser for  et  kirkeligt  Arbejde  blandt  Lands- 
mænd. 

Da  jeg  kom  ud  af  Plattedalen,  der  er  omtrent 
20  Mil  bred,  fik  Egnen  et  andet  Udseende :  jævnt, 
rullende  Land  og  i  Modsætning  til  Dallandet  meget 
frugtbart.  Men  ogsaa  her  var  Egnen  den  Gang  kun 
tyndt  befolket.  Byen  St.  Paul  var  Endemaalet  for 
min  Køretur  med  Banen.  Den  gik  den  Gang  nemlig 
ikke  længere.  I  St.  Paul  fandtes  Regeringssædet 
(county  seat)  for  Howard  County.  Herfra  og  ud 
til  Pastor  Madsens  Hjem  var  der  omtrent  12  Mil. 
Jeg  havde  meldt  Madsen  mit  Besøg,  samt  til  hvilken 
Tid,  jeg  vilde  være  i  St.  Paul,  og  bedt  ham  modtage 
mig  der.  Da  han  ved  min  Ankomst  imidlertid  ikke 
var  mødt,  antog  jeg,  at  han  ikke  maatte  have  mod- 
taget mit  Brev.  Jeg  gav  derfor  Stationsforvalteren 
min  Rejsekuffert  og  bad  ham,  hvis  enten  Pastor 
Madsen  eller  nogen  anden  senere  paa  Dagen  skulde 
møde  op  og  spørge  efter  mig,  da  at  udlevere  den  til 
vedkommende,  og  da  jeg  videre  havde  faaet  Oplys- 
ning om  Vejen  ud  til  Madsens  Hjem,  gav  jeg  mig 
til  Fods  paa  Vej  derud. 

Det  var  en  varm  Sommerdag,  saa  det  var  alt 
andet  end  en  behagelig  Spadseretur.  Egnen  var 
tyndt  befolket,  paa  flere  Mil  fandtes  ikke  et  eneste 


14 

Hus;  men  der  var  betydelige  Præriehunde  Kolonier. 
En  saadan  Koloni  tog  sig  meget  interessant  og  ejen- 
dommelig ud.  Der  fandtes  i  tusindvis  af  disse  smaa 
Dyr.  Deres  egentlige  Bolig  havde  de  nede  i  Jorden, 
men  øverste  Etage  af  samme  var  oven  Jorden  og  lig- 
nede et  Muldvarpeskud.  Fra  denne  fandtes  Ned- 
gangen til  det  underjordiske  Rum,  deres  egentlige 
Bolig.  Naar  man  nærmede  sig  en  saadan  Prærie- 
hundeby,  kunde  man,  naar  Vejret  var  smukt,  se 
disse  smaa  Dyr  sidde  Par  ved  Par  ved  deres  Bolig  i 
livlig  Passiar  med  hverandre.  Lyden  lød  som  smaa 
Hundes  Bjæffen.  Saa  snart  de  imidlertid  opdagede, 
at  der  var  Fremmede,  som  nærmede  sig,  forsvandt 
de  øjeblikkelig  ned  i  underste  Etage  af  deres  Bolig. 
Da  jeg  havde  hørt,  at  hvor  der  fandtes  Præriehunde, 
der  fandtes  ogsaa  Klapperslanger,  og  at  disse  og 
Præriehundene  levede  paa  fredelig  Fod  med  hver- 
andre, var  det  med  Forsigtighed,  jeg  vandrede  gen- 
nem deres  By. 

Længere  fremme  var  jeg  saa  heldig  at  møde  et 
Køretøj.  Jeg  spurgte  Manden  paa  samme,  om  han 
kunde  sige  mig,  hvorvidt  jeg  var  paa  ret  Vej  til  Pa- 
stor Madsens  Hjem.  „Pastor  Madsen'',  sagde  han 
og  saa'  noget  betænkelig  paa  mig.  „Ja,  det  er  vel 
ham  „Urmagerpræsten","  siger  han  saa.  „Hans 
Hjem  vil  Du  finde  derovre  under  Bakken,  der 
hvor  Du  ser  Skolehuset".  Manden  var  dansk,  men 
gennem  det  Svar,  han  gav  mig,  kunde  jeg  skønne, 
at  han  næppe  stod  i  noget  særligt  hjærteligt  Forhold 
til  Præsten. 

Hos  Pastor  Madsen. 
Jeg  naaede  endelig  det  omtalte  Skolehus,  og  fra 
dette  fik  jeg  Øje  paa  et  Hus  et  Stykke  borte  nede 
under  Bakken.  Jeg  siger  et  Hus,  men  det  var  nu 
ellers  daarligt  nok,  at  det  fortjente  dette  Navn.  Det 
lignede  nemlig  mere  en  temmelig  stor  Stærkasse  end 
et  Hus  til  Bolig  for  Mennesker.  Huset  stod  nemlig 
rejst  paa  Pæle,  saa  høje,  at  en  voksen  Mand  vel  saa 
omtrent  kunde  staa  oprejst  under  det,  og  gammelt 
og  forfaldent  saa'  det  ud.  Jeg  tænkte  ved  mig  selv: 
mon  Præstefamilien  virkelig  skulde  bo  i  det?  En 
saadan  Præstebolig  havde  jeg  endnu  aldrig  sét.  Jeg 
fik  senere  at  vide,  at  det  var  et  gammelt  afbrugt 
Skolehus,  som  Pastor  Madsen  havde  købt  og  fa  aet 
slæbt  ned  i  Dalen  paa  et  Stykke  Land,  han  ejede. 
Ved  at  se  paa  denne  Bolig  kom  jeg  til  at  tænke  paa 
min  Hustru,  og  hvad  hun  mon  vilde  sige,  hvis  en  lig- 
uende  skulde  blive  Bolig  for  os  et  eller  andet  Sted 
derude.  Men  hvad,  tænkte  jeg  igen,  jeg  var  jo  nu 
i  Nebraska,  Nybyggernes  Land,  og  der  var  vel  saa 
ikke  andet  for,  end  vi  maatte  tage  mod  den  Herlig- 
hed, der  vilde  blive  os  budt,  ligemeget  hvorledes  den 
blev.  Da  jeg  naaede  helt  ned  til  Huset,  stod  jeg  stille 
for  paa  nært  Hold  at  faa  denne  mærkelige  Indret- 
ning af  en  Præstebolig  rigtig  taget  i  Øjesyn.  Der 
fandtes  kun  én  Dør  i  Huset,  men  ingen  Trappe  op  til 
samme.  Nogle  Trøkasser  var  lagt  oven  paa  hin- 
anden op  til  Døren  og  gjorde  det  ud  for  Trappe. 
Jeg  steg  da  forsigtig  op  paa  disse  og  bankede  paa. 
En  Kvinde  med  blide,  venlige  Ansigtstræk  aabnede 

Døren.  Det  var  Fru  Madsen.  Jeg  sagde  hende, 
hvem  jeg  var,  og  spurgte,  om  Madsen  var  hjemme. 
Hun  blev  tilsyneladende  helt  forskrækket  og  ud- 
brød :  „Men  har  min  Mand  ikke  mødt  Dem,  var  han 


Pastor  S.  H.  Madsen. 

ikke  ved  Stationen  at  tage  imod  Dem?"  Da  jeg  sva- 
rede Nej,  blev  hun  endnu  mere  urolig,  idet  hun  for- 
klarede mig,  at  han  netop  i  god  Tid  var  taget  af 
Sted  til  Byen  for  at  kunne  være  sikker  paa  at 
komme  tidsnok  til  Togets  Ankomst,  saa  naar  han 
ikke  havde  været  ved  Stationen,  maatte  der  sikkert 

være  hændet  ham  noget,  og  føjede  hun  til :  „Nu  har 
De  saa  formodentlig  maattet  gaa  den  lange  Vej  til 
Fods,  og  det  i  denne  Varme".  Ja,  det  havde  jeg  jo, 
men  jeg  skønnede  ikke,  at  jeg  havde  taget  nogen 
Skade  deraf,  og  jeg  havde  jo  saa  naaet  det  forelø- 
bige Maal  for  min  Rejse.  Nu  vil  vi  saa  kun  haabe, 
at  der  ikke  er  hændet  Pastor  Madsen  noget  slemt, 
men  at  han  i  god  Behold  maa  komme  tilbage  fra 
Byen. 

Efter  denne  lille  Ordveksling  blev  jeg  budt 
inden  for,  og  jeg  fik  nu  Lejlighed  til  at  tage  den 
indvendige  Side  af  Huset  i  Øjesyn.  Der  var  kun  én 
Stue,  og  denne  maatte  gøre  det  ud  for  Dagligstue, 
Spisestue,  Køkken  og  Sovekammer.  Overalt  var  der 
rent  i  Stuen,  og  da  jeg  havde  været  der  lidt,  syntes 
det  hele  mig  i  Grunden  nok  saa  hyggeligt.  Møbler 
var  der  ikke  mange  af.  Jeg  tror  ikke,  der  fandtes 
en  Stol  til  hver  af  Familiens  Medlemmer.  Der  var 
nemlig  mange  Børn  i  Familien,  men  der  var  Plads 
paa  Gulvet,  og  jeg  saa'  straks,  at  Børnene  forstod 
saa  udmærket  at  tage  til  Takke  med  samme. 

Fru  Madsen  fik  nu  travlt  med  at  tilberede  Mad 
til  mig  og  Familien,  og  mens  hun  var  optaget  af 
dette  Arbejde,  underholdt  jeg  mig  med  Børnene,  af 
hvilke  det  mindste  blev  baaret  paa  Armen  af  det 
ældste.  Da  vi  havde  sat  os  til  Bords,  kom  Madsen. 
Hvad  Uheld,  der  var  ramt  ham,  husker  jeg  nu  ikke, 
men  da  vi  havde  hilst  paa  hinanden  (det  var  første 
Gang,  vi  mødtes),  og  vi  havde  spist,  kom  vor  Sam- 
tale, som  naturligt  var,  straks  ind  paa  hans  Stilling 

som  Præst  og  Missionær  derude.  Han  fortalte,  at 
det  var  i  mange  Maader  under  trange  Kaar,  han 
maatte  øve  sin  Gerning,  og  at  det  ofte  kunde  knibe 
med  Underholdet  til  ham  og  hans.  Han  gav  mig 
ogsaa  et  lille  Indblik  i  hans  Livsførelse,  hvoraf  her 
med  det  samme  nogle  Træk  skal  meddeles.  Pastor 
Madsen  var  født  i  Herningegnen,  og  havde  som 
voksen  haft  en  Urmagerforretning  i  selve  Byen  Her- 
ning. Her  var  han  bleven  grebet  af  Missionstanken. 
To  Svogre  af  ham  var  Missionærer  i  Indien,  nemlig 
Løventhai,  som  endnu  er  paa  Missionsmarken  der- 
ude, samt  Pastor  J.  K.  Poulsen,  død  i  1914  som 
dansk  Præst  i  Marinette,  Wis.  Paa  den  Tid,  Madsen 
havde  Forretning  i  Herning,  var  der  begyndt  en 
Missionsgerning  blandt  Danske  i  Amerika.  Et  Par 
Arbejdere  var  allerede  sendt  disse,  nemlig  A.  S. 
Nielsen  og  Ras.  Andersen,  og  der  var  Trang  til  flere 
Arbejdere.  Skønt  Madsen  vistnok  fra  først  af  havde 
tænkt  at  gaa  samme  Vej  som  Svogeren,  nemlig  at 
blive  Missionær  blandt  Hedningerne,  gik  hans  Lyst 
dog  snart  over  til  at  faa  en  Gerning  blandt  Lands- 
mænd i  Amerika.  Han  opgav  sin  Urmagerforret- 
ning i  Herning  og  kom  paa  Missionsskolen  i  Køben- 
havn. Nogle  Aar  efter  blev  han  af  det  i  Danmark 
dannede  Udvalg  for  dansk-amerikansk  Mission  ud- 
sendt her  til,  og  kort  efter  sin  Ankomst  ordineret 
til  Præst  af  Pastor  A.  S.  Nielsen.  Sin  første  Virke- 
kreds fik  han  i  Big  Fiats,  Wis.  Det  var  der  under 
trange  Kaar,  han  maatte  begynde  sin  Gerning,  og 
han  oplevede  tillige  snart  den  Sorg  at  miste  sin  Hu- 

stru.  Nogle  Aar  efter  blev  han  gift  igen,  men  flyt- 
tede saa  fra  Big  Fiats  og  ud  til  Howard  County,  Ne- 
braska. Det  var  i  Nybyggertidens  første  Aar,  han 
kom  derud.  Folk  var  fattige  og  Interessen  for 
kirkeligt  Arbejde  var  hos  de  fleste  ogsaa  fattig. 
Den  Løn,  der  ydedes  ham  som  Præst,  var  saa  lille,  at 
han  med  den  kun  daarligt  kunde  skaffe  Føde  og 
Klæder  til  sig  og  Familie.  For  at  bøde  her  paa 
maatte  han  tage  fat  paa  sit  Haandværk,  fik  sig  se- 
nere ogsaa  et  Stykke  Præriejord,  for  ved  Hjælp  af 
disse  Ting  at  kunne  skaffe  sig  en  lille  Bifortjeneste 
til  Familiens  Underhold.  Det  var  naturligvis  ikke 
meget,  han  paa  den  Maade  vandt,  men  en  lille  Hjælp 
blev  det  dog  altid,  og  han  maatte  saa  ellers  leve  og 
arbejde  i  Haab  om  bedre  Tider,  da  Folk  kunde  blive 
saa  velstillede,  at  de  magtede  at  kunne  yde  ham  til- 
strækkelig Løn. 

Efter  at  Madsen  havde  givet  mig  et  lille  Om- 
rids af  sin  Livsførelse  og  af  de  Kaar,  hvorunder 
han  virkede,  var  det  med  stor  Agtelse,  jeg  betrag- 
tede ham.  Hvilket  opofrende  Hjærtelag,  saa  rigt 
paa  Hengivenhed  og  Kærlighed  til  de  Mennesker, 
han  virkede  iblandt,  aabenbarede  der  sig  ikke  gen- 
nem hans  Fortælling  for  mig.  Jeg  tænkte  ved  mig 
selv:  hvor  maa  de  Mennesker,  han  arbejder  og  fær- 
des iblandt,  dog  ikke  paaskønne,  agte  og  elske  ham 
for  dette.  Der  var  sikkert  ogsaa  en  Del,  som 
gjorde  dette,  men  til  min  Sorg  erfarede  jeg,  at  hos 
den  overvejende  Del  var  det  dog  nok  saa  langt  fra 
Tilfældet.     Hans    Opofrelse    og    Godhed   blev   des- 

2* 

værre  af  mange  misforstaaet,  og  han  fik  ofte  høre 
Haandsord  som  „Urmagerpræst",  „Farmerpræst" 
og  lignende.  Det  syntes  som  om  mange  var  betaget 
af  den  Dumhed,  at  en  Præst,  der  ogsaa  kunde  ar- 
bejde med  sine  Hænder,  han  kunde  ikke  være  „en 
rigtig  Præst".  Man  syntes  ganske  at  have  glemt, 
at  den  store  Apostel  Pavlus  i  sin  Gerning  som 
Apostel  ikke  havde  følt  sig  hævet  over  dette  at 
kunne  arbejde  med  sine  Hænder. 

En  medbragt  Gave  til  Madsen. 

Da  Pastor  Madsen  og  jeg  en  Tid  havde  været 
optaget  af  vor  Samtale  om  Missionsarbejdet  og 
Kaarene  for  samme,  kom  jeg  i  Tanker  om,  at  jeg 
havde  nogle  Gaver  med  til  ham  og  Familie  fra  hans 
Søster  og  Svoger,  Hr.  og  Fru  Grosserer  Chr.  Møller- 
Andersen  i  København,  og  jeg  mente,  at  Tidspunk- 
tet kunde  være  passende  til  at  komme  frem  med  disse 
til  Understøttelse  af  den  Hilsen,  jeg  allerede  havde 
bragt  ham  fra  disse  hans  kære. 

Mellem  disse  Gaver  var  der  en  lille  Harmonika. 
Madsen  var  en  Elsker  af  Musik,  men  Orgel  og  Piano 
var  den  Gang  en  Luksus,  som  næppe  vilde  kunne 
findes  i  noget  Hjem  blandt  Nybyggerne  i  de  Tider, 
og  endnu  mindre  i  et  Præstehjem  blandt  disse.  Nu 
til  Dags  vil  man  finde  enten  et  Orgel  eller  Piano  i 
saa  at  sige  ethvert  Hjem  baade  i  By  og  paa  Land, 
selv  om  der  i  mange  af  de  samme  Hjem  ikke  findes 
nogen  med  musikalsk  Sans.     Pianoet  eller  Orgelet 

er  der  alligevel.  Det  hører  nu  til  Moden,  at  det  maa 
være  der,  og  man  mener  maaske  tillige,  at  det  kan 
gøre  Tjeneste  i  Ketning  af  at  fremhæve  Velstand, 
samt  at  Beboerne  af  Hjemmet  dog  er  dannede  Men- 
nesker. At  det  ofte  afstedkommer  lige  det  modsatte, 
det  har  man  ingen  Forstaaelse  af.  I  hin  Nybygger- 
tid  var  en  Harmonika  virkelig  noget,  som  et  musi- 
kalsk Menneske  maatte  være  baade  glad  og  taknem- 
lig for.  Pastor  Madsen  blev  virkelig  ogsaa  kende- 
lig glad,  da  jeg  præsenterede  ham  Instrumentet.  Jeg 
glemmer  ikke  let  de  glædestraalende  Øjne,  hvor- 
med han  betragtede  det,  og  jeg  kunde  se,  at  han 
fandt  det  i  alle  Maader  at  være  "all  right".  Dets 
Toner  maatte  straks  prøves.  Madsen  satte  sig  til- 
rette med  Instrumentet,  og  hans  Hustru  og  Børne- 
flok samlede  sig  om  ham.  Saa  lød  Tonerne:  „Ach 
Du  lieber  Augustin",  saa  en  Melodi  til  én  af  vore 
Folkesange,  saa  en  Salmemelodi. '  Under  hele  denne 
lille  pudsige  Scene,  hvor  Glæden  lyste  i  Øjnene  hos 
dem  alle,  var  Fattigdommen  og  alt,  hvad,  der  havde 
med  de  smaa  og  trange  Kaar  at  gøre,  fuldstændig 
glemt.  Der  var  en  Glæde  til  Huse  i  det  fattige  Præ- 
stehjem paa  Prærien,  som  mangen  en  rig  Mand  med 
Overflod  af  alt,  hvad  der  hedder  jordisk  Gods,  næppe 
kender  Mage  til. 

En  Gudstjeneste. 

Dagen  efter  min  Ankomst  havde  vi  Gudstje- 
neste. Denne  blev  holdt  i  det  allerede  omtalte  Skole- 
hus i  Nærheden  af  Madsens  Hjem.    En  Kirke  havde 


man  ikke,  en  saadan  fik  man  først  en  Del  Aar  se- 
nere. De  amerikanske  Skolehuse  stod  Nybyggerne 
til  fri  Afbenyttelse  til  Gudstjeneste  og  andre  Møder. 
Til  Trods  for  Varmen  og  at  det  for  Landmanden  var 
i  en  travl  Tid,  blev  Gudstjenesten  ret  godt  besøgt. 
Der  mødte  Folk  i  alle  Aldre.  Mødrene  havde  deres 
smaa  Børn  med.  Ved  Gudstjenesten  talte  Pastor 
Madsen  først.  Under  hans  Tale  lagde  jeg  Mærke 
til,  at  de  medbragte  Børn  fik  Lov  til  at  løbe  omkring 
paa  Gulvet,  ofte  helt  hen  til  Taleren,  hvad  dog  ikke 
i  mindste  Maade  syntes  at  forstyrre  denne.  Ved  Ly- 
den af  denne  Børnetummel  sad  jeg  med  Angst  i 
Hjærtet  og  tænkte  paa,  hvorledes  det  vilde  gaa  mig, 
naar  min  Tur  til  at  tale  kom.  Jeg  var  ikke  nogen 
øvet  Taler,  og  allermindst  da  vant  til  at  have  Børne- 
staahej  under  en  Gudstjeneste  og  i  samme  Stue, 
hvori  denne  holdtes.  Det  havde  da  ogsaa  nær  gaaet 
galt  for  mig.  Da  jeg  havde  talt  en  Tid,  maatte  jeg 
nemlig  standse  og  bede  Mødrene  om  muligt  at  holde 
Børnene  lidt  i  Ro,  mens  jeg  talte,  da  jeg  paa  Grund 
af  deres  Løben  om  i  Stuen  ikke  formaaede  at  holde 
Samling  paa  mine  Tanker.  Der  blev  saa  Ro,  men  jeg 
tror  nok,  at  jeg  ved  min  Bøn  derom  ikke  vandt  Yn- 
dest hos  en  Del  af  Forsamlingen. 

Paa  Rejse  med  Madsen. 

Dagen    efter    den    her    omtalte     Gudstjeneste 

skulde  vi  besøge  nogle   andre   af  de   Kredse,   som 

Madsen  betjente.    Tidlig  paa  Morgenstunden  kørte 

vi  af  Sted.    Madsen  havde  selv  Køretøj.     Dette  saa' 

just  ikke  særlig  indbydende  ud.  Hesten  var  dog 
nogenlunde  solid  at  se  til,  men  Vognen  forekom  mig 
under  al  Kritik.  Da  jeg  udtalte  min  Betænkelighed 
over  denne,  forsikrede  Madsen  mig  imidlertid,  at 
jeg  aldeles  ikke  behøvede  at  være  bekymret  for 
den,  den  var  sejg  og  velprøvet  paa  Ture,  der  havde 
været  længere  og  mere  vanskelige  end  den,  vi  den 
Dag  skulde  ud  paa.  Jeg  slog  mig  saa  til  Ko,  og 
snart  var  vi  færdige  til  Afrejse. 

Som  vi  nu  var  ved  at  skulle  drage  af  Sted, 
lagde  jeg  Mærke  til,  at  Madsen  anbragte  et  Par 
Stueure  bag  i  Vognen,  tilbørligt  indpakket  naturlig- 
vis, samt  at  han  i  Vestlommen  havde  et  Ur  mere,  end 
man  som  Regel  plejer  van  at  have  paa  sig.  Jeg  fik 
saa  at  vide,  at  det  var  nogle,  han  havde  taget  til  Re- 
paration, og  som  tilhørte  Folk  paa  de  Egne,  hvor  vi 
denne  Dag  vilde  komme. 

Ude  paa  de  Egne,  hvor  vi  den  Dag  kom,  holdt 
vi  Møder  paa  forskellige  Steder.  Baade  Madsen  og 
jeg  førte  Ordet  ved  disse,  og  jeg  fik  paa  denne  Tur 
min  Indvielse  til  Missionær  blandt  Landsmænd  i  Ve- 
sten. Ved  Tanken  om  de  smaa  og  fattige  Kaar,  hvor- 
under Missionsgerningen  blandt  disse  maatte  øves, 
kan  jeg  ikke  nægte,  at  jeg  den  Dag  mere  end  én 
Gang  maatte  spørge  mig  selv,  om  jeg  ogsaa  virkelig 
var  i  Besiddelse  af  baade  aandelig  og  legemlig 
Kraft  til  at  kunne  holde  ud  i  et  saadant  Arbejde,  ja, 
om  jeg  i  det  hele  taget  var  skikket  til  samme ! 

Ved  Aftentide  gav  vi  os  paa  Hjemvejen,  og  det 
blev  langt  ud  paa  Natten,  før  vi  naaede  Hjemmet. 

Vi  havde  nemlig  en  ca.  20  Mil  at  tilbagelægge.  En 
stor  Del  af  Vejen  gik  hen  over  den  uopdyrkede 
Prærie,  hvor  der  kun  hist  og  her  fandtes  en  Jord- 
hytte med  en  fattig  Nybygger  til  Huse.  For  mig 
blev  det  alligevel  en  interessant  Køretur.  Gennem 
det,  Pastor  Madsen  paa  den  Tur  i  den  stille  Natte- 
time hen  over  Prærien  —  og  hvor  kan  der  ikke  være 
Stilhed  ude  paa  Prærien !  —  fortalte  mig  af  Oplevel- 
ser i  sin  Gerning  derude,  modtog  jeg  mangt  et  Vink, 
som  senere  kom  mig  til  Gode  i  min  egen  Virk- 
somhed. Men  atter  og  atter  maatte  jeg  spørge: 
mon  jeg  vil  kunne  holde  ud  under  lignende  Kaar 
og  lignende  Besværligheder  som  dem,  Madsen  har 
maattet  døje"?    Og  vil  min  Hustru  mon  kunne  det? 

Da  vi  paa  Hjemvejen  kørte  gennem  et  noget 
bakket  Landskab  paa  et  Par  Mil,  siger  Madsen  til 
mig :  Her  tog  jeg  en  mørk  Nat  fejl  af  Sporet  med 
det  Resultat,  at  jeg  med  Heste  og  Vogn  rullede  ned 
i  Kløften  der.  Min  Vogn  blev  slemt  medtaget,  men 
mine  Heste  og  jeg  selv  slap  mærkværdigt  nok  saa 
nogenlunde  uskadt  fra  det.  Ja,  hvad  havde  han 
ikke  maattet  døje  derude  i  sin  enlige  Stilling  mel- 
lem Nybyggerne  og  under  Nybyggerkaar !  Men 
trods  alt  dette  var  han  glad  og  frimodig,  og  han 
klagede  ikke.  Denne  hans  Frimodighed  og  Glæde 
virkede  opmuntrende  paa  mig. 

Vi  kom  godt  hjem.  Dagen  efter  holdt  vi  Hvil. 
Tredje  Dagen  skulde  vi  igen  paa  Farten.  Vi  skulde 
da  af  Sted  til  Hamilton  County,  50  a  60  Mil  sydøst 
for  Madsens  Hjem.     Han  havde  lovet  at  følge  mig 

dertil,  og  for  at  spare  paa  Penge,  som  hverken  han 
eller  jeg  havde  ret  mange  af,  var  vi  bleven  enige 
om  at  gøre  Rejsen  dertil  med  Heste  og  Vogn. 

Første  Besøg  i  Hamilton  County. 

Tredje  Dagen  drog  vi  da  af  Sted.  Vejen  for  os 
gik  ogsaa  her  hen  over  Prærien.  Paa  flere  Mil  af 
Vejen  saas  ikke  et  Hus ;  men  Vejret  var  dejligt,  ikke 
for  varmt,  saa  vi  kom  rask  af  Sted.  Hen  paa  Efter- 
middagen naaede  vi  Central  City  ved  Union  Pacific 
Banens  Hovedlinje.  Her  gjorde  vi  Holdt  paa  et  Par 
Timer.  Hestene  trængte  til  at  bade,  og  vi  selv  træng- 
te ogsaa  til  noget  at  styrke  os  paa,  samt  til  at  faa 
Lemmerne  rettede  lidt  efter  den  lange  Køretur.  I 
Central  City  levede  der  den  Gang,  saa  vidt  jeg  min- 
des, kun  en  eneste  dansk  Familie,  nemlig  C.  Larsens, 
han  er  senere  bleven  kendt  som  Medlem  i  nogle  Aar 
af  den  danske  Kirkes  Styrelse,  saavel  som  ogsaa  paa 
Grund  af  de  Penge,  han  gav  til  Alderdomshjemmet 
i  Des  Moines.  Af  Larsens  Hustru  blev  vi  venligt 
modtaget,  og  da  de  hørte  til  Kredsen  i  Hamilton 
County,  hvor  der  havde  været  Tale  om,  at  jeg  mulig 
kunde  faa  min  Virksomhed,  og  de  begge  tillige  syn- 
tes at  være  Mennesker  med  Interesse  for  det  kirke- 
lige Arbejde,  var  det  mig  en  Glæde  at  mødes  med 
dem.  Under  min  Samtale  med  dem  siger  Larsen  til 
mig :  ja,  nu  kan  vi  vel  nok  stole  paa,  at  De  vil  mod- 
tage Kald  fra  os  og  komme  herud  og  blive  Præst? 

Da  jeg  paa  dette  Spørgsmaal  svarede:  at  derom 
turde  jeg  endnu  ikke  sige  noget  bestemt,  svarede 
han,  at  hvis  jeg  ikke  vilde  det,  saa  havde  det  været 
bedre,  at  jeg  slet  ikke  var  kommet  derud  nu.  Det, 
som  de  trængte  til,  var  ikke  et  enkelt  Besøg  af  en 
Præst,  men  til  at  have  Præst  stadig  iblandt  sig. 
Hvad  et  enkelt  Besøg  angik,  da  havde  Pastor  Mad- 
sen hidtil  med  stor  Villighed  ydet  dem  saadanne, 
og  vilde  sikkert  være  villig  til  det  fremdeles;  men 
deres  Ønske  var  at  faa  Præst  boende  iblandt  sig. 
Larsens  Ønske  herom  glædede  mig,  og  jeg  tænkte 
ved  mig  selv,  at  hvis  de  alle  ude  i  Hamilton  var  be- 
sjælet af  samme  Ønske,  saa  var  der  Sandsynlighed 
for,  at  det  blev  derude,  jeg  vilde  faa  min  Virksom- 
hed. 

Da  vi  havde  faaet  hvilet  lidt,  gik  Kejsen  videre 
ud  til  Kolonien  i  Hamilton  County.  Mellem  Central 
City  og  den  danske  Nybygd  er  omtrent  12  Mil.  Naar 
man  er  naaet  over  Platte  Floden,  kommer  man  ind 
i  et  noget  sønderrevet  og  bakket  Terræn  paa  en 
Milsvej.  Kommen  gennem  dette  er  man  naaet  op 
paa  Højlandet  og  er  da  med  det  samme  inde  i  Hamil- 
ton County.  Landet  her  er  jævnt  rullende  og  meget 
frugtbart.  Der  findes  nu  én  af  de  skønneste  og  mest 
velopbyggede  danske  Kolonier  herovre.  Det  hændte 
sig  en  Gang  nogle  Aar  efter,  at  jeg  var  kommen 
derud,  at  jeg  paa  en  Kejse  i  den  nordlige  Del  af  Sta- 
ten kom  i  Følge  med  et  Par  Amerikanere  og  kom  til 
at  overhøre  en  Samtale  mellem  disse  om  Vesten.  Af 
Samtalen  skønnede  jeg  straks,  at  den  ene  af  disse 


hørte  til  den  Klasse  Amerikanere,  for  hvem  ingen  og 
intet  har  Værdi  med  mindre  det  er  amerikansk.  Han 
sad  og  beklagede  sig  over  de  mange  Udlændinge, 
som  kom  ud  i  Vesten,  og  som  efter  hans  Formening 
manglede  Dygtighed  til  at  opbygge  de  Egne  af  Lan- 
det, hvor  de  nedsatte  sig  som  Farmere.  Nej,  det 
forstaar  Amerikanere  anderledes.  Hvor  fik  man 
ikke  et  Vidnesbyrd  om  dette  i  Hamilton  County. 
Han  var  lige  rejst  igennem  dette  County,  og  næsten 
over  alt  saa'  man  dér  nu  velopdyrkede  Marker, 
pæne  Huse  med  Have  og  Lund  omkring.  Noget 
saadant  fik  man  ikke  at  se,  hvor  disse  Udlændinge 
slog  sig  ned.  Den  anden  i  Selskabet  var  ogsaa  en 
Amerikaner,  men  af  den  Slags,  som  nok  kan  se  ud 
over  deres  eget  Hovedgærde  og  respektere,  hvad  de 
uden  for  dette  finder  af  godt  og  dygtigt.  Han  sva- 
rer den  første :  De  taler  om  Hamilton  County,  og 
hvad  De  siger  om  Egnen  er  rigtigt,  men  De  tager 
Fejl  af  Befolkningen.  Paa  nogle  faa  Undtagelser 
nær  er  Hamilton  County  beboet  af  ene  Udlæn- 
dinge, hvoraf  den  største  Part  er  Danske,  og  mere 
intelligente,  stræbsomme  og  dygtige  Mennesker  vil 
De  næppe  kunne  finde  ret  mange  Steder.  Han  fort- 
satte paa  den  Maade  med  en  Lovprisning  over  det 
Arbejde,  som  Udlændingene,  særlig  Danske,  Sven- 
ske og  Tyskere,  havde  indrettet  i  Retning  af  at  op- 
dyrke og  bebygge  Vestens  Prærie,  at  det  var  mig  en 
Glæde  at  høre  derpaa.  Den  anden  tav.  Han  havde 
nu  ikke  mere  at  skulle  sige. 

Da  jeg  første  Gang  i  Følge  med  Pastor  Madsen 

kom  til  Hamilton  County,  saa'  Egnen  ganske  vist 
ikke  saa  tiltalende  ud.  Den  største  Del  af  Landet 
henlaa  som  Prærie.  Nybyggeren  havde  lige  begyndt 
med  at  sætte  Ploven  i  Jorden.  Paa  faa  Undtagel- 
ser nær  var  de  fleste  Beboelseshuse  af  Græstørv, 
Jordhytter.  Disse  Jordhytter  saa'  i  det  ydre  ikke 
videre  tiltalende  ud ;  men  indvendig  kunde  de  være 
ret  hyggelige,  og  om  Vinteren  langt  lunere  end  Træ- 


En  Jordhytte. 


huse.  Den  tykke  Mur  af  Græstørv  gjorde  det  umu- 
ligt for  den  ellers  om  Vinteren  stærke  Blæst  at 
trænge  igennem  disse.  Indvendig  var  Græstørvmu- 
ren klistret  over  med  Ler,  som  saa  igen  var  kalket 
hvidt.  Udhusene  til  Brug  for  Kreaturer  var  for  det 
meste  Halmhytter.  Man  havde  rammet  et  Par  Po- 
ster i  Jorden  og  forsynet  disse  med  et  Par  Tvær- 
bjælker, og  saa  dækket  det  hele  over  med  Halm  eller 


Hø.  Paa  Frastand  tog  et  saadant  Udhus  sig  ud  som 
en  stor  Halmstak.  Kom  man  den  nær,  opdagede 
man  en  Dør,  for  det  meste  altid  i  den  sydlige  Side, 
som  førte  ud  i  Halmbunken.  At  der  altid  var  mørkt 
inden  for,  betød  ingen  Ting,  thi  det  var  jo  hoved- 
sagelig kun  om  Natten,  at  Kreaturerne  opholdt  sig 
her ;  om  Dagen  færdedes  de  udenfor,  og  dette  baade 


Chr.  Feddersen  og  Hustru. 

Vinter  og  Sommer.  Naar  jeg  siger  Kreaturerne, 
maa  jeg  bemærke,  at  jeg  mellem  disse  kun  tænker 
paa  Hestene.  Køer  og  Svin  lod  man  for  en  stor  Del 
selv  sørge  for  Husly,  hvad  de  saa  udmærket  godt 
forstod  sig  paa.  Køerne  formelig  aad  sig  ind  i  de 
Halmstakke,  hvoraf  der  ga^rne  fandtes  flere  om- 
kring Farmen,  og  Svinene  borede  sig  ligeledes  ind 
i  samme,  og  paa  den  Maade  sørgede  de  selv  for  Dæk- 

ning  mod  Vinterkulden.  Efterhaanden  som  Ny- 
byggernes Kaar  bedredes,  forbedredes  ogsaa  alle 
disse  ydre  Ting.  Folk  fik  selv  bedre  Beboelseshuse, 
og  der  blev  bygget  gode  og  solide  Staldbygninger 
til  Kreaturerne. 

Den  Familie,  som  Pastor  Madsen  og  jeg  lan- 
dede hos  hin  første  Gang  i  Hamilton  County,  var 
Chr.  Feddersens.  Baade  Manden  og  Konen  er  fra 
Sønderjylland,  fra  Skærbæk  Egnen.  Den  første  Tid 
efter  deres  Ankomst  her  til  Landet  havde  de  boet 
ved  Dwight  i  Staten  Illinois,  men  var  saa  med  flere 
andre  derfra  rejst  til  Nebraska  og  havde  købt  Land 
i  Hamilton  County.  Da  jeg  selv  er  Sønderjyde,  var 
det  mig  kært  mellem  de  første  derude  at  skulle  faa 
mødes  med  Sønderjyder.  Feddersen  og  Hustru  er 
begge  flinke  Folk,  og  de  modtog  mig  med  et  saa 
hjærteligt  Velkommen,  at  jeg  straks  fandt  mig 
hjemme  hos  dem. 

Pastor  Madsen  havde  nu  altsaa  fuldført  den 
Tjeneste  at  føre  mig  til  Hamilton  County.  Allerede 
Dagen  efter  gav  han  sig  paa  Hjemvejen.  Vi  mødtes 
ikke  igen  før  i  April  Maaned  Aaret  efter,  og  da  til 
en  Sørgefest,  nemlig  min  Hustrus  Begravelse. 

En  Ridetur. 

Da  Madsen  var  rejst,  og  jeg  var  bleven  ene  — 
jeg  skulde  holde  Gudstjeneste  der  om  Søndagen, 
men  det  var  midt  i  Ugen,  jeg  var  kommen  der  — 
mente  jeg  det  bedst,  at  jeg  i  Dagene  forud  for  Søn- 

dagen  nyttede  Tiden  til  at  gøre  mig  lidt  kendt  med 
nogle  af  Koloniens  andre  Folk,  og  da  særlig  med 
saadanne  blandt  disse,  som  regnedes  for  de  ledende 
og  mest  interesserede  i  Sagen  med  at  faa  Præst, 
Feddersen,  hvem  jeg  raadførte  mig  med,  mente,  at 
jeg  allerførst  burde  hilse  paa  en  Familie  ved  Navn 
Frank.  Manden  gik  under  Navnet  „gamle  Frank". 
Han  var  nu  ellers  ikke  saa  gammel,  hverken  hvad 
Aar  og  endnu  mindre  hvad  Sind  angik,  saa  han  af 
den  Grund  skulde  kaldes  gammel;  nej,  men  han 
var  dog  mellom  de  ældste  derude,  og  han  var  den 
Gang  én  af  de  mest  aandeligt  udviklede  og  mest 
interesserede  i  Kirkesagen.  Gamle  Frank,  som  jeg 
da  nu  vil  kalde  ham,  boede  omtrent  6  Mil  syd  fra 
Chr.  Feddersens  Hjem.  Da  Sommervarmen  var  no- 
get generende,  var  jeg  imidlertid  ikke  saa  opsat  paa 
at  spadsere  det  Stykke  Vej  til  Fods,  hvis  dette 
kunde  undgaas;  men  da  det  var  i  en  travl  Tid  for 
Farmerne,  saa  havde  jeg  af  den  Grund  heller  ikke 
Lyst  til  at  bede  Feddersen  køre  mig  derover.  Ude 
paa  Gaardspladsen  gik  der  et  gammelt  Muldyr,  som 
man  ikke  syntes  at  have  Brug  for  til  Arbejdet  i 
Marken,  og  jeg  fik  da  den  Tanke,  at  jeg  maaske 
kunde  faa  Tilladelse  til  at  bruge  det  som  Ridehest. 
Jeg  spurgte  Feddersen,  og  han  forsikrede  mig,  at 
det  kunde  jeg  godt,  samt  at  det  gamle  Dyr  var  "all 
right",  det  skulde  nok  bære  mig  hen  til  Franks,  og 
der  var  ingen  Fare  for,  at  det  idetmindste  paa  Hen- 
vejen skulde  tage  stærkere  Fart,  end  at  jeg  mage- 
ligt kunde  holde  mijg  paa  Ryggen  af  det,  selv  om  jeg 

ikke  var  nogen  øvet  Rytter.  Og  hvad  Hjemvejen 
angik,  da  var  han  paa  Forhaand  sikker  paa,  at 
gamle  Frank  vilde  tilbyde  at  køre  for  mig,  og  jeg 
kunde  derfor  godt,  naar  jeg  kom  derhen,  slippe 
Muldyret  løs,  det  skulde  da  nok  selv  finde  Vejen 
hjem.  Det  vilde  imidlertid  være  nødvendigt,  at  jeg 
paa  Rideturen  derhen  maatte  have  en  Pisk  med,  da 
jeg  ellers  næppe  vilde  faa  det  gamle  Dyr  af  Sted. 
Vi  fik  saa  fat  paa  Mulen,  og  Feddersen  hjalp  mig 
paa  Ryggen  af  den,  samt  forsynede  mig  med  Pisk, 
gav  mig  Besked  om  Vejen,  og  saa  drog  jeg  af  Sted. 
Det  var  en  Lykke,  at  jeg  havde  faaet  Pisken  med, 
ellers  var  jeg  næppe  den  Dag  naaet  til  Vejende.  Jeg 
maatte  uafladeligt  gøre  Brug  af  Pisken,  og  ofte 
ogsaa  paa  en  temmelig  solid  Maade,  da  Muldyret 
ellers  ingen  Notis  tog  af  den.  For  hver  Gang,  jeg 
gav  det  en  Omgang,  kvitterede  det  mig  for  samme 
med  at  lade  sine  lange  Ører  bevæge  sig  frem  og  til- 
bage med  lidt  stærkere  Fart  end  ellers. 


Første  Besøg  hos  A.  Franks. 

Da  jeg  nærmede  mig  Franks  Farm  —  efter  Be- 
skrivelsen jeg  havde  faaet,  dømte  jeg,  at  det  maatte 
være  den  —  saa'  jeg  en  Mand  af  Middelhøjde  og 
barhovedet  staa  ved  Indkørselen  til  Farmen  og  iagt- 
tage mig.  Han  forsvandt,  men  kom  kort  efter  til 
Syne  igen,  og  da  med  en  Kvinde  i  Følge,  og  de  stod 
nu  begge  og  iagttog  mig.  Ved  den  stadige  Brug,  jeg 
maatte  gøre  af  Pisken,  har  de  formodentlig  nok  fun- 

det  min  Ankomst  noget  komisk.  Da  jeg  endelig  paa 
min  langsomme  Befordring  naaede  frem  til  dem,  og 
Muldyret  uden  min  Anmodning  af  sig  selv  gjorde 
Holdt,  som  det  for  det  var  en  selvfølgelig  Sag,  at 


A.  Frank  og  Hustru. 


jeg  skulde  have  en  Passiar  med  disse  to  Mennesker, 
spurgte  jeg  de  to,  om  det  var  paa  denne  Farm,  Mr. 
Frank  levede,  hvortil  der  blev  svaret  ja,  og  at  Man- 
den, jeg  spurgte,  selv  var  Frank,  og  at  det  var  hans 
Hustru,  som  stod  hos  ham.    Jeg  sprang  da  af  Muldy- 

ret  og  rakte  dem  min  Haand,  idet  jeg  samtidigt  for- 
talte dem,  hvem  jeg  var.  Baade  Frank  og  Hustru  møn- 
strede mig  lidt,  bød  mig  derpaa  hjærtelig  Velkom- 
men, og  saa  siger  Frank :  „Naa,  saa  De  holder  Deres 
Indtog  hos  os  ridende  paa  et  Æsel,  nu  vel,  bedre 
Folk  end  De  og  jeg  har  før  redet  paa  et  Æsel,  der- 
for, som  sagt,  Velkommen,  og  kom  saa  nu  med  os 
inden  for".  Muldyret  slap  jeg  saa  løs  og  lod  det 
gaa.  Om  det  nogen  Sinde  fandt  tilbage  til  Fedder- 
sens, véd  jeg  ikke;  thi  det  glemte  jeg  den  Gang 
.  under  mit  Besøg  at  spørge  om,  og  det  er  bleven 
glemt  til  den  Dag  i  Dag.  Men  da  Feddersen  selv  al- 
drig har  sagt  noget  om  det,  saa  antager  jeg,  det  har, 
hvad  han  jo  da  ogsaa  havde  forsikret  mig,  det  nok 
skulde. 

Da  jeg  var  kommen  inden  for  og  havde  talt  lidt 
med  Frank  og  Hustru,  skønnede  jeg  snart,  at  jeg 
var  i  Vennevold,  og  tillige  sammen  med  Mennesker, 
der  var  lysvaagne  og  varme  for  den  Sag,  hvis  Tje- 
ner jeg  gærne  vilde  være.  Mit  Bekendtskab 
med  disse  Mennesker  er  gennem  Aarene,  der  er 
gaaet  siden,  bleven  mig  til  megen  Glæde.  Gamle 
Frank  er  død  for  flere  Aar  siden,  men  Mrs.  Frank 
lever  endnu,  og  skønt  hun  nu  Aar  1916  er  77  Aar 
gammel,  modtager  jeg  jævnlig  Brev  fra  hende.  Før 
jeg  i  1882  kom  hos  dem,  havde  jeg  hørt  Familien 
Franks  omtale,  men  havde  personligt  selv  aldrig  før 
mødt  dem.  Jeg  vil  senere  komme  til  at  omtale  dem 
nærmere,  her  kun  dette :  jeg  blev  hos  dem  den  Nat, 
og  samme  Aften  kom  en  Del  af  deres  nærmeste  Na- 

boer  i  Hjemmet  hos  dem.  Frank  havde  ladet  gaa 
Bud  til  disse  om  at  komme.  Mellem  dem,  som  den  Af- 
ten kom  i  deres  Hjem,  mindes  jeg  deres  Svigersøn 
L.  Hansen  og  dennes  gamle  Fader.  L.  Hansens  Hu- 
stru, Marie,  var  mig  bekendt  fra  Højskolen  i  Elk 
Horn,  hvor  hun  havde  været  mellem  det  første  Hold 
Piger,  som  besøgte  Skolen.  Saa  var  der  Svogeren 
Hans  Jepsen  og  Hustru,  begge  elskelige  Mennesker, 
samt  flere.  Det  var  en  fornøjelig  Flok  Mennesker 
at  være  sammen  med.  Frank  kom  med  Salmebø- 
gerne, og  vi  sang  af  Hjærtens  Lyst  med  hverandre. 
Jeg  maatte  ogsaa  tale  lidt,  og  da  det  var  bleven  ud 
paa  Aftenen,  bad  Frank  mig  slutte  med  at  bekende 
Troen  og  bede  Fadervor.  Det  var  saa  oplivende  at 
være  sammen  med  disse  Mennesker,  der  røbede  en 
saa  vaagen  Sans  for  og  god  Forstaaelse  af  det 
grundkristelige,  at  jeg  tænkte  ved  mig  selv,  at  det 
maaske  dog  alligevel  kunde  blive  rart  at  faa  en 
Virksomhed  derude  blandt  dem. 

Min  første  Gudstjeneste  i  Hamilton  County. 

Søndagen  kom,  og  vi  skulde  have  Gudstjeneste. 
Det  var  ikke  uden  Ængstelse,  jeg  imødesaa  Dagen. 
Jeg  skulde  prædike  for  Mennesker,  som  paa  de  nævn- 
te Undtagelser  nær  var  mig  fremmede,  og  jeg  var  ung 
og  ganske  uøvet  som  Prædikant.  Desforuden  vilde 
det  jo  tillige  blive  en  Slags  Prøveprædiken,  hvor 
ud  fra  Forsamlingen  vilde  dømme,  hvorvidt  man 
kunde    bruge     mig     til     Præst     eller     ikke.     Jeg 

hader  Prøveprædikener  under  saadanne  Forhold. 
Hvorledes  mon  det  vilde  gaa  mig?  Jeg  var  meget 
nervøs,  hvad  jeg  ikke  vil  skjule.  Inden  jeg  kom 
til  Skolehuset,  i  hvilket  Gudstjenesten  skulde  hol- 
des, kom  jeg  til  at  tænke  paa  Ordene  i  Salmen  om, 
at  „alt  staar  i  Guds  Faderhaand,  hvad  han  vil,  det 


Skolehuset  i  Hamilton  County. 


gør  hans  Aand",  og  jeg  fik  Lykke  til  stille  at  lægge 
alt  i  hans  Haand. 

Det  var  en  køn  Forsamling,  som  mødte  til 
Gudstjenesten,  og  at  næsten  alle  ved  min  Ankomst 
til  Skolen  kom  og  hilste  venligt  paa  mig,  oplivede 
og  gav  mig  Frimodighed.  Det  nævnte  Skolehus  laa 
paa  den  nøgne  Prærie  og  tog  sig  fattigt  ud  i  Lighed 
med  saa  meget  andet  der  paa  Egnen  i  den  Tid. 
Skolen  havde  Kvinderne  imidlertid  smykket  paa  en 

saare  smagfuld  Maade.  Paa  Pulten,  hvor  fra  jeg 
skulde  tale,  var  lagt  en  hvid  Dug  og  sat  en  Blom- 
sterbuket. Gudstjenesten  begyndte  med  et  Par 
Salmer  forud  for  Prædiken.  Jeg  lagde  Mærke  til, 
at  Folk  sang  godt.  Der  var  baade  Liv  og  Kraft  i 
Sangen.  Saa  holdt  jeg  min  Prædiken.  Jeg  talte 
om  Jesus  som  den  gode  Hyrde,  og  min  Prædiken 
blev  hørt  med  stor  Opmærksomhed  og  kendelig  For- 
staaelse.  Jeg  fik  straks  en  Følelse  af,  at  jeg  talte  til 
Mennesker,  som  paa  en  hjærtelig  Maade  virkelig 
var  med  i  Gudstjenesten.  Jeg  mødte  Glæde  i  de 
Øjne,  som  under  Prædikenen  hele  Tiden  var  fæstede 
paa  mig. 

Efter  Gudstjenesten  kom  de  alle  og  gav  mig  et 
varmt  Haandslag,  Det  gjorde  godt.  De  fleste,  som 
var  til  Stede  ved  Gudstjenesten,  var  jo  ogsaa,  hvad 
jeg  siden  erfarede,  Mennesker,  for  hvem  det  at  del- 
tage i  en  Gudstjeneste  ikke  var  noget  nyt  eller  frem- 
med. En  Del  af  dem  havde,  før  de  kom  til  Hamil- 
ton,  været  Medlemmer  af  Pastor  A.  Dans  Menighed 
i  Racine,  Wis.,  andre  havde  været  Medlemmer  af 
Menigheder,  der  havde  været  betjent  af  Præsterne 
Hejbjerg,  Holm,  Rosenstand  og  Lyngby. 

Kaldelse  til  Præst. 

Om  Eftermiddagen  havde  vi  igen  Møde.  Paa 
dette  blev  jeg  indtrængende  opfordret  til  at  tage 
mod  Præstekald  fra  dem,  hvad  jeg  ogsaa  straks  er- 
klærede mig  villig  til.  Der  blev  saa  med  det  samme 

udfærdiget  Kaldsbrev  og  samme  afsendt  til  Kirke- 
samfundets Formand.  Kaldsbrevet,  som  jeg  endnu 
er  i  Besiddelse  af,  kom  til  at  lyde  som  følgende : 

„St.  Johannes  danske  lutherske  Menighed  i 
Hamilton  Co.,  Nebraska,  henvender  sig  herved  til 
den  ærede  Styrelse  for  den  danske  Kirke  med  Be- 
gæring om  at  faa  Kandidat  K.  C.  Bodholdt  til  sin 
Præst. 

Menigheden  blev  for  2  Aar  siden  oprettet  af 
Pastor  Jakob  Holm  og  har  siden  den  Tid  været  be- 
tjent af  Past.  S.  H.  Madsen,  det  første  Aar  en  Gang 
om  Maaneden,  siden  sjældnere  paa  Grund  af,  at 
Pastor  Madsen  i  Forvejen  er  overlæsset  med  Arbejde. 

Menigheden  tæller  nu  24  indskrevne  Medlem- 
mer med  ca.  100  Sjæle  alt  i  alt;  men  der  er  god  Ud- 
sigt til,  at  den  med  Tiden  kan  vokse. '  Desuden  er 
der  en  stor  Missionsgerning  at  udrette  paa  forskel- 
lige Steder  i  Nebraska. 

Menigheden  forlanger  Gudstjeneste  to  Søndage 
i  Maaneden.  Som  Løn  lover  Menigheden  at  yde 
Præsten  $250.00  om  Aaret,  samt  fri  Bolig  og  et  Høj- 
tidsoffer. Lønnen  udbetales  4  Gange  om  Aaret  og 
forskudsvis. 

Naar  som  helst  K.  C.  Bodholdt  ikke  ønsker  at 
være  Menighedens  Præst  længere,  ønsker  Menighe- 
den 6  Maaneders  Opsigelse.  Den  samme  Ret  forbe- 
holder Menigheden  sig  over  for  K.  C.  Bodholdt. 

C.  Larsen,  Formand. 
Ras.  Clausen,  Sekr. 
Chr.  Feddersen,  Kass." 

Man  har  glemt  at  vedføje  Kaldsbrevet  Aar  og 
Dato,  men  saadanne  Forglemmelser  tog  man  det 
ikke  saa  nøje  med  i  de  Tider.  Det  var  for  Resten 
sidst  i  Juli  1882. 

At  jeg  skulde  være  Præst  for  Menigheden  i  Ha- 
milton  County  var  altsaa  nu  afgjort.  Efter  at  have 
besøgt  nogle  flere  smaa  Kredse  i  Nebraska  rejste 
jeg  tilbage  til  Iowa  med  Meddelelse  derom  til  min 
Hustru,  der,  som  før  meddelt,  under  min  Fraværelse 
opholdt  sig  hos  min  Søster  i  Waterloo. 

Min  Ordination. 

Den  danske  Kirkes  Aarsmøde  skulde  dette  Aar 
afholdes  i  Elk  Horn,  Iowa.  Ved  dette  ventede  jeg 
at  blive  ordineret.  Da  det  var  i  den  første  Halvdel 
af  Avgust  Maaned,  jeg  kom  tilbage  fra  Nebraska, 
og  da  Aarsmødet  først  vilde  finde  Sted  i  Midten  af 
September,  fik  jeg  god  Tid  før  dette  til  at  hvile  ud 
i,  samt  til  at  forberede  mig  til  den  alvorlige  Hand- 
ling, Ordinationen.  Min  Hustru  og  jeg  forblev  en 
lille  Tid  i  Ro  i  min  Søsters  Hjem,  men  først  i  Sep- 
tember rejste  vi  ud  til  Elk  Horn,  hvor  vi  fik  Ophold 
ind  til  Aarsmødet  hos  en  Familie  ved  Navn  Chr. 
Madsen 's,  en  Familie,  som  jeg  personlig  i  Forvejen 
var  velkendt  med  fra  mit  Ophold  paa  Højskolen,  og 
som  jeg  vidste,  min  Hustru  vilde  finde  sig  hjemme 
hos.  Jeg  havde,  som  antydet,  mange  Venner  derude, 
og  disse  vilde  jeg  gærne,  at  min  Hustru  ogsaa  skulde 
blive  bekendt  med.     Det  blev  da  ogsaa  for  hende, 

som  for  mig,  en  fornøjelig  Tid,  som  vi  fik  sammen 
med  disse.  Inden  vi  næsten  vidste  af  det,  var  Tiden 
for  Aarsmødet  rykket  frem.  Skønt  der  om  dette 
kunde  være  en  Del  at  meddele,  skal  Jeg  dog  ikke 
omtale  andet,  end  at  jeg  ved  dette  modtog  Ordina- 
tion. Denne  modtog  jeg  som  Indvielse  til  min 
Gerning,  og  jeg  modtog  den  i  Ydmyghed  og  med 
Tak  til  baade  Gud  og  Mennesker. 

Kommer  med  min  Hustru  til  Hamilton  County. 

Straks  efter  Mødet  rejste  min  Hustru  og  jeg 
saa  til  Hamilton  til  vor  Fremtidsgerning.  Paa 
Vejen  derud  gjorde  vi  et  lille  Ophold  i  Omaha,  dels 
for  at  gøre  Indkøb  af  et  og  andet  til  vort  Hjem, 
dels  ogsaa  for  at  hilse  paa  Pastor  Gydesen  og  Hu- 
stru. Fra  Omaha  tog  vi  til  Central  City,  og  her 
blev  vi  modtaget  af  Larsen  og  gamle  Frank,  der  var 
kommen  dertil  for  at  befordre  os  ud  til  Kolonien.  Fra 
Central  City  og  ud  til  Franks  Hjem  er  der  omtrent 
18  Mil,  saa  det  blev  en  temmelig  lang  Køretur.  Be- 
fordringen var  ingen  Fjedervogn,  en  saadan  var  der 
den  Gang  kun  én  Mand  i  Kolonien,  der  var  Ejer  af. 
Nej,  Vognen  var  en  ganske  almindelig  saakaldt 
„Lumbervogn",  et  meget  ubehageligt  og  klodset 
Køretøj ;  men  det  tænkte  man  for  Resten  ikke  noget 
ved  den  Gang.  Det  var  omtrent  Aften,  før  vi  kom 
bort  fra  Central  City,  og  førend  vi  endnu  var 
kommen  over  Plattefloden,  blev  det  mørkt.  Gamle 
Frank  var  i  sjældent  godt  Humør.     Han  talte  uaf- 

brudt.  Han  gav  til  Bedste  sine  Minder  fra  Samliv 
og  Samarbejde  med  de  forskellige  Præster,  han  var 
bleven  kendt  med  herovre,  og  ligeledes  om  Præster, 
han  var  kendt  med  i  Danmark.  Hans  Tale  røbede, 
at  han  havde  lyse  Minder  om  de  fleste  af  disse.  Da 
vi  kom  ud  i  Bakkerne  mellem  Dalen  og  Højlandet, 
blev  han  tavs.  Det  gjaldt  nu  at  holde  Vognen  i  det 
rette  Spor,  og  dette  gav  ham  nok  at  tænke  paa. 
Jeg  tændte  mig  en  Cigar.  Ved  Lyset  fra  Tændstik- 
ken saa'  jeg,  at  min  Hustru  havde  Taarer  i  Øjnene, 
Hun  sagde  ingen  Ting,  men  jeg  gættede  paa,  at  Ødet 
og  Stilheden  omkring  os  virkede  trykkende  paa  hen- 
des Sind,  eller  var  det  andet,  maaske  Minderne  fra 
hendes  fredelige  Barndomshjem  derhjemme  i  Jyl- 
land, der  vældede  ind  paa  hende,  eller  havde  hun 
maaske  en  dunkel  Anelse  om,  at  herude  paa  den 
store,  øde  Prærie  skulde  hun  snart  finde  sit  sidste 
Hvilested?  Jeg  véd  det  ikke,  men  jeg  véd,  at  hendes 
Taarer  ogsaa  stemte  mig  til  Vemod. 

I  Familien  Franks  Hjem. 

Hen  paa  Natten  naaede  vi  Franks  Hjem.  Den 
venlige  Modtagelse,  vi  fik  af  Mrs.  Frank  og  de  andre 
i  Hjemmet,  virkede  oplivende  paa  min  Hustru.  Ef- 
ter en  lille  Forfriskning  og  en  kort  Stund  i  Samtale, 
bad  vi  om  at  komme  til  Hvile;  min  Hustru  var  no- 
get træt  efter  Rejsen. 

Gamle  Franks  Hus  var  af  Bygningsform  en 
mærkelig  Indretning.     Den  ene  Halvdel  var  Jord- 

hytte,  den  anden  halve  Del  en  Træbygning.  I  Træ- 
bygningen, der  kun  bestod  af  én  Stue,  var  der  sat 
en  Seng  op,  og  her  skulde  min  Hustru  og  jeg  have 
Kvarter  for  Natten.  Trætte,  som  vi  var,  faldt  vi 
straks  i  Søvn,  men  da  vel  et  Par  Timer  var  gaaet, 
vaagnede  vi.    Et  pludseligt  Uvejr  var  kommen  op. 


A.  Franks  senere  Hjem. 

Tordenen  buldrede  og  Lyn  paa  Lyn  oplyste  Stuen, 
hvor  vi  var,  og  det  begyndte  at  regne.  Noget  af  det 
Rejsegods,  vi  havde  med  os,  havde  vi  ladet  blive  ude 
paa  Vognen,  og  da  vi  nødig  vilde,  at  det  skulde  tage 
Skade  af  Regnen,  var  der  ikke  andet  for,  end  at  jeg 
maatte  ud  og  faa  det  dækket  til.  Dette  blev  gjort  i 
en  Fart ;  thi  Regnen  tog  nu  til  at  skylle  ned  med  stor 
Voldsomhed,  saa  jeg  næsten  blev  gennemblødt,  før 

jeg  naaede  ind.  Mens  jeg  er  beskæftiget  med  at 
komme  i  tørt  Tøj,  siger  min  Hustru :  „Bodholdt,  det 
regner  ned  i  Sengen  til  os,  hvad  skal  vi  gøre?"  Ja, 
det  var  virkelig,  hvad  det  gjorde.  Taget  var  utæt, 
og  Vandet  sivede  igennem.  Ja,  hvad  var  der  nu  at 
gøre  ved  dette  ?  Jeg  f aar  da  i  det  samme  Øje  paa  vor 
Paraply,  og  siger  saa:  der  er  ikke  andet  for  end 
holde  denne  over  os.  Det  gjorde  vi!  En  saadan 
Oplevelse  som  at  ligge  i  Sengen  med  Paraply  over 
sig,  havde  ingen  af  os  haft  før.  Midt  under  Uvej- 
rets Uhygge  kunde  vi  ikke  lade  være  med  at  spøge 
lidt  med  hinanden  over  den  højst  komiske  Situation, 
vi  befandt  os  i.  „Hvad  mon  de  vilde  sige  der- 
hjemme, hvis  de  saa'  os  i  denne  Stilling?"  siger  min 
Hustru.  „Ja,  det  er  ikke  let  at  sige",  siger  jeg, 
„men  jeg  formoder,  at  det  vilde  gaa  dem  paa  samme 
Maade,  som  det  nu  gaar  os  selv :  de  vilde  le  ad  det 
hele!"  Da  vi  om  Morgenen  var  kommen  paa  Be- 
nene og  kom  ind  til  de  andre  i  Jordhytten,  blev  vi 
straks  modtaget  med  Spørgsmaalet,  om  vi  havde 
mærket  noget  til  Uvejret.  Dertil  maatte  vi  jo 
svare :  ja,  det  havde  vi,  men  takket  være  Paraplyen, 
da  vi  ellers  havde  faaet  os  et  ufrivilligt  Bad.  „Det 
har  da  vel  ikke  regnet  gennem  Taget  ned  til  Eder  V ' 
siger  gamle  Frank.  Jo,  det  havde  det,  men,  som 
sagt,  med  Paraplyen  havde  vi  klaret  Stillingen.  Nu 
skulde  Frank  saa  ud  og  se  hvor  slemt  det  havde 
været.  „Ja",  siger  han,  „Huset  er  gammelt  og  Ta- 
get daarligt.  Den  lange  Varme  og  Tørke,  vi  har 
haft,  har  trukket  Tagspaanene  sammen,  saa  de  er, 


44 

som  jeg  nu  ser,  ikke  tætte;  men",  føjede  han  til, 
„godt  var  det  da,  at  I  ikke  blev  forskrækkede  og 
tabte  Humøret,  og  lad  os  saa  ellers  være  glade  for 
Regnen.  Vi  trængte  til  den;  thi  det  har  længe  væ- 
ret tørt." 

Min  Tiltrædelsesprædiken. 

Den  paafølgende  Søndag  skulde  jeg  holde  min 
Tiltrædelsesprædiken.  Vi  skulde  samles  i  det  sam- 
me Skolehus,  hvor  jeg  havde  holdt  Gudstjeneste 
første  Gang,  jeg  var  derude*  Søndagen  kom,  og  det 
blev  en  dejlig  Dag,  som  gav  gode  Løfter  for  Frem- 
tiden. Efter  Gudstjenesten  blev  min  Hustru  og  jeg 
budt  Velkommen.  De  bedste  Ønsker  blev  udtalt 
for  baade  os  og  Menigheden. 

Om  Eftermiddagen  samledes  Menigheden  igen 
for  at  faa  taget  Beslutning  med  Hensyn  til  Opførel- 
sen af  en  Præstebolig,  samt  at  gøre  Valg  af  Belig- 
genheden for  samme.  Da  jeg  den  første  Gang  hav- 
de været  der  og  modtaget  Kaldet,  havde  man  givet 
Løfte  om  at  have  Præsteboligen  bygget,  til  vi  kom. 
Dette  Løfte  var  ikke  bleven  indfriet,  af  hvad  Grund 
mindes  jeg  nu  ikke.  Nu  gjaldt  det  altsaa  om  at 
faa  taget  fat  og  faa  en  Bolig  opført.  Dette  var  der 
ogsaa  god  Enighed  om.  Lad  os  tage  fat  i  Morgen 
den  Dag,  siger  jeg,  faa  valgt  Pladsen,  faa  gravet 
Kælder  og  Tømmeret  hentet  fra  Byen.  Jeg  skal 
nok  selv  møde  og  tage  Haand  med  i  Arbejdet.  Det- 
te gik  alle  ind  paa,  og  Arbejdet  for  Dagen  efter 
blev    fordelt    saaledes,  at  hver  Mand  vidste,  hvad 

der    tilkom  ham  at    udrette.     Husets    Størrelse  og 
Indretning  var  forud  planlagt. 

Faar  Bolig  hos  Familien  Møller. 
Da  den  gamle  Franks  havde  det  smaat  med 
Husrum,  blev  der  paa  Eftermiddagsmødet  tillige 
bestemt,  hos  hvem  min  Hustru  og  jeg  skulde  have 
Ophold,  til  Præsteboligen  blev  færdig"  til  at  flytte 
ind  i.  Vi  skulde  være  hos  en  Familie  ved  Navn  Møl- 
ler. De  havde  det  største  og  bedste  Hus  i  Kolonien 
inden  for  Menigheden.  Møller  og  Hustru  var  i  kir- 
kelig Henseende  kun  lidt  udviklede,  men  de  var  flin- 
ke og  gæstfrie  Mennesker,  som  gjorde  alt,  der  stod  i 
deres  Magt,  for  at  gøre  vort  Ophold  hos  dem  saa 
fornøjeligt  og  behageligt  som  muligt.  De  var  beg- 
ge Sønderjyder,  fra  Als.  Møller  havde  i  sine  unge 
Aar  været  Guldgraver  i  California,  hvorhen  han  var 
kommen  som  Sømand.  Som  Guldgraver  havde  han 
tjent  sig  en  Del  Penge,  og  var  saa  rejst  hjem  til  sin 
Fødeø  Als,  hvor  han  blev  gift.  En  Del  Aar  efter 
rejste  han  atter  til  Amerika,  først  til  Staten  Michi- 
gan, men  dft  den  stærke  Indvandring  til  Nebraska 
i  Halvf jerserne  og  først  i  Firserne  saa  var  begyndt, 
var  han  fulgt  med  og  landede  i  Hamilton  County, 
hvor  han  købte  Land.  Møller  var  den  eneste  inden 
for  min  Menighedskreds,  der  havde  en  Fjedervogn, 
og  denne  blev  der  gjort  rigeligt  Brug  af  i  den  Tid, 
min  Hustru  og  jeg  havde  Ophold  hos  dem.  Næsten 
hver  Dag  kørte  Møller  ud  med  os,  og  vi  fik  derved 
rig  Lejlighed  til  at  aflægge  Besøg  hos  hvert  eneste 
Medlem  i    Menigheden.      Nogle  Aar  efter  vor  An- 

komst  til  Hamilton  Coimty  rejste  Møller  og  Hustru 
tilbage  til  Michigan,  hvor  de,  saa  vidt  jeg  ved,  beg- 
ge var  døde. 

Præstebolig1. 

Dagen  efter  Søndagsmødet  mødte  vi  saa  alle, 
som  aftalt,  til  Arbejdet  med  Præsteboligen.  Det 
havde  regnet  om  Natten,  og  det  regnede  fremdeles 
paa  Morgenstunden;  men  alle  mødte  alligevel  paa 
Pladsen.  Der  blev  saa  taget  Beslutning  om,  hvor 
Præstebolig,  Kirkegaard  og  Kirke  skulde  være.  Der 
blev  straks  taget  fat  med  at  grave  Kælder  til 
Præstebolig;  nogle  tog  til  Byen  efter  Tømmer,  alle 
kom  i  Arbejde,  og  det  gik  altsammen  med  Liv  og 
Lyst.  Et  Par  Dage  efter  begyndte  Opførelsen  af 
Huset,  og  sidst  i  Oktober  eller  først  i  November  var 
den  første  Halvdel  af  samme  færdig.  Opførelsen  af 
den  anden  Halvdel  maatte  henlægges  til  næste  Som- 
mer. Folk  var  fattige,  og  det  kneb  med  Penge,  og 
Kredit  var  ikke  til  at  faa,  men  man  haabede  paa 
bedre  Tider  til  kommende  Sommer.  Vi  var  imid- 
lertid glade  over,  hvad  der  var  naaet,  og  særlig  var 
min  Hustru  og  jeg  glade  den  Dag,  vi  kunde  flytte 
ind  i  vort  eget  Hjem.  Det  var  ikke  noget  Slot,  nej 
langt  ifra>  og  Møblerne  hvormed  Stuerne  —  hvoraf 
der  var  2  i  underste  Etage,  og  2  under  Skraatag  i 
øverste  Etage  alle  meget  smaa  —  var  heller  ikke 
særlig  flotte;  1  Bord,  4  Stole,  et  Komfur,  en  Seng 
og  nogle  Køkkensager  var  hele  Herligheden.  Det 
meste  var  oven  i  Købet  brugte  Sager,  som  vi  havde 

købt  hos  en  Jøde  i  Omaha.  Men  min  Hustru  og  jeg 
var  nu  alligevel  glade  ved  det  lidet;  vi  var  jo  nu, 
som  sagt,  i  vort  eget  Hjem,  og  der  var  forresten  vel 
heller  ingen,  der  havde  det  bedre.  Det  var  jo  i  Ny- 
byggertidens  første  Dage. 

Nu  skulde  vi  altsaa  til  rigtig  at  tage  fat  paa 
Arbejdet  i  Menigheden,  og  med  dette  kom  det  til 
at  gaa  rigtig  godt.  Folk  mødte  ikke  blot  villig  til 
Gudstjeneste  om  Søndagene;  men  vi  fik  dem  ogsaa 
samlet  til  Møder  midt  i  Ugen.  Disse  Midtugesmø- 
der  blev  gærne  holdt  skiftevis  omkring  i  Hjemme- 
ne. Ved  disse  Møder  enten  læste  jeg  for  de  forsam- 
lede af  en  god  Bog  eller  holdt  Foredrag.  Vore  gode 
Folkesange  blev  sunget  af  Hjertens  Lyst.  Det  gik 
altsammen  saa  fornøjeligt,  som  man  kunde  ønske. 

Men  Vinteren !  Hvor  blev  det  ikke  en  streng 
Vinter.  Med  det  lille  Komfur,  vi  havde,  kunde  vi 
ikke  holde  det  varmt  i  Præsteboligen.  Alting  frøs 
for  os  om  Natten.  Vi  maatte  have  Brød  og  andre 
Ting  med  os  i  Sengen  for  at  hindre  det  fra  at  fryse, 
saa  vi  ikke  kunde  bruge  det  om  Morgenen  Dagen 
efter.  Selv  frøs  vi.  Huset  var  ikke  tæt.  Ved  Dø- 
re og  Vinduer  føg  Sneen  igennem  ind  i  Stuen  til  os. 
Jeg  maatte  have  en  Fejekost  staaende  ved  Sengen 
om  Natten  for  at  have  den  nær  ved  Haanden  om 
Morgenen  til  at  feje  Sneen  bort  med  mellem  Sengen 
og  Komfuret.  Tæpper  paa  Gulvet  havde  vi  ikke, 
saa  selv  naar  vi  holdt  Sneen  borte,  var  Gulvet  ofte 
en  spejlblank  Isflade.  Jeg  blev  om  Morgenen  næ- 
sten stivfrossen,  før  jeg  fik  Varme  i  Komfuret.     Til- 

sidst  blev  det  os  uudholdeligt  i  første  Etage ;  vi  flyt- 
tede ovenpaa  i  de  smaa  Stuer  under  Skraataget. 
Daglig  at  gaa  nedenunder  paa  islagt  Gulv  var  mere, 
end  min  Hustru  kunde  udholde,  og  allersværest  for 
hende  var  det  jo,  naar  jeg  var  fraværende  fra 
Hjemmet,  og  hun  ene  hjemme.  De  to  Søndage  i 
hver  Maaned  var  jeg  altid  borte,  og  da  gærne  flere 
Dage  ad  Gangen.  Jeg  havde  nemlig  flere  Kredse 
at  betjene.  Blandt  disse  var  Plum  Creek  i  Vest  Ne- 
braska, Wood  River,  Grand  Island  og  noget  senere 
Looking  Glass,  samt  en  Tid  ogsaa  Howard  County, 
hvad  nu  derude  kaldes  Nysted.  Da  Plum  Creek  var 
den  første  mellem  disse  Pladser,  jeg  kom  til  at  yde 
regelmæssig  Betjening  én  Søndag  om  Maaneden, 
vil  jeg  med  det  samme  her  omtale  denne  Plads  med 
et  Par  Ord. 

Plum  Creek,  nu  kaldet  Lexington. 

Byen,  i  hvis  Nærhed  Kirken  er  bygget, 

hedder:  Cozad. 

Plum  Creek  ligger  i  Plattedalen,  helt  ude  i  den 

vestlige  Del  af    Nebraska,  og    ved    Union    Pacific 

Jærnbanen.     Byen  hedder  nu  Lexington.     Ved  den 

Tid,  jeg    kom  til    HamiJtnn,    fandtes  der    kun  faa 

Danske  derude,  vel  omkring  ved  en  halv  Snes  Fami 

lier  i  alt.    Mellem  disse  var  der  en  3  a  4  Familier, 

som  var  kommen  der  til  fra  Dwight,  111.,  og  mellem 

disse  var  der  en   Familie,  som    jeg    personligt  var 

kendt     med  derfra,    nemlig    Ole    Jensen.      Det    var 

særlig  denne  Familie,  som  gav  Anledning  til,  at  jeg 

kom  derud.     Ole  Jensen  og  Hustru  havde  deltaget 

i  Menighedsarbejdet  i  Dwight,  og  vilde  nu  gærne, 
at  de  ogsaa  derude  kunde  faa  det  saaledes,  at  de 
kunde  samles  med  Landsmænd  om  Ordets  Forkyn- 
delse og  Sakramenterne.  De  bad  mig  derfor  straks, 
jeg  var  kommen  til  Hamilton,  om  at  komme  derud. 
Egnen  omkring  Plum  Creek  var  den  Gang  saa 
omtrent  altsammen  uopdyrket  Prærie,  kun  nogle  faa 
Acres  hist  og  her  var  under  Plov.  Nybyggerne  der- 
ude ernærede  sig  ved  Faareavl.  I  Nærheden  af  Lan- 
det, hvor  Danskerne  havde  slaaet  sig  ned,  fandtes 
„Ranches' ',  hvor  store  Kreaturflokke  græssede. 
Jeg  glemmer  ikke  let  den  Morgen,  jeg  første  Gang 
kom  til  Plum  Creek.  Det  var  tidlig  paa  Morgen- 
stunden, og  der  var  ingen  til  at  tage  imod  mig.  Ole 
Jensen,  som  skulde  tage  imod  mig,  levede  10  a  12 
Mil  fra  Byen.  Fra  Stationen,  hvor  jeg  havde  taget 
Kvarter,  saa  jeg  i  Morgenstunden  den  ene  Rytter 
efter  den  anden  fare  bort  fra  Byen  og  ad  Prærien 
til.  Det  var  „Cowboys",  som  havde  opholdt  sig  i 
Byen  om  Natten,  og  nu  skulde  ud  og  have  Samling 
paa  Kreaturerne.  Det  var  et  stolt  Syn  at  se  disse 
samme  „Cowboys"  i  deres  underlige  Klædedragt 
fare  afsted  paa  deres  smaa,  raske  Ponies.  Det  var 
Folk,  der  kunde  sidde  paa  en  Hest.  Der  fortaltes, 
at  de  ikke  alle  var  Moders  gode  Børn.  Der  var 
haarde  Halse  imellem  dem,  og  Nybyggerne  var  ikke 
altid  glade  ved  deres  Nabolag,  og  endnu  mindre  var 
de  glade,  naar  de  store  Hjorder,  som  disse  Cowboys 
var  satte  til  at  vogte,  i  kolde  Vinterdage,  naar 
Sneen  dækkede  det  fine  og  korte  Buffalogræs,  som 

var  deres  Føde,  saa  det  kneb  for  dem  at  komme  til 
den;  da  kunde  de  bryde  ud  af  Ranchen  og  i  store 
Flokke  samle  sig  om  Nybyggernes  Hjem  for  at  gøre 
Indhug  paa  deres  Høstakke.  Det  kneb  for  Nybyg- 
gerne at  holde  dem  borte;  sommetider  var  dette 
ganske  umuligt.  At  klage  til  Cowboys  nyttede  sjæl- 
dent. Man  var  tillige  bange  for  at  faa  Uvenskab 
med  disse,  hvad  ofte  kunde  være  lige  saa  farligt 
som  at  faa  Uvenskab  med  Indianerne.  Man  værnede 
sig  det  bedste,  man  kunde,  og  tav  saa  forresten  om 
Skaden,  der  anrettedes. 

En  af  de  første  Gange,  jeg  var  i  Plum  Creek, 
var  jeg  bleven  bedt  om,  hvis  ingen  var  ved  Statio- 
nen at  tage  imod  mig  —  at  søge  ud  til  en  Familie 
ved  Navn  Aabel,  som  boede  kun  en  Mils  Vej  fra 
Byen.  Op  ad  Dagen  vilde  saa  Ole  Jensen  hente  mig 
derfra  til  sit  Hjem,  i  hvis  Nærhed  de  fleste  af  de 
danske  Familier  boede.  Jeg  søgte  ved  min  An- 
komst da  ud  til  Aabel,  og  blev  vel  modtaget  af  baa- 
de  ham  og  Hustru.  De  var  begge  fra  Sæby  i 
Danmark  og  var  hjemme  fra  godt  kendt  med  Pastor 
A.  S.  Nielsen,  som  ogsaa  var  fra  Sæby.  Familien 
Aabels  var  —  dømt  fra  et  Nybyggerstandpunkt  — 
ret  velhavende.  De  drev  Kreaturavl  —  Kvæg  og 
Faar  —  i  temmelig  stor  Stil.  Navnlig  havde  de  en 
umaadelig  Mængde  Faar.  Da  jeg  første  Gang,  jeg 
kom  hos  dem,  nærmede  mig  deres  Farm,  lagde  jeg 
Mærke  til  en  Del  Stakke  ved  Farmen,  som  lignede 
Tørvestakke.     Jeg  kunde  ikke    regne  ud,    hvorfra 

man  derude  paa  Prærien  kunde  faa  Tørv.  Imidler^ 
tid  opdagede  jeg  jo  snart,  at  det  ikke  var  rigtige 
Tørv,  selv  hvor  megen  Lighed  de  end  kunde  have 
med  disse.  Ganske  vist  var  det  en  Slags  Tørv,  men 
de  var  ikke  lavet  af  Mosedynd,  men  derimod  af 
Faaregødning.  Jeg  fik  at  vide,  at  hver  Aften  blev 
Faarene  samlede  sammen  i  et  Aflukke.  Her  blev 
saa  hvert  Foraar  Faaregødningen  gravet  op  paa  lig- 
nende Maade,  som  der  enkelte  Steder  i  Danmark 
graves  Tørv,  og  saa  sat  til  Tørring  i  Stakke  lig  Tør- 
vestakke hjemme.  Om  Vinteren  brugte  man  dem 
saa  til  Brændsel,  og  de  gjorde  udmærket  Tjeneste 
som  saadant.  Nybyggerne  forstod  at  hjælpe  sig 
selv  paa  mange  Maader. 

Paa  Vejen  fra  Byen  og  ud  til  Ole  Jensens  Farm 
fandtes  der  flere  Præriehunde  Kolonier  lig  dem,  jeg 
saa'  i  Howard  County. 

Saalænge  jeg  var  i  Hamilton  County,  kom  jeg 
stadig  en  Gang  om  Maaneden  til  Plum  Creek.  Folk 
var  meget  flittige  til  at  samles  til  Gudstjeneste,  og 
jeg  havde  mangen  en  fornøjelig  Stund  sammen  med 
den  lille  Kreds.  Nu  er  hele  den  Egn  derude  opdyr- 
ket og  der  er  almindelig  Velstand  blandt  Befolknin- 
gen. Den  danske  Befolkning  er  vokset  betydelig 
siden  den  Tid.  Menigheden  er  ogsaa  vokset.  Den 
har  nu  baade  Kirke  og  Præstebolig,  og  den  har 
Præst  boende  i  sin  Midte.  Stedet,  hvor  Menigheden 
byggede  sin  Kirke,  kaldes  Cozad,  som  ligger  nogle 
Mil  vest  for  Lexington  —  fordum  Plum  Creek. 

Wood  River  —  Grand  Island. 

I  Wood  River,  som  ligger  mellem  Grand  Island 
og  Plum  Creek,  fandtes  kun  nogle  ganske  faa  Fami- 
lier af  Danske.  En  Del  af  de  unge  i  disse  Hjem  hav- 
de sluttet  sig  til  Katolikkerne,  og  da  der  hos  de  æl- 
dre ogsaa  kun  var  liden  Interesse  for  dansk  Kirke- 
liv, holdt  jeg  snart  op  med  at  komme  der.  Arbejdet 
kunde  ingen  Fremtid  faa  paa  den  Plads.  Det  sam- 
me var  Tilfældet  med  Grand  Island.  De  faa  Dan- 
ske, som  havde  Interesse  for  dansk  Gudstjeneste, 
flyttede  derfra,  og  de,  som  blev  tilbage,  lod  sig  af 
en  Pastor  Lenker,  der  havde  startet  en  engelsk-lu- 
thersk Menighed,  drage  over  til  denne.  Min  Virk- 
somhed paa  dette  Sted  blev  derfor  kun  kort. 

En  anden  Plads,  som  jeg  foruden  Plum  Creek 
til  Stadighed  kom  til  at  yde  Betjening,  var  Looking 
Glass,  Nebraska.  Skønt  jeg  havde  været  et  Par 
Aar  i  Hamiltbn  County  før  jeg  opdagede  denne  Ny- 
tbygd,  vil  jeg  dog  med  det  samme  omtale  den  her. 

Looking  Glass. 

Først  i  Firserne  var  vi,  som  allerede  nævnt, 
kun  tre  Præster  af  den  danske  Kirke  i  Nebr.,  nem- 
lig Gydesen  i  Omaha,  Madsen  i  Howard  County  og 
jeg  i  Hamilton.  Dette  foraarsagede,  at  særlig  Mad- 
sen og  jeg  stadig  maatte  være  paa  Rejse  som  Mis- 
sionærer. Jeg  for  mit  Vedkommende  var,  som  før 
nævnt,  kun  hjemme  de  to  Søndage  i  Maaneden.  De 
andre  to  Søndage  var  jeg  borte  hos  de  andre  Kred- 

se.  Det  gjaldt  jo  om  at  faa  opsøgt  Landsmand,  og 
naar  man  havde  fundet  dem  og  erfaret,  at  der  var 
Mulighed  for  at  kunne  komme  til  dem  med  Ordets 
Forkyndelse,  da  at  gøre  dette.  Imidlertid  var  dette 
ikke  altid  saa  let  en  Sag.  For  det  første  var  Lands- 
mænd spredt  omkring  i  smaa  Flokke  og  for  det  an- 
det var  mange  iblandt  dem  den  Gang  noget  mistæn- 
kelige over  for  det  Samfund,  som  jeg  tilhørte.  Det 
blev  kaldt  „det  grundtvigianske  Samfund",  og 
Grundtviganisme  var  for  mange  noget  nyt  og  frem- 
med, noget  i  det  mindste  ganske  modsat  luthersk, 
og  derfor  noget  kættersk,  som  man  maatte  vogte 
sig  for.  I  denne  Opfattelse  blev  Landsmænd  be- 
styrket af  norske  Præster,  som  ogsaa  af  danske 
Præster,  der  stod  i  Forbindelse  med  norske  Kirke- 
samfund. Der  var  heldigvis  dog  altid  enkelte  paa 
enhver  Plads,  som  vidste  bedre  Besked,  og  ved  disse 
enkeltes  Hjælp  vandt  man  Indgang  og  Støtte  i  Ar- 
bejdet. 

Oppe  i  den  nordlige  Del  af  Staten  Nebraska, 
det  vil  sige  nord  for  Plattefloden,  fik  jeg  en  Tid  ef- 
ter min  Ankomst  til  Hamilton  at  vide,  at  der  skulde 
findes  en  Kreds  af  Landsmænd.  Jeg  skrev  til  Mr. 
Martin  Holst,  Redaktøren  af  Bladet  „Dannevirke", 
og  spurgte,  om  hans  Blad  havde  Abonnenter  der 
oppe,  hvad  det  havde,  og  jeg  fik  opgivet  Navn  og 
Adresse  paa  en  Mand  deroppe.  Jeg  skrev  da  til 
Vedkommende  og  spurgte,  om  man  kunde  ønske,  at 
jeg,  der  var  dansk  luthersk  Præst,  skulde  besøge 
dem?    Jeg  modtog  intet  Svar,  og  da  jeg  var  over- 

tydet  om,  at  mit  Brev  var  bleven  modtaget,  tog  jeg 
dette,  at  det  ikke  blev  besvaret,  som  ensbetydende 
med,  at  man  ikke  ønskede  mit  Besøg.  Der  hengik 
saa  en  Tid,  og  jeg  havde  ganske  faaet  Stedet  af 
Tanker,  men  fik  saa  endelig  til  min  Overraskelse 
Brev  derfra,  dog  ikke  fra  den  Mand,  jeg  havde  skre- 
vet til,  men  fra  en  anden.  Denne  meddelte  mig,  at 
Manden,  jeg  havde  skrevet  til,  hørte  til  den  norske 
Hauges  Synode,  som  havde  begyndt  en  Virksomhed 
deroppe,  og  at  Manden  af  den  Grund  ikke  ønskede 
mig  dertil.  Han  havde  derfor  ikke  gjort  noget  ud 
af  mit  Brev,  men  ved  et  Tilfælde  var  det  blevet 
ham  bekendt,  at  jeg  havde  skrevet  og  tilbudt  at  vil- 
le komme  til  dem,  hvis  dette  ønskedes.  Samme 
Mand  lod  mig  da  vide,  at  han  og  hans  Familie  vilde 
være  meget  glade,  hvis  der  endnu  var  Mulighed  for, 
at  jeg  kunde  komme,  og  bad  mig  i  saa  Tilfælde  un- 
derrette ham  derom.  Jeg  meldte  da  Vedkommende 
mit  Besøg,  og  bad  ham  ordne  det  med  Tid  og  Sted 
for  en  Gudstjeneste.  Til  den  fastsatte  Tid  tog  jeg 
da  der  op.  Den  nærmeste  Jærnbanestation  ved  Ko- 
lonien er  St.  Edward.  Her  blev  jeg  modtaget  og 
med  Vogn  befordret  til  Kolonien,  der  laa  omtrent 
12  Mil  fra  Stationen.  Af  Manden,  som  hentede  mig, 
fik  jeg  nu  at  vide,  at  Præsterne  Madsen  og  Gydesen 
nogle  Aar  i  Forvejen  havde  været  hos  dem  hver  en 
enkelt  Gang,  men  havde  opgivet  at  komme  der  of- 
tere. En  norsk  Præst  hørende  til  Hauges  Synode 
var  saa  kommen,  og  der  var  bleven  bygget  en  lille 
Kirke,  hvor  han  holdt  Gudstjeneste,  og  hvor    man 

de  Søndage,  Præsten  ikke  kom,  samledes  for  at  høre 
en  Prædiken  oplæst.  En  Mand  af  deres  Midte  hav- 
de selv  tilbudt  sig  som  Oplæser  af  denne.  Med  det- 
te var  det  en  Tid  gaaet  ret  godt,  men  da  Manden 
saa  selv  havde  begyndt  at  ville  prædike,  hvortil  han 
manglede  baade  Klarhed  og  Modenhed,  saa  gik  det 
ikke  godt  længere.  Mandens  Prædiken  fik  straks 
et  sværmerisk  methodistisk  Anstrøg  og  blev  mere 
og  mere  vild  og  usund,  saa  enkelte  blev  bange  og 
havde  trukket  sig  tilbage,  enkelte  havde  ladet  sig 
rive  med.  Det  hele  syntes  at  skulle  ende  i  Forvir- 
ring. Det  var  denne  Mand,  mit  første  Brev  var 
sendt  til. 

I  Mikkel  Sørensens  Hjem. 

Jeg  kom  da  ud  til  Nybygden.  Manden,  som 
kørte  for  mig  og  fortalte  mig  ovenstaaende  om  Stil- 
lingen iblandt  dem,  var  en  ung  Mand  ved  Navn  Sø- 
ren Samuel  Sørensen,  Søn  af  Mikkel  Sørensen.  I  de- 
res Hjem  landede  jeg  den  Aften,  jeg  kom  der  første 
Gang.  Det  var  en  i  alle  Maader  flink  Familie,  men 
fattig  som  de  fleste  den  Gang  der  paa  Egnen.  De 
boede  i  en  Jordhytte  og  havde  kun  to  Værelser. 
Disse  var  kun  fattigt  møblerede,  mest  med  hjemme- 
lavede Møbler.  Det  var  jo  i  Nybyggertiden,  da 
Folk  forstod  at  nøjes  og  klare  sig  med  lidt.  Trods 
Fattigdommen  syntes  alle  i  dette  Hjem  at  være  præ- 
get af  godt  Mod,  Tilfredshed  og  Glæde.  Jeg  blev 
af  hele  Familien  —  den  var  nemlig  ikke  lille —  mod- 
taget med  et  hjærteligt  Velkommen.     Et  Fotografi 

uden  Ramme  hang  i  en  Snor  over  Sengen  i  den  for- 
reste Stue.  Da  dette  var  det  eneste  Billede,  som 
prydede  Væggene  i  Huset,  var  det  ikke  underligt, 
at  det  straks  tildrog  sig  min  Opmærksomhed.  Jeg 
var  nysgerrig  efter  at  opdage,  hvem  det  forestille- 
de. Til  min  Overraskelse  sér  jeg  da,  at  det  er  et 
Fotografi  af  gamle  Pastor  Svejstrup,  som  den  Gang 
^  var  Præst  i  Vejen  By  mellem  Kolding  og  Eibe  og 
med  hvem  jeg  var  personlig  kendt.  „Kender  De 
den  Mand",  spurgte  jeg  straks.  „Jow,  det  er  da 
vis",  siger  Konen.  „Han  har  konfirmeret  mig,  men 
den  Gang  var  han  Præst  i  Nørup.  „Han  var  en  god 
Mand,  som  jeg  aldrig  glemmer",  føjede  hun  til.  Og 
hun  fortsatte  paa  den  Maade  med  en  Lovtale  over 
gamle  Svejstrup,  som  han  nok  kunde  være  tjent 
med. 

Da  jeg  selv,  som  sagt,  var  godt  kendt  med  Pa- 
stor Svejstrup,  havde  vi  med  det  samme  et  Tilknyt- 
ningspunkt. Jeg  fik  nu  en  Beskrivelse  af  Egnen  og 
Egnens  Folk,  saa  vel  som  noget  af  Familiens  egen 
Historie.  En  Del  af  Danskerne  ved  Looking  Glass 
var  fra  Vejle  Egnen  i  Danmark,  hvor  ogsaa  Fami- 
lien Mikkel  Sørensen  var  fra.  Et  Par  af  deres  æld- 
ste Børn  havde  hjemme  gaaet  i  Skole  hos  Lærer  Bal- 
ling, hvem  de  mindedes  med  rørende  Kærlighed. 
Mikkel  Sørensens  havde  været  Smaakaarsfolk  i 
Danmark,  og  uden  Udsigt  til  der  at  blive  andet. 
Som  saa  mange  andre  fik  de  saa,  hvad  de  kaldte 
„Amerikafeber",  og  vandrede  ud  i  Haabet  om  her 
ovre     at  skulle  kunne    arbejde  sig  frem     til   bedre 

Kaar.  Hvorledes  de  havde  fundet  Vej  til  Nebraska 
og  til  Looking  Glass,  mindes  jeg  ikke.  Landet  var 
den  Gang  jo  meget  billigt,  og  de  havde  et  godt  Styk- 
ke og  havde  faaet  bygget  baade  Hus  og  Stald,  beg- 
ge Dele  naturligvis  af  Græstørv.  Med  de  faa  Skil- 
linger, som  de  havde  med  hjemmefra,  havde  de 
faaet  købt  Heste,  Vogn  og  Avisredskaber,  naturlig- 
vis efter  fattig  Lejlighed  og  kun  hvad  der  var  højst 
nødvendigt  for  dem  i  Arbejdet  med  at  faa  Prærie- 
jorden opdyrket.  Ved  denne  Tid,  jeg  kom  der,  hav- 
de de  faaet  gjort  en  god  Begyndelse.  Men  én  Ting 
havde  Familien  Sørensen  hele  Tiden  savnet,  og  det 
var  Ordets  Forkyndelse  paa  Modersmaalet.  Det  var 
dem  derfor  en  virkelig  Glæde,  at  jeg  kom  til  dem, 
og  Gang  efter  Gang  udtalte  de  Haabet  om,  at  det  nu 
maatte  føre  med  sig,  at  dette  deres  Savn  maatte  bli- 
ve afhjulpet.  Vi  maatte  endnu  samme  Aften  have 
Salmebogen  frem  for  med  hverandre  at  synge  nogle 
af  vore  gamle  kendte  og  kære  Salmer.  „Bare  nu 
Folk  vil  samles",  siger  Sørensen,  „men  den  norske 
Præst  og  Manden,  der  agerer  Kapellan  vil  formo- 
dentlig gøre  Modstand/' 

Da  det  var  bleven  hen  sent  paa  Aftenen,  be- 
gyndte jeg  at  spekulere  noget  over,  hvor  jeg  mon 
skulde  have  Kvarter  for  Natten.  Kun  to  Stuer  — 
og  en  saa  stor  Familie !  Det  kunde  da  umuligt  være 
der  i  Hjemmet,  jeg  skulde  være.  Jeg  begyndte  at 
tale  lidt  om,  at  det  nok  var  paa  Tide,  vi  brød  op,  saa 
Familien  kunde  komme  til  Ko.  Alle  var  imidlertid 
saa  optaget  af  Samtalen,  at  man  mente,  det  hastede 

ikke  dermed,  hvis  jeg  da  ikke  selv  var  alt  for  træt. 
Det  var  saa  rart,  sagde  de,  saadan  at  komme  til  at 
tale  om  gamle  Minder  hjemme  fra.  Der  blev  saa 
fortsat  en  Stund  endnu ;  men  da  det  var  bleven  no- 
get efter  Midnat,  brød  jeg  af ;  nu  maa  vi  til  Ro,  sag- 
de jeg,  i  Morgen  er  jo  atter  en  Dag,  saa  fortsætter 
vi  igen.  Jeg  var,  som  sagt,  forvisset  om,  at  jeg 
skulde  ud  i  Kvarter  hos  en  anden  Familie,  og  jeg 
blev  derfor  ikke  saa  lidt  overrasket  ved  at  se,  at 
dette  ikke  var  Meningen.  Der  blev  nu  gjort  Plads, 
men  hvorledes  er  ikke  saa  ganske  let  at  beskrive. 
Det  ene  Værelse  —  eller  rettere  Gulvet  i  samme  — 
blev  forvandlet  til  én  eneste  stor  Seng.  Her  skulde 
jeg  sammen  med  den  mandlige  Del  af  Familien,  ha- 
ve Plads.  Kvinderne  i  det  andet.  Det  gik  imidler- 
tid udmærket.  Vi  Mænd  fik  os  lagt  til  Leje  Side  om 
Side,  og  snart  sov  vi  de  retfærdiges  Søvn.  Men  hen 
paa  Natten  vaagner  jeg  ved  at  høre  en  underlig  pus- 
lende Uro  paa  Loftet  oven  over  os.  Jeg  kunde  i  al 
Verden  ikke  begribe,  hvad  det  kunde  være?  Spø- 
geri ?  Nej,  jeg  var  ikke  overtroisk !  Men  hvad  kun- 
de det  være?  Naa,  Morgenen  maatte  vel  klare  dette 
mystiske  for  mig,  hvad  da  ogsaa  blev  Tilfældet.  Da 
det  blev  lyst,  opdagede  jeg  nemlig,  at  Uroen  stamme- 
de fra  Hønsene,  som  havde  deres  Nattekvarter  oven 
over  vort  Soveværelse.  Folk  havde  i  de  Tider  ikke 
Overflod  paa  Udhuse,  og  da  Hønsene  jo  maatte  have 
Husly,  havde  de  her  faaet  dette  paa  Loftet  oven 
over  Familiens  Soveværelser. 

Dagen  efter  havde  vi  Gudstjeneste  og  til  denne 

havde  vistnok  de  fleste  af  Egnens  danske  Befolk- 
ning givet  Møde.  Kirken  var  en  lille  Træbygning, 
men  ret  hyggelig  med  Alter  og  Døbefont.  Det  var 
med  Glæde,  jeg  forkyndte  for  Forsamlingen  Bud- 
skabet om  Frelsen  i  Jesus  Kristus,  og  det  syntes  og- 
saa  at  denne  havde  Øren  for  samme.  Om  Eftermid- 
dagen saa  vel  som  om  Aftenen  var  der  en  Del  sam- 
let hos  M.  Sørensens,  og  vi  talte  og  sang  med  hver- 
andre, og  alt  syntes  at  være  saa  rart,  som  ønskes 
kunde.  Der  blev  aftalt,  at  jeg,  saa  snart  det  kun- 
de lade  sig  gøre,  skulde  komme  igen,  hvad  jeg  med 
Glæde  lovede. 

Andet  Besøg  i  Looking  Glass. 

Et  Par  Maaneder  efter  dette  mit  første  Besøg, 
tog  jeg  dertil  igen.  Gudstjenesten  blev  da  atter 
holdt  i  den  lille  Kirke.  Mens  jeg  stod  paa  Prædi- 
kestolen lagde  jeg  Mærke  til,  at  der  gik  nogle  Mænd 
uden  for  Kirken.  Skønt  dette  nok  var  mig  noget  paa- 
faldende,  tænkte  jeg  dog  mindst  af  alt,  at  det  be- 
tød noget  ondt.  Da  jeg  var  færdig  med  Prædiken 
og  vi  havde  sunget  den  sidste  Salme,  kom  de  samme 
Mænd  ind  i  Kirken  og  vandrede  op  mod  Alteret, 
hvor  jeg  endnu  stod  og  havde  ikke  faaet  afført 
Præstekjolen.  Mellem  disse  Mænd  var  ogsaa  han, 
som  plejede  at  oplæse  en  Prædiken  de  Søndage,  den 
norske  Præst  ikke  var  der.  I  høje  Toner  og  med 
„kristelig  Salvelse"  blev  jeg  af  disse  nu  uden  videre 
stemplet  som  en  Forfører,  der  havde  trængt  sig  ind 
imellem  dem  for  at  faa  Folk  ført  bort  fra  den  sande 

Kristendom.  Jeg  var  ingen  Kristen,  men  Grundt- 
vigianer, og  dette  var,  som  jeg  fik  at  vide,  i  disse 
Menneskers  Omdømme  noget  nær  det  forfærdeligste 
af  alt  forfærdeligt  paa  Kætteriets  Omraade.  Jeg 
prøvede  paa  bedste  Maade  at  ville  forklare  Mæn- 
dene, at  de  var  i  en  Vildfarelse.  Desuden  var  jeg 
jo  ikke  kommen  uindbudt,  og  ingen,  som  ikke  selv 
ønskede  det,  var  tvungen  til  at  høre  paa  mig;  men 
jeg  maatte  vel  dog  have  Lov  til  at  samles  med  dem, 
som  ønskede  at  høre  mig.  Og  hvad  Beskyldningen 
om,  at  jeg  var  hverken  Kristen  eller  Lutheraner,  men 
en  falsk  Lagrer  osv.,  angik,  da  kunde  jeg  skaffe  dem 
Bevis  for,  at  jeg  var  udsendt  af  det  i  Danmark  be- 
staaende  Udvalg  for  dansk-amerikansk  Mission  her- 
ovre, og  at  dette  Udvalg  blandt  sine  Medlemmer 
havde  Mænd  som  Professorerne  Nielsen  og  Madsen, 
og  Præster  som  Skat  Rørdam,  Brandt,  Svejstrup  og 
flere.  Alt,  hvad  jeg  sagde,  hjalp  imidlertid  ikke, 
Mændene  talte  i  Munden  paa  hverandre  og  den  ene 
Fordømmelse  efter  den  anden  lød  ned  over  mig. 
Folk  i  Kirken  blev  i  høj  Grad  urolige,  og  det  kom  et 
Øjeblik  til  at  se  noget  truende  ud.  Jeg  vidste  ikke, 
om  jeg  var  købt  eller  solgt.  Med  Undtagelse  af  Fa- 
milien Sørensens  Stilling  til  mig,  havde  jeg  ingen 
Anelse  om,  hvorledes  den  øvrige  Del  af  de  forsam- 
lede kunde  være  til  Sinds  over  for  mig.  Saa 
hændte  der  imidlertid  noget,  som  gav  en  Vending  i 
Situationen,  saa  jeg  fik  mærke,  at  der  dog  var  en 
Del,  som  ikke  var  fjendske  mod  mig.  En  af  de 
Mænd,  som  angreb   mig,  truede   mig  med  knyttet 

Næve;  men  i  samme  Øjeblik  det  skete,  traadte  jeg 
ud  over  Alterringen  og  stillede  mig  lige  op  imod  ham 
og  sagde :  „De  truer  mig  med  knyttet  Haand ;  jeg 
har  her  ikke  gjort  andet  end  forkyndt  for  denne 
Forsamling  Frelsen  i  Jesus  Kristus ;  vil  De  øve  Vold 
mod  mig  for  dette,  saa  gør  det;  Deres  knyttede 
Haand  skrækker  mig  ikke !' '  Ved  dette  Optrin  rej- 
ste Forsamlingen  sig,  og  nogle  Mænd  kom  hen  til 
mig  og  sagde:  „Pastor  Bodholdt,  følg  med  os  ud  af 
Kirken",  og  samtidigt  udtalte  de  en  Bebrejdelse  til 
de  Mænd,  som  paa  en  saa  grim  Maade  var  optraadt 
i  Kirken  over  for  mig.  Det  samme  gjorde  fiere 
andre  i  Forsamlingen.  Da  jeg  kom  uden  for,  hvor 
Folk  stod  og  talte  i  Munden  paa  hverandre,  fik  jeg 
endelig  Lejlighed  til  at  bekendtgøre,  at  jeg  om  Ef- 
termiddagen vilde  holde  Møde  i  Hjemmet  hos  M. 
Sørensens,  og  jeg  var  vis  paa,  at  enhver  som  havde 
Lyst  til  at  overvære  samme,  vilde  være  velkommen. 
Om  Eftermiddagen  blev  da  ogsaa  det  lille  Hjem 
fyldt  til  sidste  Plads,  selv  paa  Sengen  maatte  Folk 
tage  Sa^de.  Jeg  talte  til  dem  om  Barndomshjemmet 
og  Kirken  derhjemme,  som  i  „den  danske  Kirke" 
herovre  rakte  Haand  ud  til  alle,  der  ikke  kunde  og 
ikke  vilde  glemme,  hvad  Gud  i  Kærlighed  havde  gi- 
vet dem  i  denne.  Efter  Mødet  blev  der  stiftet  en 
Menighed.  Den  var  ikke  stor;  den  kom  nemlig  kun 
til  at  bestaa  af  3  Familie?*;  men  lige  meget,  det  var 
en  Begyndelse,  og  jeg  gav  den  lille  Menighed  Løfte 
om,  saa  vidt  muligt,  at  besøge  den  en  Gang  i  hver 
Maaned. 

Med  Dannelsen  af  den  lille  Menighed  var  Føl- 
gerne af  dcrs  omtalte  Begivenhed  i  Kirken  ikke 
overvundet.  Inden  jeg  kom  igen,  fik  jeg  Bud  om, 
at  Kirken  var  nægtet  os  til  Brug  for  vore  Gudstje- 
nester. Den  norske  Præst  skulde  have  udtalt,  at 
han  ikke  kande  tillade  en  Præst  af  det  grundtvigi- 
anske Samfund  at  tale  fra  samme  Prædikestol,  som 
han  forkyndte  Ordet  fra.  Ved  Modtagelsen  af  dette 
Budskab  meddelte  jeg  Menigheden,  at  den  da 
maatte  sørge  for,  at  vi  til  Brug  for  Gudstjene- 
sten kunde  faa  et  Skolehus,  og  faa  det  ordnet  der- 
med, til  jeg  kom.  Dette  blev  gjort;  men  da  vi  den 
Søndag,  jeg  var  der,  kom  til  Skolehuset,  hvor  Guds- 
tjenesten skulde  holdes,  fandt  vi  Døren  lukket.  En 
af  Mændene  af  Menigheden  gik  hen  til  den  Mand, 
der  havde  Nøglen,  og  til  hvem  det  var  meldt,  at  vi 
den  Søndag  vilde  gøre  Brug  af  Skolen.  Men  Man- 
den var  ikke  hjemme,  og  Konen  paastod,  at  hun 
ikke  vidste,  hvor  Nøglen  var.  Der  stod  vi  saa  og 
kunde  ikke  komme  ind  i  Skolen  og  der  var  kommen 
ikke  saa  faa,  som  vilde  deltage  i  Gudstjenesten. 
Hvad  var  der  nu  at  gøre?  Da  jeg  hørte,  at  Manden, 
der  havde  Nøglen,  var  mellem  vore  Modstandere, 
fik  jeg  Mistanke  om,  at  hans  Fraværelse  fra  Hjem- 
met og  Konens  Uvidenhed  om,  hvor  Nøglen  var,  kun 
var  lavet  for  at  hindre  os  fra  at  kunne  holde  Guds- 
tjeneste. Jeg  bad  da  uden  videre  én  af  Mændene 
prøve  paa  at  faa  Døren  aabnet.  Dette  lykkedes,  og 
vi  holdt  saa  vor  Gudstjeneste.  Kort  efter  min 
Hjemkomst  derfra    modtog  jeg  Brev  fra  en  Mand  i 

Menigheden  med  Meddelelse  om,  at  Manden,  der 
havde  Nøglen  til  Skolehuset  i  Varetægt,  var  bleven 
meget  vred  over  vort  Indbrud  i  Skolen,  og  at  der 
gik  Rygter  om,  at  han  vilde  lade  mig  arrestere  for 
samme,  naar  jeg  kom  igen.  Manden  var  nok  Med- 
lem af  Skolebestyrelsen  for  det  Distrikt,  hvori  Sko- 
len laa.  Jeg  lod  mig  dog  ikke  skrække ;  thi  jeg  vid- 
ste, at  Loven  hjemlede  os  Ret  til  Brugen  af  Skole- 
huset. Da  jeg  skulde  derop  igen,  skrev  jeg  til  mine 
Folk,  at  de  kun  ganske  rolig  skulde  meddele  Man- 
den til  hvilken  Tid,  vi  igen  ønskede  at  bruge  Skolen, 
samt  at  han  maatte  sørge  for,  at  Nøglen  kunde  faas, 
da  vi  i  modsat  Fald  ellers  vilde  handle,  som  vi  sidst 
havde  maattet  gøre.  Da  jeg  kom,  var  al  Ting  i  Or- 
den. Der  var  ikke  Tale  om  Arrestation.  Vi  holdt 
vor  Gudstjeneste  og  havde  siden  ingen  Ubehagelig- 
heder denne  Sag  vedrørende. 

Arbejdet  gik  nu  sin  rolige  Gang  for  os.  Til- 
slutningen til  vor  Gudstjeneste  voksede,  og  der  kom 
efterhaanden  mere  og  mere  Fasthed  i  Arbejdet.  Jeg 
kom  der  stadig  en  Gang  om  Maaneden,  og  var  altid 
glad  ved  mine  Besøg  der  oppe. 

De  første  Aar,  jeg  kom  der,  var  det  altid  Med- 
lemmer af  M.  Sørensens  Familie,  som  befordrede 
mig  fra  og  til  Stationen.  Disse  Køreture  mellem 
Byen  og  Kolonien  var  ikke  altid  behagelige,  og 
allermindst  da  om  Vinteren.  Som  Regel  var  det 
gærne  den  ældste  Søn  i  Familien,  der  kørte  for  mig. 
Hans  Navn  var,  som  allerede  nævnt,  Søren  Samuel 
Sørensen.     Han  havde  hjemme  i  Danmark  gaaet  i 

Skole  hos  Lærer  Chr.  Balling,  havde  ogsaa,  saa  vidt 
jeg  mindes,  været  paa  Højskole,  og  var  en  sjælden 
opvakt  og  vel  oplyst  ung  Mand.  Om  Vinteren, 
naar  der  paa  Farmen  ikke  var  andet  at  bestille  end 
røgte  Kreaturerne,  var  han  Skolemester  for  sine 
yngre  Søskende.  Han  læste  med  dem,  fortalte  for 
dem,  og  kom  paa  den  Maade  til  at  bøde  paa  Mang- 


Søren  S.  Sørensen. 

len  af  dansk  Børneskole.  Selve  Menighedsarbejdet 
havde  ogsaa  paa  anden  Maade  i  ham  altid  en  trofast 
Støtte.  Han  døde  for  nogle  Aar  siden.  Et  lille 
Minde  om  ham  skal  her  meddeles : 

En  Lørdag  Aften,  han  var  i  Byen  efter  mig,  og 
vi  kom  paa  Vej  hen  over  Prærien  ad  Kolonien  til, 
sad  han  og  fortalte  mig  om  Barndomshjemmet,  og 
om,  hvorledes  de  havde  haft  det  i  Danmark,  samt  om 
sit  Haab  om  en  lys  Fremtid  herovre.     I  Danmark 

havde  Kaarene  til  Tider  været  trange  nok  for  dem, 
og  det  var  de  jo  for  Besten  ogsaa  endnu  herovre; 
men  ved  et  udholdende  Arbejde  havde  de  jo  dog  her 
bedre  Udsigter  til  at  komme  frem,  end  de  havde 
haft  i  Danmark.  Det  han  og  de .  andre  i  Familien, 
særlig  hans  Forældre,  havde  savnet  mest  herovre, 
havde  været  Ordets  Forkyndelse  paa  Modersmaalet. 
Nu,  da  jeg  var  kommet  der,  syntes  dette  Savn  at 
skulle  afhjælpes.  Det  gjaldt  nu  kun  om,  at  den  lille 
Menighed  kunde  vokse  og  blive  saa  stærk,  at  den 
kunde  faa  Kirke  og  Præst  iblandt  sig.  Men,  føjede 
han  til,  med  Guds  Hjælp  skal  dette  nok  lykkes;  thi 
har  Vor  Herre  hørt  vor  Bøn  og  hjulpet  os  til  at  faa 
Begyndelsen  gjort,  saa  vil  han  ogsaa  nok  hjælpe  os, 
saa  vi  kan  komme  videre  frem. 

Da  vi  nærmede  os  Kolonien,  siger  han  til  mig : 
„Kan  De  se  den  Plantage  histovre  V '  Samme  Plantage 
—  den  eneste  der  den  Gang,  saa  vidt  jeg  véd,  endnu 
fandtes  der  paa  Egnen,  —  laa  paa  et  Højdedrag  og 
kunde  ses  et  godt  Stykke  Vej  ud  omkring  paa  Præ- 
rien. Jo,  jeg  kunde  nok  se  den.  „Ja",  siger  han, 
„der  hvor  denne  Plantage  er,  ligger  der  40  Acres 
Land,  som  ejes  af  en  Mand  nede  øst  paa,  men  som 
jeg  tror  kan  købes.  Naar  jeg  gaar  hjemme  og  tæn- 
ker paa  vor  Fremtid,  saa  synes  jeg,  at  der  kunde 
være  passende  Plads  for  vor  Kirke.  Den  skal  ligge 
der  ved  Plantagen.  Synes  De  ikke,  at  det  kunde 
være  en  køn  og  passende  Plads?  Kirken  vil  der  kun- 
ne sés  ud  over  en  stor  Del  af  Kolonien".  Jeg  maatte 
indrømme,  at  bedre  Beliggenhed  for  Kirken  næppe 

kunde  findes  der,  men  i  mit  stille  Sind  tænkte  jeg :  det 
vil  nok  vare  en  Tid,  før  I  fattige  Nybyggere  naar  saa 
vidt,  at  I  kan  magte  at  bygge  Kirke.  Det  gik  imidler- 
tid som  Sørensen  haabede,  og  der  hengik  endda  ikke 
saa  lang  Tid,  før  hans  Haab  blev  opfyldt.  Paa  den 
omtalte  Plads  fik  Menigheden  virkelig  bygget  baade 
Kirke,  Præstebolig  og  Forsamlingshus,  og  samtidig 
fik  den  ogsaa  sin  egen  Præst. 

Det  var  i  mange  Maader  en  hel  Fest  for  mig 
at  komme  til  den  lille  Kreds  i  Looking  Glass.  Folk 
gjorde  alt  for  at  mine  Besøg  hos  dem  kunde  blive 
festlige.  Om  Vinteren  havde  gamle  Sørensen  gærne, 
før  jeg  kom,  været  ude  paa  Prærien  med  Bøssen, 
hvad  der  førte  med  sig,  at  Bordet  ved  vore  Sammen- 
komster i  Hjemmet  var  prydet  med  en  Agerhøne, 
Hare  eller  en  „Snipe".  Det  var  ganske  rørende  at  se 
dette  Hjems  Glæde  og  Taknemlighed  over  at  have 
faaet  dansk  Gudstjeneste  at  samles  om. 

Den  første  Tid  boede  jeg  under  mine  Besøg  i 
Looking  Glass  altid  i  Hjemmet  hos  Familien  Søren- 
sen. Med  Husrum  var  der,  som  allerede  nævnt,  kun 
smaat,  men  der  var  ingen  Mangel  paa  Hjærterum, 
og  man  siger  jo :  at  hvor  der  er  Hjærterum  er  der 
altid  Husrum.  Dette  slog  ogsaa  til  hos  M.  Søren- 
sens. Vi  blev  om  Natten  pakket  sammen  som  bedst 
lod  sig  gøre,  næsten  som  Sild  i  en  Tønde;  men  vi 
klarede  os  brillant.  Jeg  var  den  Gang  ung  og 
kunde  taale  en  Del.  Om  Sommeren  i  den  varme  Tid, 
var  der  imidlertid  noget  ved  Nattekvarteret,  som  jeg 
ikke  kunde  taale,  men  som  forvoldte  mig  megen 

Fortræd.  Det  var  de  ubarmhjærtige  Angreb  af 
Væggetøj,  som  de  fleste  Jordhytter  var  saa  rigeligt 
velsignet  med.  Dette  Væggetøj  var  mig  en  sand 
Pestilence.  Jeg  led  frygteligt  af  dem.  Min  Søvn 
forstyrrede  de  ganske.  Kun  et  lille  Blund  i  Morgen- 
stunden, naar  Dagslyset  —  som  disse  Skabninger 
skyer  —  trængte  sig  ind,  blev  mig  forundt.  Den 
Del  af  Familien,  som  havde  Nattekvarter  i  samme 
Værelse  som  jeg,  syntes  derimod  ikke  at  generes  af 
Plagen.  De  sov  deres  rolige  Søvn  uforstyrret  af 
Væggetøjet.  Da  et  Aarstid  var  gaaet,  fik  M.  Søren- 
sen bygget  til  Jordhytten.  Denne  Tilbygning  var 
af  Træ  og  bestemt  til  at  skulle  være  den  ældre  Del 
af  Familiens  Soveværelse.  Jeg  glædede  mig  over 
dette  Fremskridt,  idet  jeg  antog,  at  jeg  under  mine 
Besøg  ogsaa  vilde  faa  Nattekvarter  der.  Dette  blev 
da  ogsaa  Tilfældet;  men  ak  og  ve:  de  frygtelige 
Uhyrer  var  flyttet  med  derind.  Vi  var  i  Alminde- 
lighed 5  Personer  i  samme  Værelse,  nemlig  Sørensen 
og  Hustru,  to  Døtre  samt  jeg.  Jeg  véd  ikke,  om 
Væggetøj  er  mere  fjendsk  mod  Præster  end  mod 
andre  Mennesker,  men  mig  har  de  i  det  mindste  al- 
tid været  fjendske.  Naar  de  andre  laa  i  rolig 
Søvn,  kæmpede  jeg  min  fortvivlede  Kamp  med  dem. 
Sørensen  og  jeg  havde  Seng  sammen,  og  under  min 
Kamp  med  Væggetøjet  maatte  jeg  hele  Tiden  passe 
paa  ikke  at  forstyrre  ham  i  hans  Søvn.  Dette  var 
ikke  altid  saa  let  en  Sag.  En  Gang  var  jeg  nær 
sluppet  rent  galt  af  Sted  dermed.  Jeg  havde  nem- 
lig faaet  at  vide,  at  man  paa  Apoteket  kunde  faa  et 

Pulver,  der  skulde  være  et  udmærket  Middel  i  Kam- 
pen mod  Væggetøjet.     Naar  man  strøede  Pulveret 
omkring  i  Sengen,  vilde  det  tage  Vejret  fra  selv  den 
stærkeste  " Bedbug' ',  som  Væggetøj  kaldes  herovre. 
Til  Omstrøningen  af  Pulveret  kunde  man  tillige  er- 
holde en  Blæsebælg,  som  ladedes  med  Pulveret  og 
gjorde  ypperlig  Tjeneste  til  dette  Brug.  Næste  Gang, 
jeg  kom  der,  var  jeg  forsynet  baade  med  Pulver  og 
Blæsebælg.      Jeg  var    saa  betænksom,    før    jeg    kom 
der,  at  fylde  Blæsebælgen   for  at   Pulveret   kunde 
blæses  ud  over  Sengen  hurtigst  muligt.     Jeg  vilde 
nemlig  helst,   at  min   Opdagelse   og  Forsøget   med 
samme   skulde   forblive   skjult  for  Familien.     Ved 
Sengetid  søgte  jeg  at  blive  den  første,  der  kom  ind  i 
Soveværelset,  hvad  ogsaa  lykkedes  mig,  og  nu  kan 
det  nok  være,  at  jeg  i  en  Fart  fik  Sengeta^ppet  kastet 
til  Side,  og  saa  fyrede  jeg  løs.  Hele  Blæsebalgens  Ind- 
hold blæste  jeg  ud  omkring  i  Sengen,  hvorefter  jeg 
selv  med  godt  Haab  om  en  rolig  Nat  krøb  i  Sengen. 
Lidt  efter  kom  de  andre  og  gik  i  Seng.    Da  M.  Sø- 
rensen antog,  at  jeg  ikke  endnu  kunde  være  falden 
i  Søvn,  begyndte  han  at  indlede  en  Samtale  med 
mig,  og  vi  laa  nu  en  Tid  og  passiarede.    Da  lige  med 
ét  begyndte  Sørensen  at  nyse.    Jeg  var  straks  klar 
over,    hvad   Aarsagen   til   denne    Nysen   var.      Jeg 
maatte  have  været  noget  nervøs  ved  Affyringen  af 
Maskinen,  og  maatte  have  blæst  en  Del  af  Pulveret 
hen  over  Sørensens  Hovedpude.     Jeg  begyndte  at 
føle  mig  lidt  beklemt  om  Hjærtet  ved  Tanken  om 
dette,  og  dette  saa  meget  mere,  som  hans  Nysen  til- 

tog.  Det  blæste  en  Del  den  Nat,  hvad  Sørensen 
gjorde  mig  opmærksom  paa  ved  at  sige :  „det  er 
da  svaart  som  'et  blaaser  i  Nat",  mere  fik  han  imid- 
lertid ikke'  sagt,  før  han  atter  fik  et  Nyseanfald. 
Henne  fra  den  anden  Seng  spørger  nu  Konen,  som 
var  vaagnet :  „hvad  er  det  for  et  Spektakel,  Do  hol- 
der, Mikkel;  haar  Do  faaet  en  Forkølelse?"  „A  veed 
et,  hvaar  et  ka  vaar",  siger  han,  og  saa  nøs  han 
igen.  Jeg  begyndte  nu  at  blive  bange  for,  at  det 
kunde  blive  nødvendigt  for  mig  at  give  en  Forkla- 
ring af  Sagen,  og  for  om  muligt  at  undgaa  denne, 
sagde  jeg  Godnat  og  lod  som  om  jeg  straks  derefter 
var  faldet  i  Søvn.  Jeg  faldt  virkelig  ogsaa  snart  i 
Søvn.  Hvorlænge  M.  Sørensen  var  plaget  med  Ny- 
sen,  véd  jeg  ikke,  ligesom  jeg  heller  ikke  véd,  om 
Grunden  til  samme  nogen  Sinde  opdagedes.  Der 
blev  i  det  mindste  aldrig  senere  talt  om  den  Sag. 

En  Livsførelse. 

Efterhaanden  som  Tiden  gik,  kom  der  flere  og 
flere  til  vore  Møder  og  Gudstjenester  og  saa  blev 
der  ogsaa  andre  end  M.  Sørensen,  som  tilbød  at  ville 
køre  mig  fra  og  til  Stationen,  saa  vel  som  ogsaa  at 
ville  have  mig  til  Gæst  under  mit  Besøg  deroppe. 
Mellem  dem,  der  i  den  Sag  meldte  sig  til  Tjeneste, 
var  en  Mand,  som  de  fleste  antog  ikke  at  have  noget 
tilovers  for  hverken  Præster  eller  Kirker.  Han  var 
kommen  dertil  fra  en  større  By  i  Østen.  For  mig 
var  han  bleven  omtalt  nærmest  som  Fritænker.  Det 
havde  derfor  vakt  en  Del  Opsigt,  da  han  begyndte 

at  komme  til  vore  Gudstjenester.  En  Søndag  efter 
endt  Gudstjeneste  kom  kan  hen  til  mig  og  spurgte, 
om  han  næste  Gang  maatte  hente  mig  ved  Stationen, 
og  om  jeg  i  saa  Tilfælde  tillige  vilde  være  saa  venlig 
at  bo  hos  ham.  Jeg  takkede  og  sagde,  at  jeg  med 
Glæde  modtog  hans  Tilbud  derom.  Næste  Gang  var 
han  ved  Stationen.  Toget  var  forsinket,  saa  det  var 
sent  paa  Aftenen  før  vi  kom  fra  Byen.  I  Førstnin- 
gen kom  Samtalen  til  at  gaa  lidt  trevent  imellem  os, 
men  som  vi  kom  længere  og  længere  ud  paa  Prærien 
livede  det  op.  Jeg  fik  at  vide,  hvor  fra  han  var  i 
Danmark,  samt  lidt  om  hans  Stilling  som  Farmer. 
Saa  lige  med  ét  siger  han  til  mig :  „Ja,  Pastor  Bod- 
holdt, De  har  maaske  ikke  hørt  mig  videre  fordel- 
agtigt omtalt,  i  hvad  den  Sag  med  Kirke  og  Menig- 
hed angaar.  Jeg  véd  jo,  at  en  Del  i  Kolonien  nær- 
mest vel  anser  mig  for  at  være  Fritænker.  Jeg  kan 
maaske  selv  have  nogen  Skyld  i  dette ;  thi  jeg  vil  ær- 
lig tilstaa,  at  hvad-  jeg,  før  De  kom  her,  har  lært  at 
kende  af  Menighed  og  Kirkearbejde,  det  har  ikke 
tiltalt  mig.  Det  har  haft  et  saa  fremmed  Præg,  at 
jeg  har  ikke  kunnet  med  det.  Jeg  gik  i  Førstningen 
med  til  enhver  Gudstjeneste,  men  saa  begyndte  man 
tillige  med  noget,  som  man  kaldte  Bønnemøder.  Jeg 
kom  da  ogsaa  med  til  et  saadant.  Ved  dette  kaldte 
Præsten  snart  én  og  snart  en  anden  frem  til  Bøn. 
Det  gik  saadan  paa  Kommando.  Jeg  blev  da  og- 
saa kaldt  frem  til  at  skulle  holde  Bøn,  men  sag- 
de nej  til  Opfordringen  derom  og  blev  siddende. 
Det  var  mig  nemlig  ikke  muligt  saadan  paa  Kom- 

mando  at  staa  frem  i  en  Forsamling  og  holde  Bøn. 
Resultatet  af  min  Nægtelse  blev  imidlertid  det,  at 
jeg  af  Præsten  og  andre  blev  betragtet  som  en  uom- 
vendt,  en  Vantro,  og  tilsidst,  at  jeg  vel  maatte  være 
Fritænker.  Jeg  kom  saa  ikke  oftere  hverken  til 
Gudstjeneste  eller  til  Bønnemøderne.  Jeg  kan 
imidlertid  forsikre  Dem,  at  jeg  ikke  er  Fritænker, 
og  jeg  kender  da  ogsaa  til  det  at  bede,  og  hvad  mere 
er:  jeg  véd,  at  Gud  hører  vore  Bønner,  naar  vi  vir- 
kelig med  vort  Hjærtes  Trang  og  i  Sandhed  kommer 
til  ham.  Jeg  maa  maaske  faa  Lov  til  at  fortælle 
Dem  en  lille  Tildragelse  fra  mit  eget  Liv,  som  gav 
mig  fuld  Forvisning  om  den  Sag.' '  Jeg  bad  ham  for- 
tælle, og  han  fortalte  mig  da  følgende : 

„Jeg  er  født  i  Vendsyssel.  Mine  Forældre  var 
fattige  Folk  og  min  Barndomstid  var  ikke  af  de 
lyse.  Jeg  kom  tidlig  bort  fra  Hjemmet  for  selv  at 
tjene  mit  Brød.  Om  Sommeren  tjente  jeg  som  Dreng 
paa  Herregaarde,  og  hvad  jeg  der  lærte,  var  ikke  al- 
tid af  det  gode.  Efter  min  Konfirmation  kom  jeg  til  at 
tjene  som  Karl,  ogsaa  paa  Herregaarde.  Jeg  var  en 
ret  lystig  Fyr,  og  var  altid  vel  set  i  et  lystigt  Lag. 
Ja,  jeg  var  gærne  altid  med,  hvor  det  gik  lystigt  og 
muntert  til,  og  savnedes,  naar  jeg  ikke  var  der.  Jeg 
var  endnu  kun  ung,  da  jeg  blev  gift,  og  i  Stedet  for 
Karl  blev  jeg  nu  Daglejer.  Det  gik  i  Førstningen 
rigtig  godt  for  min  Hustru  og  mig,  men  da  der  kom 
Børn,  kunde  det  jo  nok  til  Tider  knibe  for  os  med  at 
faa  min  lille  Dagløn  til  at  slaa  til.  Der  maatte  spa- 
res og  spares  paa  alle  Kanter,  men  trods  dette,  kneb 


det  alligevel  ofte  for  os.  Da  der  saa  en  Tid  tillige 
kom  Sygdom  tilhuse,  blev  det  rent  galt  for  os,  vi 
kom  ligefrem  i  Nød.  Det  var  nemlig  min  Hustru, 
som  blev  syg,  og  Sygdommen  blev  langvarig.  Da 
jeg  ikke  kunde  faa  Hjælp  til  hende  og  Børnene, 
maatte  jeg  en  Tid  selv  blive  hjemme  og  passe  hende. 
Saalænge  jeg  kunde  faa  Kredit,  gik  det  nogenlunde, 
men  da  Kreditten  slap  op,  blev  vor  Stilling  helt  for- 
tvivlet. Jeg  vil  aldrig  glemme  den  Dag,  da  vi  ikke 
længere  havde  Mad  i  Huset  og  ikke  vidste,  hvor  jeg 
skulde  faa  noget  fra.  Jeg  kunde  ikke  nænne  at  sige 
mine  Børn,  at  jeg  ikke  havde  noget  at  give  dem, 
men  paa  deres  Bøn  derom  sagde  jeg,  at  nu  vilde  jeg 
gaa  i  Byen  og  hente  noget.  Jeg  fortalte  min  Kone, 
at  jeg  vilde  gaa  til  en  Gaardmand  i  Nabolaget  og  se 
om  muligt  at  faa  en  Skæppe  Kug  hos  denne.  Jeg 
blev  imidlertid  skuffet.  Skønt  jeg  lovede  at  ville 
betale  i  Arbejde,  saa  snart  min  Kone  blev  saa  rask, 
at  jeg  kunde  være  borte  fra  Hjemmet,  blev  jeg 
alligevel  afvist  med  det  korte  Svar,  at  Rugen  var  i 
høj  Pris,  og  at  han  intet  kunde  undvære,  men  at  jeg 
gjorde  bedst  i  at  ty  til  Fattigvæsenet.  Hans  Afslag 
overvældede  mig  i  den  Grad,  at  jeg  ikke  fik  bedt 
ham  om  et  Brød,  hvad  jeg  dog  muligt  nok  havde 
faaet.  Jeg  gik  nedslaaet  i  Sind  og  Tanker  bort  fra 
ham  hen  ad  Vejen  uden  selv  at  vide  hvor  hen.  Jeg 
vidste  kun  dette,  at  det  vilde  være  uudholdeligt  at 
skulle  komme  hjem  uden  Mad.  Mine  Børn  vilde  jo 
møde  mig  i  glad  Forventning  om,  hvad  jeg  havde  at 
bringe,  og  saa  skulde  jeg  sige  dem,  at  jeg  havde  in- 

tet  til  dem.  Det  kunde  jeg  ikke!  Min  Skolegang 
havde  været  fattig.  Mine  Forældre  havde  aldrig 
talt  til  mig  om  Gud.  I  Skolen  havde  jeg  nok  hørt 
noget  om,  at  der  er  en  Gud,  og  jeg  mindedes  fra  min 
Konfirmationsforberedelse,  at  denne  Gud  var  vor 
Fader,  og  havde  Almagt  i  Himmel  og  paa  Jord.  Jeg 
véd  ikke  hvorledes,  men  i  min  Nød  kom  Mindet 
derom  frem  hos  mig,  og  uvilkaarlig  vendte  jeg  mig  i 
Bøn  til  ham.  Jeg  var  ikke  vant  til  at  bede,  véd  hel- 
ler ikke,  om  min  Bøn  af  mange  vilde  blive  betragtet 
for  at  være  en  Bøn.  Jeg  fik  ikke  sagt  meget,  kun 
nogle  faa  Ord,  som  fra  mit  Hjærte  var  et  Raab  til 
Gud  om  Hjælp  for  mig  selv,  min  Hustru  og  mine 
Børn.  Efter  dette  kom  der  ligesom  mere  Ro  over 
mig.  Som  jeg  nu  vandrer  videre,  ser  jeg  en  Mand 
komme  mig  i  Møde.  Jeg  genkendte  i  denne  en 
Gaardmand,  der  var  kendt  som  en  noget  hoven  og 
brøsig  Karakter.  Jeg  var  under  de  Forhold,  hvori 
jeg  befandt  mig,  slet  ikke  glad  ved  at  mødes  med 
ham,  og  mindst  af  alt  ventede  jeg  Hjælp  af  ham. 
Jeg  gik  paa  den  ene  Side  af  Vejen,  han  kom  mig  i 
Møde  paa  den  anden  Side.  Da  vi  mødtes,  standsede 
han  og  spurgte,  hvorhen  min  Rejse  gjaldt,  men 
inden  jeg  fik  svaret,  udbrød  han  med  en  Ed:  Hvad 
F.  er  der  i  Vejen  med  Dig,  Du  sér  jo  ud,  som  om  al 
Landsens  Ulykke  forfølger  Dig!  Der  var  nu  ikke 
andet  at  gøre,  end  fortælle  ham  om  vor  Stilling, 
hvilken  Nød  vi  var  i,  og  at  jeg  ikke  vidste,  hvor  jeg 
skulde  vende  mig  hen  om  Hjælp.  Han  saa'  lidt  paa 
mig  og  siger  saa :  „Kom  med  mig  hjem,  det  kan,  saa 

bandede  han  igen,  da  ikke  gaa  an,  at  din  Kone  og 
Børn  og  Du  selv  med  skal  dø  af  Sult.  Kom  med  mig 
hjem!"  Jeg  fulgte  med  ham  hjem  og  fik  af  ham  nu 
ikke  blot  en  Skæppe  Rug,  men  Brød  og  anden  Mad, 
som  jeg  kunde  bringe  hjem  til  Kone  og  Børn.  Med 
Glæde  gik  jeg  da  ad  Hjemmet  til,  kan  De  tro.  Og 
se,  Hr.  Pastor,  jeg  har  aldrig  kunnet  glemme  denne 
Oplevelse.  Jeg  er  vis  paa,  at  det  var  Gud,  som 
hørte  min  Bøn,  og  som  indgav  denne  Mand,  —  na- 
turligvis uden  dennes  Forstaaelse  deraf  —  at  skulle 
hjælpe  mig.  Gud  har  ogsaa  siden  hørt  mine  Bøn- 
ner; thi  det  blev  ikke  sidste  Gang,  jeg  i  Bøn  søgte 
til  ham. 

Min  Kone  blev  endelig  rask,  og  jeg  kom  paa  Ar- 
bejde igen,  og  jeg  tjente  ret  godt.  Saa  tilsidst  blev 
vi  hjulpne  til  at  kunne  komme  til  Amerika,  og  her  har 
vi  saamænd  klaret  os  ret  godt.  Nu  skal  De  snart  faa 
vort  Hjem  at  se.  Men  De  kan  jo  nok  forstaa,  at  naar 
man  ved  disse  Bønnemøder  vilde  kommandere  mig 
til  Bøn,  saa  maatte  jeg  sige  nej.  Det  syntes  mig 
nemlig  saa  unaturligt  og  usandt,  at  det  for  mig  i 
Stedet  for  Bøn  nærmest  maatte  blive,  hvad  man 
herovre  kalder  for  „show".  Derfor  sagde  jeg  nej; 
men  saa  blev  jeg  med  det  samme  betragtet  som  uom- 
vendt,  vantro  osv.  Saa  trak  jeg  mig  tilbage  og  del- 
tog ikke  mere  i  noget  som  helst  Kirken  vedrørende. 
Da  De  kom  hertil,  og  der  blev  sagt,  at  De  var  dansk 
Præst,  saa  syntes  jeg  dog,  jeg  skulde  hen  og  høre 
Dem.  Dette  har  jeg  ikke  fortrudt,  og  jeg  maa  jo 
nok   fremdeles  faa   Lov   til   at   komme   med,   ikke 

sandt  ?"  Jeg  forsikrede  ham,  at  det  efter  det  lille 
Indblik,  han  havde  givet  mig  af  sin  Livsførelse., 
vilde  være  mig  en  endnu  større  Glæde  end  hidtil  at 
se  ham  sammen  med  os,  og  jeg  tror  heller  ikke,  at 
han  nogen  Sinde  i  den  Tid,  jeg  kom  der,  savnedes 
ved  vore  Gudstjenester. 

En  Gave. 

Vi  vedblev  fremdeles  at  bruge  det  foran  om- 
talte Skolehus  til  vore  Gudstjenester,  og  disse  fandt 
stadig  bedre  og  bedre  Tilslutning.  Nogen  Løn  for 
mit  Arbejde  modtog  jeg  ikke  ud  over  den  Kollekt, 
som  ved  hver  Gudstjeneste  blev  optaget.  Den 
skulde  dække  mine  Rejseudgifter,  det  vil  sige  Bil- 
letten med  Jærnbanen,  men  ikke  altid  slog  den  til. 
Folk  var  jo  fattige  og  havde  kun  lidt  at  yde  af.  Jeg 
var  imidlertid  glad  ved  at  se  Fremgangen  i  Arbej- 
det, og  særlig  ved  at  se  Folk  selv  glæde  sig  over 
dette.  At  de  ogsaa  i  Virkeligheden  var  taknemme- 
lige, fik  jeg  et  Par  Aar  efter  at  Arbejdet  var  be- 
gyndt et  synligt  Bevis  paa.  De  forærede  mig  nem- 
lig en  Hest.  Ved  at  eje  en  Hest  kunde  jeg  forkorte 
den  Tid,  det  tog  mig  at  komme  dertil  med  Banen, 
en  Dag,  og  Eejsen  vilde  saa  heller  ikke  koste  mig 
saa  meget.  Det  var  en  køn  lille  Hest,  jeg  blev  for- 
æret, af  Størrelse  som  en  Pony.  Jeg  gav  den  Nav- 
net „Blanche".  Men  jeg  skulde  jo  have  den  hjem 
derfra,  og  dette  var  ikke  saa  let  en  Sag,  da  jeg  ikke 
var  nogen  øvet  Rytter.  Kun  én  Gang  i  mit  Liv,  det 
var  i  min  Barndom,  havde  jeg  forsøgt  mig  som  Ryt- 

ter,  og  da  endte  jeg  som  Græsrytter.  Nu  skulde  jeg 
igen  forsøge  min  Dygtighed  som  Rytter.  Mellem 
Looking  Glass  og  mit  Hjem  var  der  vel  omtrent  60 
Mil.  Dette  Stykke  Vej  skulde  jeg  altsaa  vove  at 
tilbagelægge  paa  Ryggen  af  min  lille  Hest;  men  jeg 
turde  ikke  vove  det  uden  Saddel.  Jeg  fik  derfor  en 
Mand  til  at  køre  mig  til  en  lille  By  nogle  Mil  fra 
Kolonien,  og  der  købte  jeg  en  Saddel,  og  saa  mente 
jeg,  at  det  nok  skulde  gaa.  Jeg  bød  Manden  Farvel 
og  svang  mig  i  Sadlen  og  lod  det  gaa  ad  Hjemmet 
til.  Jeg  var  forfærdelig  stolt  af  min  Hest  og  fry- 
dede mig  ved  Tanken  om  den  Glæde,  jeg  vilde  møde 
hos  min  Hustru  og  Søn,  naar  jeg  som  stolten  Rytter 
holdt  mit  Indtog  i  Hjemmet.  Det  var  hen  paa  Ef- 
termiddagen, jeg  kom  af  Sted.  Den  første  Del  af 
Vejen  var  nogenlunde  jævn  og  banet,  og  den  gik 
igennem  en  nogenlunde  beboet  Egn.  Da  omtrent 
20  Mil  var  tilbagelagt,  naaede  jeg  Byen  Fullerton. 
Der  holdt  jeg  Hvil,  fik  min  Hest  fodret  og  fik  selv 
Aftensmad,  og  derefter  gik  Rejsen  videre.  Da  jeg 
kom  et  Par  Mil  sydvest  for  Byen,  var  Egnen  ube- 
boet. Det  gik  nu  ud  over  den  øde  og  ubeboede  Præ- 
rie, den  flade  Plattedal.  Jeg  vidste,  hvilken  Ret- 
ning jeg  skulde  styre,  og  da  Mørkningen  faldt  paa, 
faldt  det  mig  heller  ikke  vanskeligt  at  holde  Kur- 
sen. Jeg  havde  da  Lysene  i  Central  City  at  rette 
mig  efter.  Paa  Grund  af  det  flade  Territorium  kan 
man  ved  Nattetid  se  Lys  i  mange  Miles  Omkreds. 
Værre  blev  det  nu  at  vogte  mig  for  Huller  og  For- 
dybninger i  Jorden.    Her  maatte  jeg  stole  paa  He- 

sten,  som  jeg  antog  saa'  bedre  i  Mørket  end  jeg.  Det 
var  mig  i  Grunden  en  underlig  Færd,  denne  Ridetur 
ved  Nattetid  henover  den  øde  Prærie.  Jeg  tænkte 
paa  Indianerne,  som  ikke  mange  Aar  forud  havde 
haft  deres  Tumleplads  paa  den  samme  Prærie,  og 
som  ogsaa  endnu  ved  den  Tid,  en  Gang  imellem, 
naar  de  fik  Lov  til  at  forlade  Reservationen,  kunde 
vise  sig  paa  den. 

Noget  efter  Midnat  naaede  jeg  Central  City. 
Her  blev  jeg  noget  raadvild  med  Hensyn  til,  hvad 
jeg  burde  gøre :  fortsætte  videre  de  10  Mil,  jeg 
endnu  havde  ud  til  mit  Hjem,  eller  blive  Resten  af 
Natten  i  Central  City.  Da  jeg  antog,  at  Hesten  var 
træt  og  trængte  til  Hvile,  og  jeg  tillige  syntes,  at 
det  kunde  blive  mere  fornøjeligt  ved  Dag  at  komme 
hjem  og  præsentere  mig  for  min  Hustru  (jeg  var 
den  Gang  gift  igen)  som  Rytter,  bestemte  jeg  mig 
til  at  blive  i  Byen  Natten  over.  Jeg  fik  da  Hesten 
bragt  i  Stald  og  kom  selv  i  Kvarter.  Anden  Dags 
Morgen  indsaa  jeg  imidlertid  det  forkerte  i  denne 
min  Beslutning.  Jeg  var  da  saa  stiv  af  den  uvante 
Ridetur,  at  jeg  knap  kunde  røre  mig,  og  det  var 
ikke  uden  særlig  Kraftanstrengelse,  at  jeg  kom  paa 
Ryggen  af  Hesten.  Det  gik  saa  ad  Hjemmet  til; 
men  det  blev  noget  af  en  triviel  Tur.  Jeg  var  saa 
øm  i  Kroppen,  at  Vejen  mellem  Central  City  og  mit 
Hjem  maatte  tilbagelægges  i  Skridtgang.  Endelig . 
var  Maalet  naaet.  Jeg  holdt  for  Døren  til  mit  Hjem. 
Min  Hustru  og  Søn  kom  ud,  og  nu  fik  de  Historien : 
det  var  min  egen  Hest,  virkelig  min  egen.     Vi  følte 

os  i  det  Øjeblik  rige  Folk.  Jeg  har  aldrig  senere  i 
min  Præstevirksomhed  været  Ejer  af  en  Hest.  Min 
Hustru  beundrede  mig  som  Rytter,  det  vil  sige  saa 
længe  jeg  sad  stille  paa  Hesten,  thi  da  jeg  kom  af 
den  og  hun  saa',  at  jeg  kun  daarligt  kunde  bevæge 
mig  uden  at  det  knagede  i  alle  mine  Lemmer,  da 
forvandlede  hendes  Beundring  sig  til  Medlidenhed. 
Jeg  fik  mig  endelig  slæbt  ind  i  Huset,  og  min  Kone 
satte  Hesten  i  Stald.  Det  tog  hele  8  Dage,  før  jeg 
fik  mine  Lemmer  bragt  i  en  saadan  Orden,  at  jeg 
uden  Værk  og  Pine  kunde  færdes  omkring.  Men 
saa  nød  jeg  ogsaa  i  fuldt  Maal  Glæden  over  min 
Hest,  og  da  jeg  endelig  fik  mig  en  Vogn,  blev  Glæden 
dobbelt  stor;  thi  nu  kunde  jeg  tage  min  Hustru 
og  Søn  med  mig  omkring  paa  Besøg  hos  vore  Menig- 
hedsfolk. 

Efter  nogle  Aars  Virksomhed,  forlod  jeg  Look- 
ing  Glass.  Arbejdet  havde  da  baaret  den  Frugt,  at 
Menigheden  turde  vove  at  kalde  Præst  til  at  bo 
iblandt  sig,  og  til  at  bygge  Præstebolig.  Pastor  P. 
Kjølhede  blev  min  Eftermand,  og  med  baade  Tro- 
fasthed og  Dygtighed  førte  han  Arbejdet  videre. 
Der  blev  under  hans  Virketid  bygget  Kirke,  og 
nogle  Aar  senere  ogsaa  Forsamlingshus.  Kirken, 
som  Præsteboligen,  blev  bygget  ved  den  omtalte 
Plantage,  hvor  den  unge  Søren  Samuel  Sørensen 
havde  drømt,  den  skulde  være. 

Det  er  med  Glæde,  jeg  tænker  tilbage  paa  min 
Virksomhed  mellem  Nybyggerne  i  Looking  Glass. 
En  Del  af  de  ældre  Medlemmer  i  Menigheden,  som 

jeg  den  Gang  færdedes  sammen  med,  er  ikke  mere' 
over  Mulde.  De  er  kaldt  hjem  til  det  blivende  Sted 
oven  til,  Hjemmet,  hvor  alle  Guds  Børn  skal  samles 


Kirken  i  Looking  Glass. 

for  altid  at  være  sammen.  De  af  de  gamle,  der 
endnu  er  tilbage,  kan  ikke  længere  kaldes  fattige 
Nybyggere.  De  er  nu  velhavende  Farmere.  Jeg  er 
imidlertid  glad  ved  at  vide,  at  man  trods  Velstanden 


80 

fremdeles  med  Trofasthed  samles  om  Ordets  For- 
kyndelse og  Sakramenternes  Forvaltning. 

Hamilton. 

Vi  vender  os  saa  nu  igen  til  Hamilton  Co.,  til 
Jjivet  og  Arbejdet  der. 

„Sorg  og  Glæde  de  vandrer  tilhobe",  hedder  det  i 
den  gamle  Salme.  Sandheden  deraf  vil  ethvert  Men- 
neske faa  erfare  paa  sin  Livsvej.  Det  har  ogsaa  jeg 
maattet.  Den  16.  Marts  1883  fødte  min  Hustru  os 
en  Søn,  som  i  Daaben  fik  Navnet  Axel  Aage  Krej- 
berg  Bodholdt.  Glæden  var  stor  for  os  begge.  Den 
4.  April  kunde  min  Hustru  og  jeg  have  fejret  Aars- 
dagen  for  vort  Bryllup ;  men  den  3.  April  døde  hun, 
og  den  5.  April  blev  hun  begravet.  Det  Stykke 
Jord,  som  af  Menigheden  var  udlagt  til  Kirkegaard, 
blev  den  Dag  indviet.  Jeg  foretog  selv  Indvielsen. 
Min  Hustrus  Grav  blev  den  første  paa  Kirkegaar- 
den.  Ved  hendes  Jordfæstelse  talte  Præsterne  An- 
ker, Skands-Hansen  og  Madsen.  Om  min  Hustru 
og  vort  korte,  men  lykkelige  Samliv  har  jeg  andet 
Steds  fortalt,  saa  dette  skal  jeg  ikke  her  komme  ind 
paa. 

Under  hele  min  Virketid  mellem  Nybygger- 
ne i  Hamilton  County  var  Tabet  af  min  Hustru  den 
tungeste  Oplevelse,  jeg  havde.  Den  Morgen,  hun 
døde,  og  jeg  derefter  i  Følge  med  vor  Nabokone, 
Mrs.  R.  Olsen,  bar  min  lille  moderløse  Søn  over  til 
hendes  Hjem,  den  Morgen  glemmer  jeg  aldrig.  Det 
havde  stormet  hele  Natten,  flere  Gange  havde  jeg 

været  bange  for,  at  Stormen  skulde  vælte  Huset. 
Det  stormede  fremdeles  en  Del  paa  Morgenstunden, 
og  jeg  kunde  daarlig  med  min  Søn  i  Favn  holde  mig 
paa  Benene.  Ja,  det  var  en  stræng  Tid  for  mig,  men 
Gud  er  god:  „det  Liv,  han  gav,  ej  hjælpeløs  han 
lod".  Han  hjalp  ogsaa  mig  og  min  Søn.  Den  Del- 
tagelse, som  alle  i  Menigheden  viste  mig,  var  mig  til 


R.  Olsen  og  Hustru. 

megen  Trøst.     Jeg  vil  altid  mindes  den  med  Tak  i 
mit  Hjærte. 

Mrs.  R.  Olsen  blev  min  Søns  første  Plejemoder. 
Hun  er  en  sjælden  god  Kone,  ret  en  Børneven,  saa 
under  hendes  Pleje  havde  min  Søn  det  godt.  En 
Tid  efter  kom  min  Kusine,  Marie  Bodholdt,  nu  gift 
med  Redaktør  M.  Holst,  ud  for  at  holde  Hus  for  mig 
og  være  Plejemoder  for  min  Søn.  Hun  var  mig  til  me- 
gen Glæde  og  Oplivelse  i  denne  min  Prøvelsestid. 
Hen    paa     Sommeren    blev    jeg    angrebet     af    en 

Tyfusfeber  og  var  længe  syg.  Det  saa'  en  Stund  ud 
til,  at  jeg  kunde  faa  følge  min  Hustru.  Jeg  blev  dog 
rask  igen,  men  det  gik  langsomt  med  at  vinde  Kræf- 
terne tilbage.  Det  blev  helt  hen  paa  Efteraaret,  før 
jeg  rigtig  kunde  tage  fat  igen. 

Det  var  nu  i  det  hele  taget  ikke  saa  let  en  Sag 
at  holde  Helbredet  vedlige.  Det  stadige  Rejseliv 
drog  store  Veksler  paa  det,  og  dette  ikke  mindst  om 
Vinteren.  Jeg  havde  det  altid  smaat  med  Penge. 
Den  lille  Løn,  jeg  fik,  kunde  daarlig  slaa  til.  Des- 
uden havde  jeg  Gæld  fra  min  Skoletid  at  maatte  be- 
tale af  paa.  Paa  de  fleste  Steder  uden  for  Hamilton, 
hvor  jeg  kom  og  holdt  Gudstjeneste,  fik  jeg  sjælden 
fiere  Penge  end  lige  til  at  kunne  klare  Rejseudgif- 
terne med,  og  det  vil  sige :  Kun  Jærnbanebilletten. 
Ikke  altid  fik  jeg  saa  meget.  Der  maatte  derfor 
spares  paa  alle  Kanter.  Naar  jeg  drog  paa  Rejser, 
havde  jeg  gærne  Mad  med  i  min  Rejsekuffert;  der 
kunde  nemlig  ikke  være  Tale  om  at  spendere  et 
Maaltid  Mad  paa  sig  selv  paa  et  Hotel.  Der  kunde 
heller  ikke  være  Tale  om  ved  Skiftning  af  Tog,  hvor 
der  ofte  maatte  ventes  en  5  a  6  Timer  paa  det  Tog, 
man  skulde  med,  og  som  oftest  var  det  om  Natten, 
Togskiftningen  fandt  Sted  —  at  tage  Ophold  paa  et 
Hotel.  Jeg  maatte  fordrive  Ventetiden  paa  Statio- 
nen, hvor  jeg,  hvis  jeg  vilde,  kunde  lægge  mig  til 
Hvile  paa  en  Bænk.  Det  var  ikke  noget  blødt  Leje, 
og  naar  Stationsdøren  gik  op  og  i,  og  ved  Vintertid 
den  kolde  Vind  ude  fra  kom  ind  og  aandede  sit 
Pust  henover  mig,  saa  gjorde  det  Lejet  endnu  min- 

dre  behageligt.  Den  kolde  Vind  kunde  bide  i  Krop- 
pen, saa  det  sved,  og  Resultatet  af  samme  var,  at 
jeg  fra  mine  Rejser  næsten  altid  kom  hjem  med  en 
Forkølelse,  som  jeg  kunde  have  Møje  at  blive  af 
med,  til  jeg  atter  skulde  afsted.  De  lange  Køretu- 
re fra  Byerne  af  og  til  hvor  Danskerne  boede  var  ved 
Vintertid  ogsaa  alt  andet  end  behagelige.  Det  var 
ofte,  jeg  paa  disse  Ture  frøs  forfærdeligt.  Med  de 
faa  Penge,  man  havde,  havde  man  knap  Raad  til  at 
faa  rigtig  varmt  Tøj  at  dække  Kroppen  mod  Kul- 
den med.  Da  en  Overfrakke,  som  jeg  havde  haft 
med  fra  Danmark,  var  saa  tyndslidt,  at  den  var 
umulig  længere,  blev  der  mellem  mine  Menigheds- 
folk  i  Hamilton  foretaget  en  Indsamling  af  Penge 
til,  at  jeg  kunde  faa  en  anden.  Det  lykkedes  at  til- 
vejebringe $15.00,  og  der  er  ingen  Tvivl  om,  at  det 
var  ikke  uden  stor  Opofrelse,  man  fik  den  Sum  bragt 
tilveje.  Folk  havde  altid  nok  af  Mad  at  sætte  paa 
Bordet,  men  med  Penge  havde  de  det  fattigt.  Dem 
saa'  man  i  de  Tider  kun  faa  af.  Jeg  fik  mig  saa, 
som  sagt,  en  ny  Overfrakke,  og  jeg  tør  nok  sige,  at 
jeg  sjældent  er  bleven  saa  glad  og  taknemmelig  for 
et  Klædningsstykke,  som  jeg  blev  ved  dette.  Et 
Aarstid  efter  fik  jeg  mig  en  Dyreskindsfrakke.  Jeg 
fik  den  for  $10.00  og  paa  Afbetaling.  Med  denne 
Dyreskindsfrakke  følte  jeg  mig  som  Herremand.  Jeg 
mente,  at  jeg  med  denne  nu  maatte  kunne  trodse  selv 
den  strængeste  Kulde  og  den  værste  Storm. 

Ude  i  Vinterstorm. 

En  og  anden  af  dem,  som  sidst  i  70.  'ne  og  først  i 
80.  'ne  kom  til  Vesten,  vil  sikkert  have  mere  end  et 
Minde  fra  de  svære  Storme,  som  den  Gang  ret  hyp- 
pigt kunde  aflægge  Nybyggeren  Besøg  paa  Prærien, 
og  da  ikke  mindst  Minder  fra  de  voldsomme  Snestor- 
me, „Blizzards",  som  de  blev  kaldt.  De  kunde  kom- 
me med  en  saadan  Voldsomhed,  at  de  ofte  kunde 
gøre  det  umuligt  for  nogen  at  komme  ret  langt  fra 
sin  Husdør  uden  at  resikere  Livet.  At  komme  ud  i 
en  saadan  var  ingen  Fornøjelse.  En  lille  Oplevelse 
fra  en  saadan  skal  her  meddeles. 

Det  hændte  sig,  at  jeg  et  Aarstid  var  den  ene- 
ste Præst,  den  danske  Kirke  havde  ude  i  Nebraska. 
Pastor  Madsen  havde  forladt  Howard  County  og 
faaet  Virksomhed  i  California.  I  Omaha  var  der 
nok  en  Præst,  men  Omaha  laa  saa  langt  fra  de  Egne 
derude  ved  Central  City,  at  han  ikke  kunde  være 
til  nogen  Hjælp  i  Arbejdet  derude.  Da  Madsen  rej- 
ste, maatte  jeg  paatage  mig  at  yde  Menigheden  i 
Howard  County  nogen  Betjening  i  Vacancen.  Det 
var  paa  et  af  mine  Besøg  derude,  at  jeg  fik  gøre  Be- 
kendtskab første  Gang  med  en  saadan  „Blizzard". 
Jeg  var  taget  derud  i  Ugen  imellem  Jul  og  Nytaar. 
Søndagen  før  Nytaarsdag  holdt  jeg  Gudstjeneste, 
og  Vejret  var  den  Dag  næsten  foraarsagtigt ;  det 
var  næsten  varmt.  Meningen  var,  at  jeg  ogsaa  Nyt- 
aarsdag skulde  holde  Gudstjeneste,  men  dette  blev 
der  ikke  noget  af.    Vi  fik  Storm. 

Jeg  boede  under  mit  Ophold  derude  hos  en 
Farmer  ved  Navn  Herman  Hermansen  —  nu  bosid- 
dende i  Danevang,  Texas.  H.  Hermansen  var  ef- 
ter de  Tiders  Forhold  hvad  man  kan  kalde  Storfar- 
mer og  ret  velhavende.  Mens  den  største  Del  af  Be- 
folkningen derude  endnu  boede  enten  i  Jordhytter 
eller  ganske  smaa  Træhuse,  havde  Hermansen 
grundmuret  Hus  og  meget  gode  Staldbygninger. 
Søndag  Eftermiddag  var  Luften,  som  sagt,  hel 
varm.  Hermansen  og  jeg  sad  endogsaa  en  Tid  i 
Samtale  ude  paa  Verandaen.  Henimod  Aften  viste 
der  sig  nogle  mørke  Skyer  paa  Himlen  i  Nordvest, 
og  Luften  blev  efterhaanden  koldere  og  koldere. 
Inden  vi  vidste  af  det,  var  hele  Himlen  overtruk- 
ket af  tunge,  mørke  Skyer,  og  Stormen  begyndte  at 
suse  og  Sneen  at  fyge.  Den  tiltog  med  større  og 
større  Styrke ;  Sneen  faldt  saa  tykt  og  tæt  og  hvirv- 
ledes af  Stormen  om,  saa  man  knap  kunde  se  en 
Haandsbred  frem,  og  saaledes  blev  det  ved  hele 
Natten  og  Dagen  efter.  Naar  man  fik  Storm,  vare- 
de en  saadan  gærne  i  3  Dage.  Der  blev  selvfølgelig 
ingen  Gudstjeneste  Nytaarsdag.  Der  var  ingen, 
som  vovede  sig  længere  uden  for  Døren,  end  Nød- 
vendigheden krævede  det.  Kunde  man  bare  naa  at 
komme  fra  Huset  til  Stalden  og  faa  Kreaturene  pas- 
set, saa  gjorde  man  det  godt. 

Da  de  to  første  Dage  var  gaaet,  og  Stormen 
fremdeles  holdt  paa  at  rase,  begyndte  jeg  at  blive 
urolig.  Grunden  til  min  Uro  var  denne,  at  da  jeg 
var  taget  hjemme  fra,  havde  vi  smukt  Vejr,  og  jeg 

havde  derfor  undladt  at  gøre  Indkøb  af  Kul.  Jeg 
havde  ment,  det  kunde  være  tidsnok  at  gøre  dette, 
naar  jeg  kom  tilbage  fra  Besøget  i  Howard  County. 
Desuden  havde  jeg  kun  lige  Penge  nok  til  Rejsen 
derud,  men  da  det  var  i  Juleugen,  ventede  jeg  ved 
Møderne  derude  at  skulle  faa  en  god  Kollekt,  og 
for  denne  var  Bestemmelsen  at  gøre  Indkøb  af  Kul, 
naar  jeg  kom  tilbage.  Jeg  vidste,  at  med  det  gode 
Vejr  vilde  min  Hustru  have  Brænde  nok,  til  jeg 
kom  tilbage.  Men  nu,  da  vi  havde  faaet  Storm  og 
Kulde,  vilde  dette  være  mere  end  tvivlsomt.  Dette 
var  Grunden  til  min  Uro.  Da  derfor  de  to  første 
Dage  var  gaaet,  og  Stormen  fremdeles  holdt  paa, 
turde  jeg  ikke  vente  længere,  men  siger  til  Herman- 
sen: „det  er  nødvendigt,  at  jeg  kommer  hjem",  og 
jeg  forklarede  ham  Grunden,  hvorfor  det  var  nød- 
vendigt, som  han  ogsaa  godt  forstod.  Jeg  bad  ham 
derfor  berede  sig  paa  Dagen  efter  at  køre  mig  til 
Dannebrog,  den  nærmeste  Jærnbanestation.  Skønt 
han  mente,  at  det  vilde  være  umuligt  at  komme 
frem  ad  Vejen,  lovede  han  at  gøre  Forsøget,  og  tid- 
lig næste  Morgen  blev  Forsøget  gjort.  Befordrin- 
gen var  Vogn  med  et  Par  stærke  Muldyr  for.  Slæ- 
de kunde  ikke  bruges,  da  Sneen  var  føget  i  Dynger 
i  Dalene,  mens  Højdedragene  var  bare.  Mellem  Her- 
mansens Hjem  og  Dannebrog  var  der  omtrent  6  Mil, 
og  det  blev  os  en  drøj  Køretur  at  komme  over  disse, 
thi  det  var  koldt  og  Vinden  haard.  Omkring  ved 
Middagstid  naaede  vi  Dannebrog,  men  her  fik  vi 
den    nedslaaende    Efterretning,    at    Toget    mellem 

Dannebrog  og  St.  Paul  var  standset,  og  man  vidste 
ikke,  naar  det  vilde  komme  i  Gang  igen.  H.  Her- 
mansen havde  en  Broder  i  Dannebrog,  Peter  Her- 
mansen, og  i  dennes  Hjem  fik  vi  os  opvarmet  efter 
Køreturen,  og  saa  blev  der  holdt  Raad  om,  hvad  der 
videre  kunde  være  at  gøre.  At  køre  til  St.  Paul  vil- 
de Hermansen  ikke  indlade  sig  paa;  det  vilde  være 
umuligt  at  komme  frem  med  Heste  og  Vogn.  Han 
foreslog  at  vi  skulde  slaa  os  til  Ro  og  se,  hvad  Da- 
gen efter  vilde  bringe.  Dette  vilde  jeg  ikke  gaa  ind 
paa.  Jeg  vidste,  hvilken  Nød  min  Hustru  vilde  kom- 
me i,  hvis  Brændet  slap  op,  da  det  i  en  saadan  Kulde 
jo  vilde  være  umuligt  for  hende  at  kunne  forlade 
Hjemmet  med  vor  lille  Søn  for  at  søge  Husly  hos  én 
af  de  nærmeste  Naboer.  Jeg  siger  derfor  til  Brø- 
drene Hermansen :  nu  lader  jeg  min  Rejsekuffert  bli- 
ve her,  den  kan  I  sende  mig  med  Expres,  naar  Toge- 
ne atter  kommer  i  Gang,  og  saa  vil  jeg  vove  at  til- 
bagelægge Vejen  til  St.  Paul  til  Fods  i  Haab  om 
derfra  at  kunne  faa  Tog  ad  Hjemmet  til.  Man  søg- 
te at  afholde  mig  fra  Turen,  jeg  kunde  fryse  ihjel 
paa  Vejen,  eller  anden  Ulykke  kunde  hænde  mig; 
men  det  hjalp  ikke ;  jeg  var  fast  besluttet  paa  at 
komme  afsted.  Da  man  skønnede,  at  jeg  ikke  var 
til  at  holde  tilbage,  vilde  Brødrene  Hermansen, 
samt  en  3de  Mand,  der  var  i  Hjemmet  hos  P.  Her- 
mansen, følge  mig  paa  Vej,  dette  vistnok  i  Haabet 
om,  at  jeg  snart  vilde  blive  træt  og  saa  følge  dem 
tilbage.  Da  vi  havde  faaet  os  udrustet  med  hver 
en  Stok,  begyndte  vi  Vandringen  det  10  a  12  Mils 

Stykke  Vej,  der  er  mellem  Dannebrog  og  St.  Paul. 
Luften  var  fremdeles  kold,  og  vi  havde  Vinden  lige 
imod  os.  Da  vi  var  naaet  frem  vel  3  Mil,  standsede 
mine  Ledsagere  og  sagde:  Nej,  dette  er  for  drøjt, 
lad  os  vende  om.  Dette  kunde  der  for  mit  Vedkom- 
mende ikke  være  Tale  om.  Jeg  gav  dem  Lov  til  at 
vende  tilbage,  og  saa  vilde  jeg  fortsætte  ene.  Saa- 
ledes  blev  det. 

Under  min  ensomme  Vandring  var  jeg  flere 
Gange  ved  at  give  op  og  søge  Hvile  ved  at  sætte 
mig,  men  da  jeg  vidste,  at  dette  i  en  saadan  Kulde 
kunde  være  farligt,  afholdt  jeg  mig  fra  at  gøre  det. 

Ved  Aftentide  naaede  jeg  St.  Paul.  Det  første 
Sted,  jeg  her  søgte  til,  var  Jærnbanestationen.  Her 
fik  jeg  samme  Besked  som  i  Dannebrog.  Togene 
mellem  St.  Paul  og  Grand  Island  var  standsede,  og 
man  vidste  ikke,  naar  de  vilde  komme  i  Gang.  Fra 
Jærnbanestationen  gik  jeg  hen  i  Byen.  Det  gjaldt 
nu  om  at  finde  et  Kvarter  for  Natten.  Jeg  var  saa 
træt,  som  jeg  kunde  taale  at  blive.  Da  jeg  kom  til 
Hotellet,  det  eneste  som  Byen  havde,  fik  jeg  den  Be- 
sked, at  det  var  overfyldt  og  havde  ingen  Plads  til 
mig.  Af  private  Folk  kendte  jeg  ingen,  som  jeg 
kunde  have  henvendt  mig  til.  Jeg  gik  lidt  modløs 
fra  Hotellet  og  ud  paa  Gaden,  overvejende  hvad  der 
kunde  være  at  gøre.  Stationen  vilde,  da  der  ikke 
gik  Tog,  blive  lukket,  saa  der  kunde  jeg  ikke  være. 
Som  jeg  nu  gaar  omkring,  faar  jeg  Øje  gaa  et  Hus, 
over  hvis  Dør  der  stod  „Boarding  House",  og  jeg 
tænkte:    maaske  kan  Du  faa    Plads  der,  og  jeg  gik 

ind.  Men  her  var  ogsaa  enhver  Plads  optaget.  Vær- 
ten i  Huset,  saavidt  jeg  mindes  en  Bøhmer,  gav  mig 
Lov  til  at  blive  i  Kontoret  og  tage  Plads  ved  Kak- 
kelovnen, hvad  jeg  var  ham  meget  taknemmelig  for. 
Da  alle  med  Undtagelse  af  Værten  var  gaaet  i  Seng, 
kom  vi  i  Samtale  med  hinanden.  Han  talte  ikke  det 
engelske  Sprog  til  videre  Fuldkommenhed,  men  dog 
saa  godt,  at  vi  nok  kunde  gøre  os  forstaaelig  for  hi- 
nanden. Han  fik  at  vide,  hvorfra  jeg  var,  og  hvor 
jeg  havde  været.  Under  vor  Samtale  fik  jeg  den 
Forstaaelse,  at  han  foruden  at  være  Vært  i  et 
„Boarding  House"  tillige  vist  maatte  være  Land- 
agent og  jeg  tror  tillige,  at  han  fik  Tanker  om,  at 
jeg  kunde  blive  én  mulig  Landkøber.  Han  skildre- 
de mig  Egnens  Herligheder  og  hvilke  Muligheder, 
der  var  for  en  god  Fremtid  for  dem,  som  kom  der- 
til og  købte  Land.  Hvis  han  antog  mig  for  en  Land- 
søger, gjorde  jeg  heller  intet  for  at  rokke  ham 
i  en  saadan  Antagelse.  Da  vi  havde  talt  sammen  en 
Tid,  og  han  vistnok  havde  lagt  Mærke  til,  hvor  træt 
jeg  var,  viste  han  mig  den  Venlighed  at  rede  Seng 
til  mig  paa  en  Chaiselongue,  der  stod  i  et  lille  Værel- 
se ved  Siden  af  Kontoret,  vistnok  i  Haabet  om  i  mig 
at  skulle  faa  en  Kunde  som  Landkøber.  Jeg  var 
imidlertid  umaadelig  glad  ved  at  kunne  faa  lægge 
mig,  og  faldt  straks  i  Søvn. 

Dagen  efter  havde  Vinden  lagt  sig,  men  Luften 
var  fremdeles  kold.  Der  var  endnu  ingen  Udsigt 
til  Toggang.  Sneploven  skulde  først  komme  og  la- 
ve Vej  gennem  Snedriverne.     Da  jeg  hørte,  at  Sne- 

ploven  vilde  komme  nordfra,  tog  jeg  for  Dagen  mit 
Kvarter  paa  Jærnbanestationen  i  Haab  om,  hvis  den 
kom,  da  at  komme  med  den  til  Grand  Island.  Lidt 
efter  Middag  kom  den  virkelig,  og  skønt  det  ikke 
var  tilladt  Uvedkommende  at  køre  med  den,  sprang 
jeg  dog  paa  og  fik  da  ogsaa  Lov  til  at  blive.  Det  gik 
saa  nu  i  strygende  Fart  gennem  Driverne.  En  Gang 
imellem  kørte  den  fast,  og  saa  matte  Mandskabet  — 
jeg  med  —  af,  for  med  Skovl  at  kaste  Snebunken 
bort.  Efter  et  Par  Timers  Kørsel  naaede  vi  Grand 
Island,  som  er  ved  Hovedlinjen  af  Union  Pacific,  og 
paa  denne  var  der  ikke  Togstandsning.  Jeg  var  saa 
heldig  straks  at  faa  Tog  her  fra  og  til  Central  City. 
Der  fra  og  ud  til  mit  Hjem  var  der  10  Mil,  og  da 
Toggangen  mellem  Central  City  og  Marquette,  den 
nærmeste  Station  ved  mit  Hjem,  var  standset,  var 
der  ikke  andet  for,  end  at  tage  Vejen  fra  Central 
City  og  hjem  til  Fods.  Da  Plattefloden  var  belagt 
med  Is,  kunde  jeg  ved  at  gaa  over  Isen  forkorte 
Vejen  lidt.  Alligevel  blev  det  en  drøj  Spadseretur, 
da  Snedriverne  enkelte  Steder  var  store  og  Sneen 
ikke  kunde  bære.  Omkring  ved  Aftenstide  naaede 
jeg  mit  Hjem.  Det  var  ikke  for  tidligt.  Der  var 
knap  nok  Brænde  for  Natten  og  Kulden  var  slem. 
Der  maatte  gøres  noget  og  det  straks;  thi  Brændsel 
kunde  ikke  undværes.  Jeg  gik  derfor  med  det  sam- 
me til  min  nærmeste  Nabo  og  bad  om  Laan  af  Heste 
og  Vogn,  hvad  jeg  fik,  og  saa  kørte  jeg  til  Mar- 
quette efter  Kul.  Jeg  kom  i  god  Behold  tilbage,  fik 
Kullene  læsset  af  og  Køretøjet  bragt  tilbage.     Snart 

efter  sad  jeg  sammen  med  Hustru  og  Søn  ved  den 
varme  Kakkelovn  og  fortalte  dem  om  mit  Eventyr. 
Da  jeg  begyndte  at  blive  opvarmet,  fik  jeg  en  kild- 
rende Fornemmelse  i  Armene  og  opdagede  nu,  at 
Kulden  havde  været  lovlig  slem  ved  disse.  Efter  at 
have  faaet  dem  badet  i  Sne  og  koldt  Vand,  hjalp  det 
lidt.  Turen  havde  været  anstrængende,  men  Glæ- 
den over  at  have  faaet  den  overstaaet  og  at  jeg  i 
Tide  var  kommen  hjem,  var  saa  meget  større. 

Andet  Ægteskab. 

Den  18de  December  1884  var  jeg  bleven  gift 
igen.  Min  anden  Hustru  er  en  Datter  af  Kordegn 
Georg  Smith  i  Rudkjøbing  paa  Langeland.  Hendes 
Navn  er  Julie  Vivike  Christiane  Smith.  Hun  var  en 
Ungdomsveninde  af  min  første  Hustru.  De  havde  i 
1881  været  Elever  sammen  paa  Askov  Højskole.  Da 
hun  hørte,  at  min  Hustru  var  død,  tilbød  hun  at  vil- 
le komme  over,  for  i  nogle  Aar  at  være  mig  behjæl- 
pelig med  Opdragelsen  af  min  Søn.  Det  blev  imid- 
lertid ikke  for  nogle  Aar  blot,  men  for  Livstid,  at 
vi  blev  knyttet  sammen.  Hun  blev  mig  en  god  Hu- 
stru og  min  Søn  en  god  Moder.  Sammen  med  os 
holdt  ogsaa  A.  Skands-Hansen,  som  den  Gang  var 
Præst,  nu  en  anset  Læge  i  Cedar  Falls,  Iowa,  Bryl- 
lup med  den  eneste  voksne  Pige,  der  den  Gang  fand- 
tes i  min  Menighedskreds  i  Hamilton  County,  nem- 
lig Marie  Sølvbæk,  en  sjælden  nobel  Kvinde.  Hun  er 
en  Søster  til  Chr.  Feddersens  Hustru.  Brylluppet 
stod  i  vort  Hjem.    Pastor  Anker  viede  os.    Det  var 

en  meget  kold  Dag,  ualmindelig  kold  for  den  Tid  af 
Aaret.  Jeg  havde  faaet  en  gammel  Kakkelovn  stil- 
let op  i  den  største  Stue  i  Præsteboligen.  Den  sam- 
me Kakkelovn  var  egentlig  ingen  Pryd  for  Stuen. 
Den  var  af  det  Slags,  som  man  i  gamle  Dage  saa'  i 
Jærnbanestationernes  Ventesale  ude  i  Vesten:  tyk- 
mavet, men  spids  foroven  og  forneden;  men  den 
kunde  varme.  Vi  stod  i  Klynge  samlet  om  den, 
snart  med  Forsiden,  snart  med  Bagsiden  af  Kroppen 
vendt  mod  den,  for  at  holde  Varmen  ligelig  fordelt 
i  Kroppen.  Denne  Praksis  afstedkom  imidlertid  en 
lille  Episode,  som  jeg  her  vil  meddele.  Fattig,  som 
jeg  var,  havde  jeg  til  mit  Bryllup  ikke  faaet  Raad 
til  et  nyt  Sæt  Klæder.  Skands-Hansen  derimod  var 
i  flunkende  nyt  Tøj,  Diplomatfrakke.  Ved  Siden  af 
ham  lignede  jeg  i  Klædning  en  fattig  Per  Eriksen. 
Inden  Bryllupsgildet  var  til  Ende  blev  Forskellen  i 
Klædedragt  imellem  os  imidlertid  betydelig  reduce- 
ret. Vi  stod  jo,  som  sagt,  og  varmede  os  ved  Kak- 
kelovnen, og  saa  hænder  det  sig,  at  mens  Hansen 
staar  og  har  vendt  Bagsiden  af  Kroppen  til  Kakkel- 
ovnen, der  er  glodrød  af  Varme,  gaar  der  Ild  i 
Skøderne  af  hans  Diplomatfrakke.  Hansen  selv  blev 
reddet  —  han  lever  endnu  —  men  Diplomatfrak- 
kens Skøder  blev  slemt  medtaget.  Hvor  kedeligt 
det  nu  end  var  for  en  Præst  i  de  Tider  at  faa  en  Di- 
plomatfrakke skamferet,  saa  kunde  jeg  virkelig 
ikke  —  jeg  tilstaar  det  —  lade  være  at  le  ad  hans 
Uheld.  Det  var  Synd  af  mig,  men  jeg  kunde  ikke 
lade  være.    I  Klædedragt  var  vi  nu,  som  sagt,  hin- 

andens  Ligemænd.  Det  morede  mig.  Jeg  véd  ikke, 
om  Hansen  nogen  Sinde  har  tilgivet  mig  min  Daar- 
skab ;  men  jeg  antager  det.  Mærkeligt  nok  har  jeg 
aldrig  af  min  egen  Samvittighed  haft  Bebrejdelse 
for  den. 


St.  Johannes  Menigheds  nuværende  Kirke. 


Som  allerede  antydet,  var  det  flinke  og  velvil- 
lige Mennesker,  jeg  havde  faaet  mit  Hjem  og  Virk- 
somhed iblandt  i  Hamilton  County ;  næsten  alle  om- 
fattede de  Menighedsarbejdet  med  varm  og  levende 
Kærlighed.     Det  var   mig  en  Glæde  at  være     deres 

Præst.  Menigheden  voksede  stadig  i  Tal.  Der  kom 
flere  og  flere  derud  og  købte  Land,  og  de  fleste  af 
disse  sluttede  sig  da  gærne  straks  til  Menigheden. 
Det  første  Par  Aar  var  vi  kun  en  lille  Flok.  Som 
en  stor  Familie  følte  vi  os  inderligt  knyttede  til 
hverandre  og  delte  Sorg  og  Glæde  med  hverandre. 
Det  var  virkelig  en  Glæde  for  den  ene  at  kunne 
være  den  anden  til  Tjeneste.  Et  lille  Eksempel  paa 
dette  skal  jeg  her  nævne. 

Haglstormen. 

Det  tredje  Aar  efter  min  Ankomst  dertil,  blev 
en  Del  af  Kolonien  hjemsøgt  af  en  frygtelig  Hagl- 
storm. Det  var  først  i  Juli  Maaned,  og  lige  som  de 
alle  var  færdige  til  at  skulle  begynde  Høstarbejdet. 
Sæden  stod  moden  paa  Marken  og  gav  Løfte  om 
rigt  Udbytte.  Men  saa  kom  Haglstormen.  Den  øde- 
lagde alt,  ikke  blot  Sæden  paa  Marken,  men  hvert 
et  Træ  omkring  Husene.  Markerne,  som  lige  havde 
bugnet  med  den  rige  Afgrøde,  laa  nu  nøgne  og  bare. 
Mange  Huse  blev  slemt  ramponerede.  Paa  de  fleste 
var  alle  Vinduesruderne  slaaet  itu.  En  Del  Kreatu- 
rer blev  ogsaa  slemt  medtagne.  At  ikke  Mennesker 
kom  til  Skade,  skyldes  den  Omstændighed,  at  Stor- 
men kom  paa  en  Søndag,  og  Folk  var  inden  Døre, 
eller  da  nær  nok  disse,  at  de  i  en  Fart  kunde  komme 
det.  Jeg  var  den  Søndag  fraværende  fra  Hjemmet, 
var  i  Looking  Glass.  Vi  kunde  derfra  tydeligt 
se  Stormskyen  i  Sydvest,  og  vi  anede,  at  det  maatte 
være  i  Hamilton,  eller  i  det  mindste  nær  derved,  at 

den  rasede.  Dagen  efter  skyndte  jeg  mig  hjem.  I 
Byen  Columbus,  hvor  jeg  maatte  skifte  Tog,  fik  jeg 
at  vide,  at  Stormen  ganske  rigtig  havde  ramt  Hamil- 
ton  County,  og  der  var  jo  saa  Sandsynlighed  for,  at 
den  danske  Koloni  ikke  var  gaaet  Ram  forbi.  Da 
jeg  kom  hjem,  saa'  jeg  endnu  Hagl  liggende  paa 
Marken.  De  havde  haft  en  utrolig  Størrelse  og  var 
faldet  i  saadan  en  Mængde,  at  Markerne  havde  været 
hvide  af  dem.  I  Præsteboligen  var  der  ud  mod  den 
Side,  hvorfra  Stormen  var  kommen,  ikke  en  hel  Vin- 
duesrude.  Min  Hustru  og  Søn  havde  heldigvis  ikke 
været  hjemme  under  Stormen,  men  var  i  Besøg  hos 
én  af  Naboerne.  Sammen  med  Medlemmerne  af  Na- 
bofamilien havde  de  under  Stormen  søgt  Skjul  i  Kæl- 
deren. Det  havde  været  et  frygteligt  Øjeblik,  da 
Stormen  gik  hen  over  Hjemmet.  Haglenes  Nedslag 
paa  Huset  havde  gjort  en  saa  øredøvende  Støj,  at  det 
havde  været  dem  umuligt  at  kunne  raabe  hverandre 
op. 

Da  jeg  ved  min  Hjemkomst  havde  naaet  Præste- 
boligen, som  jeg  jo,  som  nævnt,  fandt  tom,  saa' 
jeg  nogle  Mænd  vandre  om  paa  Marken  et 
Stykke  Vej  fra  hin.  Jeg  antog  straks,  at  det 
var  nogle  af  mine  Menighedsfolk,  og  jeg  søgte  hen 
til  dem,  dels  for  at  faa  at  vide,  hvor  min  Hustru  og 
Scm  var,  dels  ogsaa  for  om  muligt  at  være  dem  til 
lidt  Opmuntring.  De  saa1  selvfølgelig  alle  meget  for- 
knytte ud,  men  ingen  fortvivlet  eller  bitter  Klage 
hørtes  fra  nogen  af  dem. 

Gudstjenesten  Søndagen  efter. 

Den  paafølgende  Søndag  var  vi  alle  samlede  til 
Gudstjeneste.  I  min  Prædiken  kunde  jeg  naturlig- 
vis ikke  undlade  at  berøre  den  Ulykke,  som  havde 
ramt  os,  men  søgte  saa  tillige  paa  bedste  Maade  at 
styrke  dem  i  Tro  og  Tillid  til,  at  den  Gud,  som  vi  be- 
kender som  vor  Fader,  han  havde  ikke  sluppet  os, 
men  skulde  sikkert  nok  hjælpe,  saa  vi  fik  overvinde 
Følgerne  af  den  slemme  Storm,  og  at  intet  Menneske- 
liv var  blevet  ødelagt,  var  noget  at  takke  for.  Gud 
prøver,  men  han  forskyder  ikke. 

Mellem  mine  Menighedsfolk  var  der  fire  Fami- 
lier, hvis  Farme  var  beliggende  i  den  sydlige  Del  af 
Kolonien,  og  derhen  var  Stormen  ikke  naaet.  Da 
Gudstjenesten  var  sluttet,  rejser  den  ene  af  Mænde- 
ne derfra  sig  og  siger  —  det  var  den  allerede  om- 
talte gamle  Frank  — :  „Ja,  til  min  Farm  kom  Stormen 
ikke.  Dette  har  jeg  Grund  til  at  være  taknemmelig 
for,  hvad  jeg  da  ogsaa  er.  Nu  har  jeg  tænkt  bedst 
at  kunne  vise  min  Taknemmelighed  derved,  at  jeg, 
naar  jeg  faar  høstet  min  Hvede  og  faar  den  tær- 
sket, da  at  bede  Jer  alle,  som  Stormen  har  ramt, 
komme  over  efter  hver  et  Læs  Hvede  og  Havre,  cg 
ligesaa  igen,  naar  jeg  faar  plukket  Majsen.  Med 
Guds  Hjælp  kommer  vi  saa  nok  igennem  den  Nød, 
vi  nu  er  kommen  i.  Da  gamle  Frank  havde  talt, 
rejste  de  andre  sig:  L.  Hansen,  H.  Jepsen  og  P.  Ol- 
sen og  gav  et  lignende  Tilbud.  Den  Søndag  glem- 
mer jeg  ikke  let.    De  Haandtryk,  som  efter  denne 

Gudstjeneste  blev  vekslet  Mand  og  Mand  imellem, 
i  dem  mødtes  Sjæl  med  Sjæl  i  inderlig  Kærlighed 
til  hinanden. 

Besøg-  af  Indianere. 

Julen  var  en  virkelig  Festtid  for  os  alle.  Det 
er  nok  ogsaa  lettere  for  en  Menighed  paa  Landet  at 
kunne  fejre  en  Jul  paa  hjemlig  Vis,  end  det  er  for 
en  Menighed  i  Byen.  Ligesom  jeg  ikke  let  glemmer 
den  omtalte  Søndag  efter  Stormen,  vil  jeg  heller 
ikke  let  glemme  den  første  Jul,  jeg  havde  med  Me- 
nigheden derude  paa  Prærien  i  Hamilton.  Juledags 
Formiddag  havde  vi  Gudstjeneste.  Under  Sangen 
af  de  gamle  Julesalmer  tror  jeg  nok,  at  de  fleste  for 
et  Øjeblik  glemte,  at  de  var  i  Amerika.  Juledags 
Aften  skulde  vi  have  Juletræ  for  Børnene.  Vi  skul- 
de til  dette  samles  hos  en  Familie  ved  Navn  Chr. 
Hansen,  i  hvis  Hjem  der  fandtes  en  ret  rummelig 
Stue.  Min  Hustru,  sammen  med  flere  andre  af  Me- 
nighedens Kvinder,  var  efter  Middag  straks  gaaet 
derover  for  at  pynte  Juletræet  og  træffe  anden  For- 
beredelse for  Aftenen.  Jeg  var  da  om  Eftermidda- 
gen ene  hjemme ;  hvad  der  optog  mig,  husker  jeg 
ikke,  men  lige  med  et  blev  min  Opmærksomhed  væk- 
ket ved  højrøstet  Tale  uden  for  Præsteboligen;  og 
da  Sproget,  hvori  der  taltes,  var  mig  fremmed,  gik 
jeg  til  Vinduet  for  at  se,  hvad  der  var  paa  Færde. 
Jeg  ser  da  til  min  Overraskelse,  at  der  uden  for  Hu- 
set holder  en  Flok  Indianere,  alle  til  Hest.  De  af- 
gav for    Resten  et    broget  Skue.      De  var    nemlig 

svøbt  i  brogede  Tæpper,  og  flere  var  pyntede  med 
Fjer  i  Haaret.  Endelig  bliver  der  banket  paa  Dø- 
ren. Jeg  aabner  denne,  men  for  ikke  at  faa  dem  ind 
i  Huset,  træder  jeg  selv  uden  for  til  dem.  Da  jeg 
ikke  forstod  deres  Sprog,  og  der  ingen  var  imellem 
dem,  som  kunde  Engelsk,  var  det  i  Førstningen  lidt 
vanskeligt  for  mig  at  blive  klog  paa,  hvad  de  vilde. 
Jeg  gættede  imidlertid,  at  de  formodentlig  nok  vil- 
de have  Mad,  og  nikkede  til  dem  med  et :  „Yes,  yes !' ' 
Jeg  gik  derfor  ind  i  Huset  efter  hvad  Mad,  jeg  an- 
tog, det  kunde  gaa  an  at  byde  dem.  Min  Hustru  og 
jeg  havde  faaet  Gaasesteg  til  Middag,  men  der  var 
den  betydeligste  Del  af  denne  tilbage  endnu.  Jeg 
tænkte  da,  at  Gaasesteg  vel  maatte  være  en  Lækker- 
bidsken for  en  Indianer,  og  bragte  derfor  Resten  af 
vor  Gaasesteg,  med  samt  nogle  Julekager,  ud  til 
dem,  og,  idet  jeg  rakte  dem  Herligheden,  ønskede 
jeg  dem  glædelig  Jul,  et  Ønske,  som  de  dog  sagtens 
ikke  forstod.  Pakken,  hvori  Stegen  fandtes,  blev 
straks  aabnet  af  Vedkommende  til  hvem  den  var 
givet.  Han  saa'  paa  Indholdet  og  nikkede  til  mig, 
hvad  jeg  tog  som  Tegn  paa,  at  han  var  tilfreds  med 
Stegen.  Saa  blev  Pakken  med  Julekagerne  ogsaa 
aabnet,  og  disse  blev  betragtet,  men  med  et  noget 
mistænksomt  Blik.  Flere  i  Flokken  blev  kaldt  hen 
for  at  tage  dem  i  Øjesyn;  men  for  Kagerne  modtog 
jeg  intet  Nik.  Saa  svang  de  sig  atter  paa  deres  Po- 
nier  og  afsted  gik  det  sydpaa.  Da  de  var  kommet 
et  Stykke  hen  ad  Vejen,  lagde  jeg  Mærke  til,  at  de 
kastede  noget  fra  sig.     Da  de  var  kommen  mig  af 

Syne,  gik  jeg  hen  for  at  undersøge,  hvad  det  var. 
Jeg  havde  nemlig  en  Mistanke  om,  at  det  var  mine 
Julekager,  og  ganske  rigtig,  dem  var  det;  dem  hav- 
de de  ikke  syntes  om.  En  Tid  efter,  at  den  første 
Flok  var  draget  bort,  kom  der  nok  en  Flok. 
Disse  bad  imidlertid  ikke  om  noget  og  blev  saa  hel-  ■ 
ler  intet  budt.  Af  deres  Tale  gættede  jeg,  at  de 
søgte  Oplysning  om  den  første  Flok  og  i  hvilken 
Retning  den  var  taget.  Jeg  pegte  mod  Syd,  og  saa 
drog  de  i  susende  Fart  af  Sted  i  den  Retning.  Vejen 
sydpaa  vilde  føre  dem  til  gamle  Franks  Farm,  hvor 
ingen  den  Formiddag  var  hjemme,  og  da  jeg  vidste, 
at  Døren  til  Huset  ikke  var  laaset,  noget  Franks  al- 
drig gjorde,  blev  jeg  noget  betænkelig  ved  Tanken 
omt  hvad  Indianerne  muligt  kunde  finde  paa,  hvis 
de  kom  ind  i  Huset  og  fandt  ingen  hjemme.  Da 
Franks  kom  hjem  den  Nat  fra  Juletræet,  havde  In- 
dianerne ganske  rigtig  været  der,  men  med  Undta- 
gelse af  Kødvarer,  havde  de  ikke  taget  noget. 

Hen  imod  Aften  tog  jeg  over  til  Hjemmet,  hvor 
vi  skulde  samles  med  Børnene  om  Juletræet.  Det 
kan  nok  være,  at  min  Hustru,  og  for  Resten  da  og- 
saa  de  andre  Kvinder  i  Hjemmet,  gjorde  store  Øjne, 
da  jeg  fortalte  dem  om  Besøget  af  Indianerne. 

Juletræ. 

Om  Aftenen  mødte  alle  til  Juletræsfesten.  For- 
uden de  ældre  i  Menigheden  var  der  24  Børn.  Vi 
sang  en  Julesalme,  mens  Børnene  gik  omkring 
Træet,  og    saa  fortalte  jeg    for  Børnene    om  Jesus 

*7 

Barnets  Fødsel  og  Hyrderne  pos  Marken.  Hvert 
Barn  blev  derefter  givet  en  Gave,  og  der  var  over 
disse  Glæde  baade  mellem  store  og  smaa.  Min  Hu- 
stru og  jeg  fik  ogsaa  af  Menigheden  hver  en  Gave; 
min  Hustru  et  Sølvbæger  med  Inskription,  og  jeg  fik 
en  Kontorstol.  Jeg  har  aldrig  siden  været  mere  glad 
ved  en  Julegave,  end  jeg  blev  ved  denne.  Nogle  og 
tredive  Aar  er  hengaaet  siden  den  Jul,  men  den  sam- 
me Stol  gør  endnu  Tjeneste  ved  mit  Skrivebord.  Den 
er  blevet  noget  gammel,  det  er  jeg  selv,  men  det  sy- 
nes som  om  den  kunde  have  i  Sinde  at  ville  holde  ud 
med  mig.  Jeg  har  siden  den  Tid  faaet  baade  finere 
og  mere  kostbare  Stole,  men  denne  har  alligevel  For- 
rangen for  dem  alle. 

Besøg  af  en  fremmed. 

Med  Undtagelse  af  saadanne  smaa  Oplevelser 
som  Besøget  af  Indianerne,  skete  der  ellers  sjældent 
noget,  som  kunde  være  os  til  synderlig  Overraskelse. 
Vi  levede  i  Fred,  og  jeg  tror  ikke,  at  der  var  nogen  i 
hele  Nybygden,  som  gjorde  sig  den  Ulejlighed  at 
laase  Døren  om  Natten.  I  Præsteboligen  gjorde  vi 
I  den  første  Tid  heller  ikke  dette;  men  saa  hændte 
der  sig  noget,  som  foraarsagede,  at  vi  siden  altid 
gjorde  det.  Som  allerede  meddelt,  tvang  den  kolde 
Vinter  min  Hustru  og  mig  til  at  tage  vort  Ophold  i 
Stuen  oven  paa,  men  naar  Kulden  ikke  var  alt  for 
slem,  var  vi  om  Dagen  i  Stuen  nedenunder,  hvor  jo 
ogsaa  Komfuret  var.  Til  at  opvarme  Stuen  ovenpaa 
havde  vi  en  gammel  Kakkelovn,  jeg  havde  faaet  til 

Laans  hos  én  af  Farmerne;  men  paa  denne  kunde 
ikke  laves  Mad.  Jeg  var  altid  den  første  paa  Benene 
om  Morgenen.  Saa  hændte  det  sig  en  Morgen,  jeg 
kom  ned  ovenfra  for  at  tænde  Ild  i  Komfuret,  at  jeg 
til  min  Overraskelse  sér  en  Mand  siddende  i  Stuen. 
Han  havde  søgt  Husly  for  Natten  og  havde  fundet 
Døren  aaben,  og  var  saa  uden  videre  gaaet  ind.  Da 
der  den  sidste  Halvdel  af  Natten  ingen  Varme  havde 
været  i  Komfuret,  kunde  Kvarteret  imidlertid  ikke 
have  været  overdreven  behageligt.  Han  saa'  da  og- 
saa  forfrossen  ud.  Hvem  han  var,  hans  Navn,  eller 
hvad  der  havde  ført  ham  til  vor  Egn  - —  han  var  ikke 
Dansk  —  kunde  jeg  ikke  faa  at  vide.  Jeg  fik  startet 
Varmen  i  Komfuret,  og  han  fik  sig  optøet,  og  da  han 
saa  havde  faaet  en  Kop  varm  Kaffe  og  noget  Mad, 
sagde  han  „good-bye"  og  forsvandt  lige  saa  mystisk, 
som  han  var  kommen.  Siden  den  Tid  blev  imidlertid 
altid  Dørene  i  Præsteboligen  laasede  om  Natten. 

Besøg  af  Tyve. 

En  Tid  efter  hændte  der  sig  noget  andet,  som 
lod  formode,  at  der  mellem  Nybyggerne  dog  nok 
fandtes  saadanne,  som  ikke  kunde  regnes  for  at 
være  mellem  Moders  bedste  Børn.  Min  Hustru  og 
jeg  var  en  Vinter  bleven  foræret  et  Stykke  Kød. 
Det  var  et  temmelig  stort  Stykke,  og  for  at  kunne 
holde  det  friskt  længst  muligt,  havde  vi  hængt  det 
op  paa  Gavlen  af  Huset  lige  uden  for  vort  Sovekam- 
mer og  saa  højt  fra  Jorden,  at  det  ikke  uden  ved 
Hjælp  af  Stige  kunde  naas.    Saa  en  Nat  vaagner  vi 

Ved  at  høre  et  Bump  der  uden  for.  Min  Hustru 
siger:  „der  gjk  Kødet!"  Hun  farer  med  det  samme 
ud  af  Sengen  og  ud  af  Døren  i  den  Hensigt  muligt 
at  redde  det.  Jeg  kaldte  hende  tilbage,  men  væk 
var  hun.  Jeg  kom  nu  selv  paa  Benene,  greb  min 
Bøsse  og  ud  af  Døren.  Det  var  noget  mørkt  den 
Nat.  Da  jeg  kom  ud,  saa'  jeg  noget  hvidt  bevæge 
sig  borte  ved  nogle  Majsplanter,  vi  havde,  og  jeg 
raabte,  idet  jeg  antog  det  for  Tyven:  „stands,  eller 
jeg  skyder!"  Jeg  udtalte  dette  paa  Engelsk,  men 
min  Hustru  —  thi  det  var  hende  — ,  som  ikke  for- 
stod Engelsk,  svarede  paa  Dansk:  „ja,  her  er  jeg". 
Jeg  fik  nu  i  en  Fart  Bøssen  fra  Kinden,  og  rystende, 
dels  af  Kulden,  dels  af  Angst,  siger  jeg:  „men, 
kære,  hvor  nær  kunde  jeg  nu  ikke  have  skudt  Dig". 
Kødet  var  og  blev  borte.  Hvem  Tyvene  var,  fik 
vi  aldrig  opdaget.  Vi  havde  en  Tid  lidt  Mistanke 
til  en  engelsk  Familie,  som  boede  et  Par  Mil  øst  for 
Præsteboligen.  De  mandlige  Medlemmer  i  samme 
Familie  var  nemlig  nogle  raa  og  uvorne  Mennesker. 
Naar  de  havde  været  i  Byen  og  om  Aftenen  var  paa 
Vejen  hjem,  skulde  de  som  oftest,  naar  de  kom  for- 
bi Præsteboligen,  gøre  sig  bemærket  ved  at  affyre 
deres  Revolvere.  Et  Par  Aar  efter  blev  et  Par 
Mænd  der  paa  Egnen,  men  ikke  af  denne  Familie, 
arresteret  for  Tyveri,  begaaet  af  dem  hist  og  her  om- 
kring i  Countyet.  Vi  antog  saa,  at  det  muligvis 
saa  var  dem,  der  havde  besøgt  os  hin  Nat  og  taget 
vort  frosne  Stykke  Kød. 

Køb  af  Vogn. 

Som  allerede  omtalt,  var  jeg  af  Menigheden  i 
Looking  Glass  bleven  foræret  en  Hest ;  men  jeg  hav- 
de ingen  Vogn,  og  da  jeg  ikke  var  nogen  god  Ryt- 
ter, var  det  mig  meget  om  at  gøre  at  faa  en  saadan. 
At  faa  en  ny  kunde  der  imidlertid  ikke  være  Tale 
om,  dertil  havde  jeg  ikke  Raad.  Jeg  forhørte  mig 
blandt  Folk,  om  ingen  vidste  om  nogen,  som  kunde 
have  en  brugt  Vogn  —  „Buggy",  som  muligt  kunne 
købes ;  men  man  vidste  ingen.  Der  var  saa  ikke  an- 
det for,  end  at  vente  og  se  Tiden  an.  Saa  en  Morgen 
kommer  Chr.  Feddersen  og  siger:  „Lad  os  tage  en 
Tur  ud  vest  paa.  Derude  bor  der  en  Del  Tyskere, 
kanhænde  at  vi  ude  mellem  disse  kan  finde  én  eller 
anden,  som  har  en  gammel  Vogn,  de  nok  vil  sælge. 
Vi  kørte  derud  med  det  samme,  men  det  saa'  længe 
ud  til,  at  vi  ikke  skulde  finde,  hvad  vi  søgte.  Der 
syntes  ikke  at  være  nogen  i  hele  Egnen,  som  var 
Ejer  af  enten  ny  eller  gamle  „Buggies",  som  var  til 
Salg.  Vi  var  lige  ved  at  opgive  det  hele,  og  havde 
allerede  vendt  Næsen  ad  Hjemmet  til,  da  vi  uden 
for  en  Farm,  vi  kom  forbi,  faar  Øje  paa  en  gammel 
„Buggy",  der  var  sat  til  Side  ude  ved  en  Udbyg- 
ning, og  ikke  paa  den  kønneste  Plads  ved  denne. 
Vi  gik  hen  og  tog  den  i  Øjesyn.  Den  saa '  ikke  videre 
indbydende  ud ;  den  var  uden  Tvivl  sat  til  Side  som 
ubrugelig.  Hjulene  var  dog  nogenlunde  gode,  og 
Chr.  Feddersen,  som  i  den  Sag  var  den  klogeste  af  os, 
mente,  at  hvad  Vognens  Overdel  angik,  da  var  der 

Mulighed  for,  at  vor  danske  Smed  i  Marquette  kunde 
kurere  den,  saa  den  nok  kunde  blive  brugelig.  Vi 
gik  da  ind  paa  Farmen  og  spurgte,  om  Manden  var 
hjemme,  hvad  han  var.  Han  blev  øjensynlig  over- 
rasket ved  vort  Spørgsmaal,  om  den  gamle  Vogn 
var  til  Salg.  Med  Smil  i  Øjet  sagde  han  straks  Ja, 
og  spurgte,  om  vi  vilde  købe  den.  Ja,  det  vilde  vi 
jo  nok,  hvis  den  da  ellers  var  at  faa  til  en  rimelig 
Pris.  Han  svarede,  at  vi  jo  kunde  prøve  at  give  ham 
et  Bud.  Vi  holdt  nu  Raad  med  hinanden,  det  vil 
sige  Feddersen  og  jeg,  om,  hvad  vi  skulde  byde 
Manden  for  den.  Feddersen  mente,  at  vi  ikke  godt 
kunde  være  bekendt  at  byde  ham  mindre  end  $5.00 
for  den.  Jeg  mente,  at  vi  skulde  begynde  vort  Bud 
lidt  længere  nede,  vi  kunde  jo  altid  bringe  det  lidt 
højere  op,  hvis  det  skulde  blive  nødvendigt.  Men 
da  Feddersen  mente,  vi  for  vor  egen  Skyld  ikke 
kunde  være  bekendt  at  byde  mindre,  saa  bød  vi  ham 
de  $5.00.  Manden  slog  straks  til,  idet  Smilet  om 
hans  Mund  blev  eildnu  bredere  end  før.  Jeg  er  den 
Dag  i  Dag  vis  paa,  at  havde  vi  budt  Manden  $1.00, 
havde  vi  faaet  den,  men  det  var  Feddersen,  som  var 
Skyld  i,  at  det  ikke  blev  gjort.  Vi  fik  saa  den  gamle 
Vogn  hægtet  til  vort  Køretøj,  og  saa  kørte  vi  hjem. 
Dagen  efter  fik  vi  den  bragt  ind  til  Smeden.  Han 
saa  lidt  betænkelig  paa  den.  Jeg  syntes  et  Øjeblik 
at  læse  i  hans  Øjne  Ordet :  „uhelbredelig' ' ,  men  saa 
kom  der  et  lille  lyst  Smil,  og  han  lovede  at  gøre  for 
den,  hvad  han  kunde.  Han  fik  den  virkelig  ogsaa 
bragt  i  en  saadan   Tilstand,  at  den   kunde   bruges. 

Chr.  Feddersen  forærede  mig  et  gammelt  Seletøj. 
Jeg  tror,  han  gjorde  dette  for  at  stille  sin  Samvit- 
tighed til  Ro  for  de  $4.00,  han  havde  faaet  mig  til  at 
betale  mere  for  Vognen,  end  vi  sikkert  kunde  have 
faaet  den  for.  Nu  var  jeg  altsaa  kørende.  Jeg  vil 
ikke  sige,  at  jeg  var  flot  kørende,  men  alligevel :  jeg 
er  næsten  vis  paa,  at  ikke  mange  har  været  mere 
glade  ved  selv  det  flotteste  Køretøj,  end  jeg  var  ved 
dette. 

De  fleste  af  mine  Menighedsfolk  var  flinke  og 
vel  oplyste  Mennesker,  der,  som  allerede  omtalt,  var 
det  kirkelige  og  folkelige  Arbejde  inderlig  hengi- 
ven. Det  vilde  blive  alt  for  vidtløftigt  her  at  prøve 
paa  at  fortælle  noget  om  alle  de  fornøjelige  Møder 
og  Sammenkomster,  vi  havde  i  Menigheden,  saa  lidt 
som  om  de  fornøjelige  Timer,  jeg  har  tilbragt  sam- 
men med  dem  i  deres  Hjem,  baade  hos  dem,  der  boede 
ovre  syd  paa  ved  Lincoln  Creek,  og  hvis  Navne  alle- 
rede er  nævnt,  eller  hos  mine  nærmeste  Naboer :  A. 
R.  Buck,  R.  Olsen,  Trukken,  H.  J.  Thomsen,  H.  Ras- 
mussen, P.  Christensen,  L.  Larsen,  Chr.  Feddersen, 
Chr.  Rasmussen,  N.  Andersen  og  andre.  Den  sidst- 
nævntes Hustru  er  en  Søster  til  Dr.  A.  Skands-Han- 
sen.  Sammen  med  Mrs.  R.  Olsen  var  hun  mig  til 
megen  Hjælp  under  min  Hustrus  Sygdom. 

Konen  faldt  af  Vognen. 

Naar  jeg  siger,  at  det  var  en  oplyst  og  Arbejdet  i 
Menigheden  hengiven  Kreds  af  Mennesker,  jeg  fær- 


107 

dedes  iblandt  i  Hamilton  Coimty,  saa  skal  dette  ikke 
forstaas  paa  den  Maade,  at  der  ikke  fandtes  nogen 
iblandt  dem,  som  der  kunde  paapeges  Skrøbelighe- 
der hos.  Aa  jo,  men  egentlig  lastefulde  fandtes  der 
ingen  af.  Der  var  et  Par  Mænd,  som,  naar  de  kom 
til  Byen,  havde  lidt  Vanskelighed  med  at  komme 
bort  fra  den  i  hel  ædruelig  Tilstand.  Den  ene  var  en 
gift  Mand,  den  anden  „en  gammel  Ungkarl' '.  Om 
disse  to  har  jeg  Lyst  til  at  fortælle  en  lille  Episode. 
Den  gifte  Mand  var  en  Gang  i  Byen,  og  faldt 
da  for  Fristelsen  og  fik  sig  en  Rus.  Denne  kunde 
være  bleven  værre  end  den  blev,  hvis  ikke  hans 
Kone  havde  været  med  i  Byen.  Da  hun  opdagede, 
hvor  det  bar  hen  for  ham,  skyndte  hun  paa  og  fik 
ham  til  at  køre  hjem.  Vognen  var  en  saakaldet 
„Lumbervogn" .  Da  et  Par  Mænd  havde  gjort  Tu- 
ren med  til  Byen,  var  Vognen  forsynet  med  to  Age- 
stole. De  to  Mænd  skulde  ikke  med  tilbage,  saa  da 
Familien  nu  kører  fra  Byen,  tager  Konen  Plads  i 
den  bagerste  Agestol,  Manden,  som  var  Kusk,  i  den 
forreste.  Det  var  lige  ved  Aften,  da  de  kørte  fra 
Byen,  og  hen  paa  Aftenen  blev  det  temmelig  mørkt. 
Nogl  Mil  før  de  naaede  deres  Hjem,  gik  Vejen  hen 
over  et  Stykke  uopdyrket  Prærie,  og  paa  dette  var 
der  ikke  videre  banet  Vej,  dybe  Hjulspor  skar  hin- 
anden her  paa  Kryds  og  tværs.  Det  var,  som  sagt, 
bleven  temmelig  mørkt,  da  de  naaede  dette  Stykke 
Prærie,  og  Hestene,  som  vidste,  at  de  nu  nærmede 
sig  Hjemmet,  tog  temmelig  stærk  Fart,  og  saa 
hændte  det  sig,  at  de  i  Farten  kom  til  at  køre  over 

et  Par  af  de  nævnte  dybe  Hjulspor  med  det  Resul- 
tat,  at  Konen,  som  sad  i  den  bagerste  Agestol,  faldt 
med  denne  bag  af  Vognen  uden  at  Manden  lagde 
Mærke  til  det.  Konen,  der  heldigvis  ikke  var  kom- 
men til  Skade  ved  Faldet,  gjorde  selvfølgelig  An- 
skrig, men  paa  Grund  af  Vognens  Rumlen  hen  over 
den  haarde  Prærie,  hørte  Manden  ikke  hendes  Raab. 
Han  fortsatte  ufortrødent  ad  Hjemmet  til.  Da  han 
havde  naaet  dette,  kom  hau  af  Vognen  og  gik  hen 
for  ogsaa  at  hjælpe  Konen  af  den,  men  hun  var  der 
ikke.  Denne  Opdagelse  gjorde  ham  ædruelig,  og 
han  anede  straks  Sammenhængen.  Han  fik  nu  i  en 
Fart  Hestene  bundet  og  begav  sig  skyndsomt  til- 
bage over  Prærien,  og  dette  med  alt  andet  end  et 
glad  Sind,  da  han  jo  ikke  kunde  vide,  om  han  vilde 
finde  hende  levende  eller  død.  Da  han  er  kommen 
et  Stykke  hen  paa  Prærien,  ser  han  hende  komme  og 
forstaar  da  til  sin  Glæde,  at  hun  er  sluppet  godt  fra 
det.  Hvad  der  ved  Mødet  blev  sagt  mellem  de  to, 
kender  jeg  ikke,  men  at  Konen  ikke  har  været  i  det 
bedste  Humør,  siger  sig  selv.  Familien  flyttede  en 
Tid  efter  fra  Hamilton  County,  og  begge  er  nu,saa 
vidt  mig  bekendt,  døde. 

De  to  Eneboere. 

Den  anden  Tildragelse  er  følgende: 

I  den  ved  Præsteboligen  nærmest  beliggende  Farm 

boede  der  i  det  første  Aar  af  mit  Ophold  i  Hamilton 

en  Eneboer.    En  5  a  6  Mil  øst  for  denne  Farm  boede 

der  ogsaa  en  gammel  Eneboer.  For  den  sidste  hænd- 

te  det  sig  ofte,  at  han,  naar  han  var  i  Byen,  kom  be- 
ruset derfra.  Paa  Vejen  fra  Byen  og  til  sit  Hjem 
skulde  han  forbi  den  førstes  Farm.  Saa  traf  det  sig 
en  Gang,  de  begge  var  i  Byen,  men  at  han,  som  bo- 
ede længst  borte,  først  kom  bort  fra  Byen  ad  Hjem- 
met til,  men  som  sædvanlig  temmelig  beruset.  Paa 
Hjemvejen  tager  han  forkert  af  „Husnummeret' i  og 
kører  ind  paa  den  førstes  Farm  i  den  Tro,  at  han  er 
hjemme.  Hestene  spænder  han  fra  Vognen  og  la- 
der dem,  som  Skik  var  om  Sommeren,  løbe  ud  paa 
Prærien,  og  gaar  saa  ind  i  Huset,  der  var  Jordhytte, 
og  gaar  i  Seng  uden  at  opdage  Fejltagelsen.  Hen 
paa  Natten  kommer  den  anden  hjem,  spænder  He- 
stene fra,  lader  dem  gaa,  og  gaar  saa  ind  og  i  Seng. 
Der  bliver  ikke  tændt  Lys.  Men  idet  han  nu  lægger 
sig  i  Sengen,  opdager  han,  at  denne  allerede  er  op- 
taget. Nu  faar  han  da  tændt  Lys,  og  ser  saa,  hvem 
den  anden  er.  Som  fælles  kendte  slog  de  sig  denne 
Nat  til  Ro  hos  hinanden  i  den  samme  Seng. 

Ferieskole. 

Hvis  vort  Modersmaal  skal  bevares  i  Børnenes 
Mund,  maa  der  gøres  et  Arbejde  med  disse.  Der  er 
to  Ting,  som  der  i  dette  Arbejde  maa  tages  Sigte 
paa.  Det  første  er:  at  Hjemmene,  hvori  Børnene 
vokser  op,  selv  er  danske  og  har  saa  megen  Kærlig- 
hed til  det  danske,  at  de  taler  Dansk  til  Børnene. 
Den  Aand  og  Tone,  der  er  Hjemmets  Liv,  sætter 
det  dybeste  Præg  paa  Børnene.  Barnemindet  varer 
længst.    Det  andet  er  dansk  Skole,  som  i  den  Hen- 

seende  kan  være  en  Støtte  for  Hjemmene.  Dette 
var  Hjemmene  i  Hamilton  i  de  Dage  ogsaa  klar 
over.  Der  blev  talt  Dansk  i  et  hvert  Hjem  inden- 
for Menigheden,  saa  Børnene  lærte  til  Fuldkommen- 
hed at  tale  deres  Faders  og  Moders  Sprog.  Men  der 
blev 'ogsaa  holdt  Skole,  dansk  Skole  for  Børnene, 
ganske  vist  ikke  hele  Aaret  igennem,  men  om  Som- 
meren i  den  Tid,  da  den  engelske  Skole  var  lukket. 
Da  Børnene  fra  Hjemmene  af  var  vant  til  at  tale 
Dansk  og  var  Sproget  mægtig,  kunde  der  gøres  et 
godt  Arbejde  med  dem  i  Skolen,  selv  om  denne  kun 
holdtes  for  en  kort  Tid  om  Aaret. 

Skolen  havde  vi  i  Præsteboligen.  Den  var  ikke 
moderne  udstyret.  En  af  vor  egne  Stuer  blev  brugt 
til  Skolestue.  Et  stort,  langt  Bord,  hjemmelavet, 
samt  almindelige  Bænke  at  sidde  paa  rundt  Bordet, 
det  var  hele  det  ydre  Apparat.  Min  Hustru  og  jeg 
forestod  Undervisningen,  og  Arbejdet  var  os  en  For- 
nøjelse. Nogle  af  de  Børn,  hvis  Forældre  boede 
længst  borte,  havde  vi  Ugen  igennem  boende  hos  os 
i  Præsteboligen.  Kun  om  Lørdagen  kom  de  hjem. 
De  Børn,  vi  den  Gang  holdt  Skole  for,  er  jo  nu  alle 
voksne ;  men  hvor  vi  siden  har  mødtes  med  dem,  har 
det  været  os  en  Glæde  at  iagttage,  hvor  danske  de 
fremdeles  er.  Mange  af  dem  har  nu  selv  Hjem  og 
Børn.  Gid  det  maa  lykkes  dem  at  forplante  Kær- 
ligheden til  det  Danske  ogsaa  til  disse.  Ja,  gid  det 
maa  lykkes;  thi  kun  paa  dette  kan  vi  grunde  vort 
Haab  om  en  Fremtid  for  dansk  Kirke-  og  Folkeliv 
herovre. 

Besøg  af  Præsterne  Lyng-by  og  A.  S.  Nielsen. 

Efter  en  Kirkefest  i  Howard  County,  jeg  hu- 
sker nu  ikke  i  hvilken  Anledning,  fik  vi  i  Hamilton 
Besøg  af  Præsterne  A.  S.  Nielsen  og  Th.  Lyngby. 
Nielsen  var  den  Gang  Kirkesamfundets  Formand 
og  havde  sit  Hjem  i  Chicago.  Lyngby  var  Præst  i 
Racine  og  var  den  Gang  tillige  Redaktør  af  Bladet 
„Kirkelig  Samler".  (Begge  de  to  Mænd  er  nu  døde). 
Besøget  af  disse  to  Mænd  blev  til  en  virkelig  Høj- 
tidsstund  for  os.  De  var  i  Forvejen  godt  kendt  af 
en  Del  i  Menigheden.  Der  blev  holdt  Gudstjeneste 
og  derefter  Fest  udendørs,  og  begge  var  til  megen 
Oplivelse  for  os  alle.  Vi  boede  jo  i  Udkanten  af 
Samfundet,  og  det  var  kun  sjælden,  næsten  aldrig, 
at  vi  fik  saadanne  Besøg.  At  de  begge  var  godt 
kendt  af  en  Del  af  Menigheden  gjorde  deres  Be- 
søg særlig  festlig.  Lyngby  havde  været  Præst  for 
en  Del  af  Menigheden,  før  de  var  kommen  ud  til 
Hamilton,  og  Nielsen  var  fra  sine  Rejser  som  For- 
mand ligeledes  kendt  af  mange.  Dagen  efter  Fe- 
sten maatte  Lyngby  rejse  hjem,  men  Nielsen. blev 
nogle  Dage  hos  os.  Disse  Dage  benyttede  vi  til  at 
gøre  Besøg  i  Hjemmene.  Havde  selve  Gudstjene- 
sten og  Festen  i  det  frie  været  os  til  megen  Glæde 
og  Velsignelse,  blev  Besøgene  med  Nielsen  omkring 
i  Hjemmene  det  ikke  mindre.  Nielsen  havde  en 
sjælden  Evne  til  at  kunne  komme  Folk  i  Tale,  og  til 
altid  at  faa  Talen  ført  ind  paa  de  Ting,  der  angik 
det  bedste  i  Menighedslivet,  og  han  kunde  med  sin 

Tale  faa  Folk  til  rigtig    at  lukke  baade  Mund    og 
Hjærte  op. 

Nielsen  boede  i  Præsteboligen,  og  under  hans 
Ophold  hos  os  kom  jeg  til  at  more  mig  lidt  paa 
hans  Bekostning.  Skønt  jeg  havde  det  fattigt  med 
Penge,  havde  jeg  dog  i  Anledning  af  Lyngbys  og 
hans  Besøg  vovet  mig  til  at  købe  en  Kasse  Cigarer 
til  at  opvarte  dem  med.  Nielsen  særlig  var  en  ivrig 
Køger.  Cigarerne  var  af  de  bedste,  jeg  havde  kun- 
net faa  i  den  lille  Nybyggerby  Marquette;  men 
trods  det,  saa  forvoldte  de  Nielsen  meget  Bryderi. 
Han  kunde  ikke  holde  Ild  i  dem,  og  Smagen  af  dem 
var  heller  ikke  tilfredsstillende.  Han  forsikrede,  at 
de  smagte,  som  kunde  de  være  fyldte  med  gamle 
Klude.  Da  han  ikke  kunde  røge  Pibe,  gav  han  sig 
imidlertid  stadigt  i  Lag  med  dem.  Jeg  morede  mig 
kosteligt  over  hans  Besvær  med  Cigarerne,  men  trø- 
stede ham  samtidigt  med,  at  naar  han  kom  igen,  saa 
skulde  han  ikke  blive  opvartet  med  Nybyggerciga- 
rer,  jeg  skulde  da  nok  sørge  for  at  faa  en  Kasse  ind- 
ført enten  fra  Chicago  eller  Omaha. 

Nielsen  var  skaldet,  hvilket  gav  Anledning  til 
en  lille  pudsig  Episode.  En  Dag,  han  tilfældigt  hav- 
de taget  Kalotten  af  Hovedet,  opdager  min  Søn, 
som  den  Gang  var  et  Par  Aar  gammel,  dette,  og  han 
vilde  absolut  have  det  noget  nøjere  undersøgt,  og 
spørger  saa  Nielsen,  hvornaar  Haaret  vilde  begynde 
at  gro.    Drengens  Spørgsmaal  morede  Nielsen. 

Gamle  Frank. 

Hvor  kan  en  Lægmand  ikke,  naar  denne  da  er 
i  Besiddelse  af  nogen  aandelig  Udvikling,  og  tillige 
har  Hjærtelag  dertil,,  være  en  Præst  til  megen 
Hjælp,  Glæde  og  Opmuntring  i  hans  Arbejde  i  en 
Menighed.  I  Menigheden  i  Hamilton  var  der  flere 
saadanne.  At  nævne  dem  alle,  skal  jeg  ikke  indlade 
mig  paa,  men  jeg  har  dog  Lyst  til  med  et  Par  Ord 
lidt  nærmere  at  omtale  den  allerede  nogle  Gange 
nævnte  gamle  Frank.  Han  var  en  herlig  Mand,  én 
af  den  Slags,  som  en  Præst  ikke  noksom  kan  paa- 
skønne at  have  i  sin  Menighed.  Han  prøvede  aldrig 
paa  at  agere  Biskop  for  Præsten.  Den  Slags  findes 
der  vel  ellers  nok  en  Del  af  omkring  i  Menigheder- 
ne, og  de  er  ikke  behagelige;  allermindst  naar  de 
har  nogen  Rigdom  og  ved  denne  kan  gøre  sig 
gældende.  Frank  hørte  ikke  til  den  Klasse.  Hvor 
mange  Gange  har  jeg  ikke,  naar  jeg  trængte  til 
Raad  og  Opmuntring,  søgt  hen  til  gamle  Frank  og 
hans  elskværdige  og  kloge  Hustru,  og  jeg  fandt  al- 
tid, hvad  jeg  søgte.  Jeg  gik  altid  glad  og  beriget 
fra  dem. 

Gamle  Franks  fulde  Navn  var  Andreas  Nielsen 
Frank.  Han  var  født  den  24.  April  1829  i  Herning 
Egnen.  Byens  Navn  mindes  jeg  ikke.  Om  hans 
Barndom  véd  jeg  ikke  andet,  end  at  han,  som  Fat- 
tigmands Barn  paa  de  Egne,  i  tidlig  Alder  om  Som- 
meren maatte  ud  at  gøre  Tjeneste  som  Vogterdreng 
og  om  Vinteren  strikke  Strømper  og  Uldtrøjer.  Han 

blev  konfirmeret  af  Præsten  L.  Svejstrup.  Qm  denne 
Svejstrup  var  en  Broder  til  den  bekendte  Præst  af 
samme  Navn  i  Vejen  mellem  Kolding  og  Ribe,  véd  jeg 
ikke  for  bestemt;  men  det  bæres  mig  for.  Nogle 
Aar  efter  sin  Konfirmation  kom  Frank  til  Dons  ved 
Kolding.  Her  kom  han  til  at  deltage  i  de  Møder, 
som  holdtes  hos  Peter  Larsen  Skræppenborg,  og  han 
blev  ved  disse  kristelig  vakt.  Ved  disse  Møder  lær- 
te han  Præsterne  Birkedal,  Svejstrup  i  Vejen  og 
flere  andre  at  kende.  Minderne  fra  den  Tid  stod  i 
sjælden  Glans  for  ham,  og  han  talte  gærne  om  den 
Tid.  Den  21.  Marts  1857  blev  han  gift  med  Ane  Kir- 
stine Jepsen,  en  Gaardmandsdatter  fra  Søgaard  ved 
Vamdrup.  Aar  1872  udvandrede  de  til  Amerika  og 
fik  deres  første  Hjem  ved  Paxton,  111.  Aar  1882 
flyttede  de  ud  til  Hamilton  County  i  Nebraska,  alt- 
saa  samme  Aar,  som  jeg  kom  derud.  Under  deres 
Ophold  i  Paxton  var  de  med  til  at  faa  en  Menighed 
dannet  der.  Den  fik  Betjening  af  Præsterne  Hej- 
bjerg, Rosenstand,  Holm  og  Lyngby,  af  hvilke  de 
tre  sidstnævnte  en  Tid  efter  hinanden  var  Præst  for 
Menigheden  i  Dwight,  111.  I  Nebraska  maatte  Frank 
begynde  paa  samme  Maade,  som  de  fleste  andre  Ny- 
byggere, og  skønt  Kaarene  kunde  være  fattige  nok, 
mærkede  man  dog  aldrig,  at  enten  han  eller  hans 
Hustru  følte  sig  trykket  under  dem.  De  var  altid 
ved  godt  Mod,  livsglade  og  frejdige.  Deres  Hjem 
var  et  sjældent  gæstfrit  Hjem  og  vi  var  ofte  samlet 
mange  hos  dem.  Skønt  vi  ogsaa  altid,  naar  vi  var 
en  Flok  samlet    i  deres  Hjem,    blev  opvartet   med 

Mad  og  Drikke,  saa  var  denne  Opvartning  dog  al- 
drig Hovedsagen  for  dem.  Nej,  Frank  havde  ikke 
for  ingen  Ting  været  med  til  Møderne  hos  Peter 
Larsen.  Inden  vi  skiltes  fra  hinanden,  kunde  man 
altid  være  sikker  paa,  at  Frank  eller  hans  Hustru 
nok  skulde  komme  med  enten  Sangbogen  eller  Sal- 
mebogen. Og  naar  vi  saa  havde  sunget  lidt,  sagde 
gamle  Frank  altid:  „Naa,  Pastor  Bodholdt,  nu  har 
De  nok  et  godt  Ord  at  sige  os,  eller  maaske  De  har 
en  god  Bog  og  vil  læse  for  os.'*  Dette  var  for  Frank 
og  hans  Hustru  altid  det  vigtigste  ved  Selskabet 
Om  Søndagen  var  de  altid  mellem  de  første,  der 
mødte  ved  Kirken,  eller  rettere  Skolehuset;  thi  Kirke 
havde  vi  jo  ikke.  Hændte  det  sig,  at  der  en  Søndag 
før  Gudstjenesten  kom  fremmede  til  dem,  saa  af- 
holdt dette  dem  alligevel  ikke  fra  at  komme  i  Kirke. 
Naar  Tiden,  de  skulde  af  Sted,  var  der,  sagde  gamle 
Frank :  „Ja,  det  er  Søndag,  og  vi  skal  til  Kirke,  men 
Jeppe",  det  var  Sønnen,  „skal  nu  spænde  for  nok 
en  Vogn  og  saa  tager  I  med ;  det  vil  I  ikke  fortryde, 
men  have  Glæde  af."  Adskillige  blev  ved  gamle 
Frank  paa  den  Maade  ført  til  Kirken  og  fik  Lyst  til 
at  komme  der  igen. 

Jeg  var  altid  glad  ved  at  være  sammen  med 
Frank,  kun  i  et  eneste  Tilfælde  syntes  jeg  ikke  om 
det,  og  det  var  at  komme  ud  at  køre  med  ham.  Han 
brugte  de  første  Aar  Muldyr  i  Stedet  for  Heste. 
Disse  Muldyr  eller  Æsler  var  mere  sejge  og  kunde 
døje  mere  end  Hestene  og  krævede  mindre  Pasning 
og  Pleje  end  disse.     De  var  derfor  bedre  skikkede 

end  Heste  til  det  svære  Arbejde  med  at  faa  Prærie- 
jorden pløjet.    Men  til  at  køre  paa  Veje  med  syntes 
jeg  ikke  om  dem.    Naar  der  kørtes  bort  fra  Hjem- 
met, var  de  træge,  og  Pisken  maatte  bruges,  men 
naar  det  gik  ad  Hjemmet  til,  saa  kan  det  nok  være, 
de  kunde  flytte  Benene.     Det  kunde  da  ofte  være 
umuligt  at  holde  dem  tilbage.    Jeg  mindes  en  saa- 
dan  Køretur  med  Frank.     Hvor  vi  havde  været,  hu- 
sker jeg  nu  ikke,  men    da  vi  om  Aftenen  kører  ad 
Hjemmet  til,  tager  Mulerne  Fart.    Det  var  ikke  mu- 
ligt for  Frank  at  holde  dem.    Jeg  begyndte  at  blive 
bange,  men  Frank  sagde  roligt:  „Hold  fast  i  Vog- 
nen!"    Det  gjorde  vi  begge  og  lod  Mulerne  løbe. 
Der  skete  heller  ingen  Ulykke,  selv  om  Køreturen 
ikke  var  behagelig.    Da  vi  naaede  Hjemmet,  stand- 
sede Mulerne  foran  Stalddøren,  som  om  deres  Op- 
førsel havde  været  ganske  i  sin  Orden.    Frank  for- 
talte mig,  at  det  ikke  var  med  Muler  som  med  He- 
ste.    Naar  Heste  løb  løbsk,  blev  de  vilde  og  tabte 
Herredømmet  over  dem  selv;  dette  gjorde  Mulerne 
ikke.     De  skulde  nok  passe  paa  sig  selv,  saa  naar 
blot  Seletøjet  og  Vognen  var  solide,  saa  var  der  in- 
gen Fare  ved  at  køre  løbsk  med  Muler. 

En  Gang  gik  det  imidlertid  galt  for  Frank  paa 
en  Køretur,  men  det  var  ikke  Mulernes  Skyld. 
Frank  og  Sønnen  Jeppe  var  i  Byen  efter  Hegns- 
traad.  Paa  Hjemvejen  tager  Mulerne  Fart,  og  da 
gaar  der  noget  i  Stykker  ved  Vognen.  Den  gamle 
og  Sønnen  Jeppe  med  samt  de  tunge  Ruller  af 
Hegnstraad  bliver  kastet  af  Vognen.     Sønnen  slap 

taalelig  fra  det,  men  den  gamle  blev  slemt  forslaaet. 
En  Rulle  Hegnstraad  havde  ramt  ham  paa  Hovedet 
og  slaaet  ham  bevidstløs.  Der  kom  straks  Hjælp, 
og  han  blev  baaret  ind  hos  en  Farmer,  der  boede  i 
Nærheden,  og  der  gik  straks  Bud  efter  Lægen.  Der 
var  heldigvis  intet  Ben  brækket,  men  Lægen  erklæ- 
rede, at  han  havde  faaet  en  Hjernerystelse,  som 
kunde  være  farlig  nok.  Der  hengik  nu  en  8  Dages 
Tid  uden  nogen  Forandring.  Frank  laa  hele  Tiden 
og  fantaserede.  Paa  den  Farm,  han  var  bleven 
bragt  til,  var  der  kun  ringe  Plads,  og  det  var  derfor 
Mrs.  Frank  meget  om  at  gøre  at  faa  ham  hjem.  Der 
blev  talt  med  Lægen  om  det,  og  han  mente,  at  med 
Forsigtighed  og  ved  at  lægge  ham  i  en  Bæreseng, 
lod  det  sig  nok  gøre.  Vi  fik  en  saadan  skaffet  til 
Veje,  og  en  Dag,  Vejret  var  godt,  fik  vi  ham  an- 
bragt i  Sengen  og  løftet  op  paa  en  Vogn.  Paa  den- 
ne skulde  saa  fire  Mænd  staa  med  Bæresengen  løf- 
tet, saa  han  kunde  blive  fri  for  mulige  Stød  under 
Kørselen.  Da  nu  Vognen  sattes  i  Gang,  gav  Frank 
sig  til  at  synge  paa  en  Salme,  og  det  pudsige  var, 
at  det  var  en  Salme  brugt  ved  Begravelser.  Han 
forestillede  sig  aabenbart,  at  han  blev  kørt  paa  Kir- 
kegaarden.  Vi  kom  godt  hjem  med  ham,  men  han 
vedblev  at  henligge  i  taaget  Tilstand.  Saa  hændte 
det  sig  en  Dag,  en  Tid  efter  at  han  var  kommet 
hjem,  at  et  voldsomt  Tordenvejr  gik  hen  over  Hjem- 
met. Frank  laa  i  Sengen  i  Soveværelset  og  vi  an- 
dre sad  ude  i  Køkkenet,  hvorfra  vi  hele  Tiden  kun- 
de holde  Øje  med  ham.    Da  kom  der  et  vældigt  Lyn 

og  et  paafølgende  lige  saa  vældigt  Tordenskrald. 
Kalk  og  Træsplinter  røg  os  om  Ørene.  Lynet  var 
slaaet  ned  i  Huset.  Alle  vi,  der  var  i  Køkkenet,  blev 
noget  lammede  af  Trykket.  En  Kræmmer,  der  til- 
fældigt var  til  Stede,  fo'r  i  sin  Forskrækkelse  ind 
i  Spisekammeret,  og  slog  Døren  i  efter  sig,  og  vi 
havde  Møje  med  at  faa  ham  ud  derfra  igen.  Midt 
i  Forvirringen,  som  Lynnedslaget  havde  afsted- 
kommet, hører  vi  gamle  Frank  inde  fra  Soveværel- 
set raabe:  „luk  Døren  op!"  Den  gamle  var  kom- 
men til  sig  selv  og  talte  nu  ganske  fornuftigt.  Fra 
den  Dag  af  gik  det  fremad  med  Helbredet,  og  inden 
længe  var  han  paa  Benene  og  kunde  færdes  iblandt 
os  igen,  hvad  vi  alle  var  glade  ved. 

Gamle  Frank  døde  den  24.  Sept.  1901,  72  Aar 
gammel.  Mindet  om  ham,  hans  barnlige  Tro,hans 
frejdige  Mod,  samt  den  Opofrelse  og  Støtte,  han  al- 
tid var  rede  til  at  yde  det  kirkelige  Arbejde  baade 
i  Menighed  og  Samfund,  vil  derimod  leve  længe  i 
Menigheden  i  Hamilton.  Jeg  selv  vil  altid  mindes 
ham  med  Tak  for,  hvad  han  var  for  mig  i  disse  mine 
første  Præsteaar. 

Fællesmøder. 

Efterhaanden  kom  der  flere  Præster  ud  til  Ar- 
bejdsmarken i  Nebraska.  Gydesen  var  rejst  fra 
Omaha  til  California,  men  blev  straks  erstattet  med 
A.  Skands-Hansen.  Bekker  kom  til  Admah  i  det 
nordøstlige  Nebraska,  og  P.  Jensen  kom  til  Friend 
med  Annekser  i  Lincoln  og  Davey.    Skovgaard  blev 

Madsens  Efterfølger  i  Howard  County.  Som  Tiden 
gik,  kom  der  endnu  flere  Præster  derud,  saa  Nebra- 
ska blev  en  betydelig  Kreds  af  den  danske  Kirkes 
Arbejdsmark.  Der  var  godt  Samarbejde  mellem  os 
Præster,  og  blev  det  ogsaa  for  en  Del  af  Menighe- 
dernes Vedkommende.  Vi  fik  bragt  Fællesmøder  i 
Gang  mellem  de  Menigheder,  som  ikke  var  alt  for 
fjærnt  fra  hinanden.     Disse  Fællesmøder  kaldte  vi 


Det  ny  Forsamlingshus  i  Hamilton  County 


Missionsmøder.  Maalet  og  Hensigten  med  dem  var 
dels  at  styrke  Samfundsfølelsen,  dels  at  opbygge, 
oplyse  og  befæste  dem,  sorn  allerede  var  med  i  Me- 
nigheden og  i  Arbejdet,  samt  tillige  at  vække  og 
kalde  paa  saadanne,  som  endnu  ikke  var  med  hver- 
ken i  Menighed  eller  Arbejdet.  Vi  havde  megen 
Glæde  af  disse  Møder.     En  sjælden  Inderlighed  og 

Broderskabsfølelse  kendetegnede  Livet  og  Samvæ- 
ret mellem  os  ved  dem.  Det  var  som  antydet  ikke 
alle  Menigheder  i  Nebraska,  som  kunde  komme  med 
til  dem,  dertil  var  Afstanden  for  stor  imellem  dem. 
Det  var  hovedsagentlig  kun  de  Menigheder,  der  var 
beliggende  i  en  Cirkel  af  en  60  Mil  omkring  Hamil- 
ton,  som  Menighederne  i  Friend,  Howard  County  og 
Looking  Glass.  Det  første  Fællesmøde  blev  holdt 
i  Hamilton  County. 

En  eventyrlig'  Køretur. 

Mellem  disse  Fællesmøder,  som  vi  den  Gang 
havde,  er  der  et,  som  jeg  ikke  let  glemmer,  ikke  for 
Mødets  Skyld  i  og  for  sig,  thi  dette  var  ikke  mere 
bemærkelsesværdigt  end  de  andre,  men  fordi  vi  fra 
Hamilton,  som  deltog  i  det,  havde  en  eventyrlig 
Kejse  ud  til  det. 

Mødet  blev  holdt  i  Howard  County,  hvor  Mad- 
sen den  Gang  endnu  var  Præst.  For  at  faa  saa  man- 
ge som  muligt  med  derud  fra  Menigheden  i  Hamil- 
ton, bestemte  vi  os  til  at  foretage  Rejsen  derud  med 
Heste  og  Vogne.  Der  blev  da  heller  ikke  saa  faa, 
som  meldte  sig  til  Turen.  Det  var  i  September 
Maaned,  Mødet  holdtes,  og  Vejret  kunde  paa  denne 
Tid  af  Aaret  ofte  være  meget  behageligt;  men  nu 
hændte  det  sig,  at  det  netop,  som  vi  skulde  af  Sted 
til  Mødet,  blev  alt  andet  end  behageligt.  Dagen  for- 
ud blev  det  Regnvejr  og  Luften  var  kold.  Da  vi 
skulde  af  Sted,  regnede  det  fremdeles.  Alligevel 
mødte  der  om  Morgenen  et  Par  Vogne  ved   Præste- 

boligen  fuldt  læssede  med  Deltagere.  Der  blev  nu 
holdt  Raad  om,  hvad  man  i  Betragtning  af  Uvejret 
turde  vove.  Skulde  det  opgives  at  kunne  køre  med 
Heste  og  Vogne  derud,  var  der  flere  af  Deltagerne, 
der  ikke  kunde  komme  med.  Vi  blev  enige  om  at 
se  Tiden  lidt  an,  maaske  kunde  Uvejret  om  en  Ti- 
mestid  klare  op.  Dette  blev  heldigvis  ogsaa  Tilfæl- 
det, og  saa  drog  vi  af  Sted.  Da  vi  var  naaet  til  Cen- 
tral City,  begyndte  Regnen  igen,  og  vi  maatte  gøre 
Holdt.  Omkring  ved  Klokken  2  a  3  om  Eftermid- 
dagen klarede  det  igen  op  og  vi  drog  videre.  Vi  var 
3  a  4  Vognlæs,  jeg  husker  ikke  saa  bestemt.  Mel- 
lem Central  City  og  Pastor  Madsens  Hjem  var  der 
40  a  50  Mil.  De  første  5  a  6  Mil  fra  Central  City 
var  Vejen  ligetil  og  Egnen  bebygget,  men  saa  be- 
gyndte Prærien,  og  vi  havde  ikke  længere  en  lige 
Vej.  Da  vi  var  naaet  frem  12  a  15  Mil,  begyndte 
Regnen  igen,  men  nu  kunde  der  ikke  være  Tale  om 
at  vende  tilbage.  Det  gik  da  ogsaa  ret  godt  for  os, 
indtil  vi  kom  ind  i  Bakkerne  mellem  Platte  og 
Loupdalen  og  Mørket  begyndte  at  falde  paa.  Da  be- 
gyndte Turen  at  blive  alt  andet  end  behagelig.  Da 
vi  naaede  ned  i  Loupdalen,  var  det  bleven  saa 
mørkt,  at  Kuskene  knapt  kunde  se  Hestene,  og  in- 
den længe  meldte  Kusken  fra  den  forreste  Vogn,  at 
han  ikke  vidste,  om  vi  havde  rigtig  Kurs,  hvad  de 
andre  heller  ikke  vidste.  Vi  var  kørt  vild.  Efter 
en  kort  Raadslagning  kørte  vi  videre  i  den  Retning, 
som  vi  alle  mente,  var  den  rette,  samt  med  Paalæg 
til  hver  enkelt  paa  Vognene  om  at  holde  Udkig  efter 


122 

Lys  fra  et  eller  andet  Hus,  som  vi  vidste,  at  der 
fandtes  ganske  enkelte  af  derude.  Da  vi  havde 
kørt  en  Tid  igen,  men  intet  Lys  opdaget,  holdt  vi 
atter  stille.  Den  forreste  Vogn  var  desuden  kørt 
lige  mod  en  Høstak.  Mændene  stod  af  Vognene  og 
der  blev  igen  Raadslagning.  Kvinderne  frøs,  og  det 
var  ikke  frit  for,  at  de  begyndte  at  klage  sig.  Jeg 
havde  min  Søn  med,  og  han  var  endnu  ikke  2  Aar 
gammel ;  og  skønt  han  var  godt  pakket  ind,  var  jeg 
dog  ikke  uden  Bekymring  for,  at  han  maaske,  og- 
saa  kunde  begynde  at  mærke  Kulden.  Resultatet 
af  vor  Raadslagning  blev,  at  de  fleste  i  Følget  men- 
te det  klogest,  at  vi  ikke  vovede  os  videre  frem,  men 
blev,  hvor  vi  var,  til  om  Morgenen.  Frank  foreslog, 
at  vi  skulde  lave  Hul  i  Høstakken  og  faa  Kvinderne 
og  Barnet  ind  i  den.  Paa  den  Maade  maatte  de  nok 
kunne  holde  dem  varme.  Mad  havde  vi  nok  af,  saa 
sulte  kunde  vi  ikke.  Planen  var  god,  da  det  jo  ikke 
kunde  nytte,  at  vi  vedblev  at  køre  omkring  uden  at 
vide,  hvor  vi  kørte  hen,  og  dette  saa  meget  mindre, 
som  vi  for  at  komme  ind  i  Howard  County  skulde 
over  Loupfloden;  men  hvorledes  skulde  vi  i  dette 
Mørke  finde  Broen,  som  førte  over  Floden?  Vi  fik 
nu  Kvinderne  af  Vognene.  Skønt  de  naturligvis  ik- 
ke var  meget  begejstrede  ved  Tanken  om  at  skulle 
tilbringe  Natten  i  en  Høstak,  indsaa'  de  jo  dog 
godt,  at  dette  under  Omstændighederne  var  det  ene- 
ste fornuftige.  Mens  nu  Nattekvarteret  til  Kvin- 
derne skulde  bringes  i  Stand,  gik  Skands-Hansen  og 
jeg  lidt  ud  omkring.    Vi  trængte  til  at  faa  Benene 

rørt  efter  Køreturen,  samt  tillige  til  at  faa  Varme  i 
Kroppen.  Mens  vi  turer  omkring,  opdager  vi  et 
Lys.  Det  blev  straks  borte,  men  kom  igen.  Vi  sty- 
rede nu  i  den  Retning,  Lyset  havde  vist  sig,  og  fandt 
endelig  en  „Dugout",  som  vi  antog  var  Stedet,  Ly- 
set var  kommet  fra.  Vi  bankede  paa  Døren  til  Hyt- 
ten, og  en  Mand  viste  sig  i  Døren.  Han  blev  kende- 
lig overrasket  ved  at  se  os  to  Herrer,  hvad  da  heller 
ikke  var  saa  sært,  thi  vi  bar  begge  to  høj  Silkehat, 
en  Hovedbedækning,  han  antagelig  aldrig  før  havde 
set  derude  i  Loupdalen.  Jeg  har,  i  Parenthes  be- 
mærket, aldrig  siden  den  Gang  baaret  høj  Silkehat. 
Da  jeg  kom  hjem,  blev  den  sat  til  Side,  og  det  sidste, 
jeg  saa'  af  den,  var  en  Gang,  nogle  Aar  efter,  da 
den  gjorde  Tjeneste  ved  en  Dilettantforestilling. 
Maaske  gør  den  dette  endnu.  Jeg  har  i  det  mindste 
aldrig  set  den  siden. 

Vi  forklarede  nu  Manden  i  Hytten  vor  Stilling, 
og  bad  ham,  hvis  det  var  muligt,  at  være  os  behjæl- 
pelig med  at  finde  Vejen  over  Loupfloden  og  ind  til 
Byen  Dannebrog.  Manden  syntes  i  Begyndelsen  ikke 
at  være  meget  villig  til  at  være  os  til  Tjeneste,  men 
da  vi  lovede  ham  Betaling,  sagde  han  endelig  „all- 
right".  Han  tog  nu  sin  Regnfrakke  paa,  fik  hentet 
sin  Pony  og  sagde  saa :  nu  er  vi  færdige !  Han 
havde  ingen  Lygte  med,  og  paa  vort  Spørgsmaal 
derom,  sagde  han,  at  han  ingen  havde.  Da  vi  ud- 
talte vor  Betænkelighed  derover,  svarede  han  blot: 
"It  will  be  allright".  Vi  kom  saa  med  Manden  til- 
bage til  Vognene,  fik  Kvinderne  læsset  paa  og  Vog- 

nene  i  Kække,  og  saa  modtog  vi  Ordre  til  at  følge 
vor  Vejviser.  Men  hvorledes  skulde  vi  kunne  følge 
ham,  naar  vi  ikke  kunde  se  ham?  Det  gik  imidlertid 
bedre,  end  vi  havde  kunnet  tænke.  Samtidig  med 
hans  Ordre  om  at  starte,  kommanderede  han:  „Følg 
Musikken",  og  saa  hørte  vi  med  det  samme  Tonerne 
fra  en  Mundharpe.  Vi  fulgte  saa  Musikken,  og  det 
gik  udmærket.  Endelig  raabte  han:  „Holdt!"  Vi 
var  naaet  Loupbroen.  Vi  kunde  høre  Vandet  bruse 
i  Floden,  men  ingen  Ting  se.  Indkørselen  paa  Broen 
blev  nu  undersøgt,  og  alle  Mænd,  med  Undtagelse 
af  Kuskene,  blev  kommanderet  af  Vognene,  stillet 
op  i  to  Rækker,  én  paa  hver  Side  af  Indkørselen  paa 
Broen.  Dette  skete  for  at  faa  Hestene  til  at  gaa  lige 
frem  ind  paa  Broen.  Vandet  havde  nemlig  skyllet 
noget  bort  af  Jordsmonnet  paa  hver  Side  af  Indkør- 
selen, og  det  gjalt  at  holde  Hestene  og  Vognene  fra 
at  komme  for  meget  til  nogen  af  Siderne.  Da  vi  var 
kommen  over  Broen,  lød  Musikken  igen,  og  vi  fulgte 
den,  og  inden  længe  var  vi  i  Dannebrog.  Her  betalte 
vi  vor  Fører.  Vejen  mellem  Dannebrog  og  Madsens 
Hjem  kendte  vi.  Hans  Hjem  var  i  Nærheden  af  det 
Sted,  der  nu  kaldes  Nysted.  Vi  naaede  i  god  Behold 
Pastor  Madsens  Præstebolig.  Familien  var  i  Seng, 
men  vi  fik  dem  purret  op,  og  efter  at  vi  havde  givet 
Forklaring  om  vor  eventyrlige  Køretur  og  var  ble- 
ven optøet  ved  en  Kop  Kaffe,  kom  vi  til  Hvile,  nogle 
kom  i  Seng,  andre  maatte  ligge  paa  Gulvet ;  men  da 
vi  alle  var  trætte,  faldt  vi  snart  i  Søvn  og  vaagnede 
om  Morgenen  friske  og  sunde. 

Vi  havde  nu  et  Par  Dages  Møde  sammen  med 
Menigheden  i  Howard  County.  Over  Glæden  og  Vel- 
signelsen ved  dette,  var  al  Besværlighed  med  Rejsen 
dertil  glemt.  Hvor  er  det  ikke  en  mageløs  Rigdom, 
der  er  givet  os  Kristne  i  det  at  kunne  dele  med  hver- 
andre; og  jo  mere  vi  bruger  Rigdommen,  jo  større 
bliver  den  for  os. 

Da  vi  igen  rejste  fra  Howard  County  ad  Hjem- 
met til,  havde  vi  godt  Vejr,  og  baade  glade  og  tak- 
nemmelige naaede  vi  Hjemmet  i  Hamilton. 

Slutning. 

Der  er  nu  gaaet  mange  Aar  hen  siden  hine 
Dage.  Meget  har  forandret  sig  derude  i  mine  gamle 
Kredse,  hvor  jeg  først  i  Firserne  som  ung  Præst 
havde  min  Virksomhed.  Folk  derude  er  ikke  læn- 
gere Nybyggere  eller  fattige.  De  fleste  er  nu  ret 
velhavende  Folk,  enkelte  vel  endog  rige.  De  kører 
ikke  længere  til  Kirke  i  den  gamle  klodsede  Lum- 
bervogn.  De  fleste  har  vel  nu  Avtomobil.  I  alt, 
hvad  det  ydre  angaar,  er  der  siden  hin  Tid  sket  store 
Fremskridt.  Om  saa  tillige  Livet  indadtil  er  fulgt 
med  i  Udviklingen,  det  er  en  anden  Sag.  Jeg  haa- 
ber,  ja  tror,  at  det  for  manges  vedkommende  er  lyk- 
kedes. Det  skulde  jo  være  underligt,  om  det  er  lyk- 
kedes for  alle.  Mange  Steder  synes  det,  at  Folk  har 
svært  ved  at  holde  den  Kirke  vedlige,  som  de  under 
de  fattige  Kaar  kunde  bygge.  Nej,  det  er  nok  ikke 
alle  Steder,  at  Velstanden  har  været  til  Velsignelse 
for  det  aandelige  Liv  i  vort  Folk.    Hos  mange  har 

den  haft  aandelig  Fattigdom  til  Følge.  Man  blev 
rig  paa  timeligt  Gods,  men  forstod  ikke  at  bruge  det 
paa  den  rigtige  Maade.  Man  vilde  agerer  rig  Mand,, 
men  det  blev  kun  til  at  glimre  med  Rigdommen  i 
ydre  Ting.  Man  fik  Avtomobil,  fik  store  og  smukke 
Huse,  fik  dem  møbleret  med  fine  og  kostbare  Møbler 
og  meget  andet.  Men  den  Mand  og  Kvinde,  der  i 
Barndommen  er  vokset  op  i  Husmandsstue,  og  nogle 


Den  nuværende  Præstebolig  i  Hamilton  County. 


Aar  af  deres  Liv  herovre  har  boet  i  Jordhytte,  de 
kommer  ofte  til  at  færdes  saa  kantet  og  akavet  paa 
det  med  Plydstæppe  belagte  Gulv  og  mellem  de  fine 
Møbler.  Det  er  ofte  som  om  de  ikke  rigtig  véd, 
hvorledes  de  midt  i  denne  ydre  Herlighed  skal  bære 
dem  ad.  Men  Gud  ske  Lov,  det  er  ikke  alle,  det  gaar 
paa  den  Vis,  og  jeg  er  glad  ved  at  kunne  sige,  at  det 
forekommer  mig,  at  mine  gamle  Venner  ude  i  Ha- 

milton  County  saa  ret  godt  har  magtet  at  bevare 
dem  selv  midt  i  Velstanden. 

Der  kunde  være  meget  endnu  at  fortælle  fra  Li- 
vet paa  Prærien  i  hine  Tider,  men  nu  vil  jeg  slutte 
for  denne  Gang  med  kun  et  lille  Træk. 

Da  jeg  efter  mange  Aars  Fraværelse  en  Gang 
besøgte  min  gamle  Kreds  derude,  og  om  Søndagen 
kørte  til  Kirke  —  ikke  i  Lumbervogn,  men  i  fineste 
Karet,  med  fine  Heste  for  —  sammen  med.  en  Fa- 
milie, som  jeg  var  godt  kendt  med,  i  hvis  Jordhytte 
jeg  i  Nybyggertiden  saa  ofte  havde  færdedes  ud  og 
ind,  kom  jeg  til  at  sige  til  Manden:  „Dette  ér  ikke 
som  i  gamle  Dage,  da  De  kørte  i  Lumbervogn  og  De- 
res Kone  og  Børn  laa  i  Halmen  bag  i  Vognen  med 
Tæpper  til  Dækning,  naar  det  var  koldt".  Han  saa1 
paa  mig,  og  jeg  syntes  at  se  en  Taare  i  hans  Øjne,  og 
saa  siger  han:  „Nej,  det  er  ikke  som  i  gamle  Dage; 
men  hvor  ofte  tænker  jeg  alligevel  ikke  med  Glæde 
tilbage  til  de  gamle  Dage,  ikke  just  paa  Fattigdom- 
men i  disse,  men",  —  ja,  saa  kom  dette:  „men",  der 
ofte  kan  betyde  saa  meget  —  „men  vi  var  den  Gang 
dog  altid  saa  frejdige  og  glade". 

Jeg  har  en  Tanke  om,  at  mange  vil  samstemme 
med  ham  i  dette:  „frejdige  og  glade".  Nybygger- 
tiden  var  trods  alt  en  lykkelig  Tid.  Den  gav  Poesi 
over  Livet.  Man  følte  i  den  Tid  tillige,  at  man  kunde 
ikke  undvære  hinanden.  Dette  gav  Samlivet  en  In- 
derlighed, som  det  næppe  har  nu.  Nu  mener  man  jo 
ikke,  som  den  Gang,  at  man  trænger  til  hinanden. 
Mange  mener  maaske  ogsaa,  at  de  liu  ikke,  som  den 

Gang,  trænger  til  vor  Herre.  Jeg  siger  mange ;  thi 
Gud  ske  Lov,  det  gælder  ikke  alle.  Nej,  der  er,  som 
allerede  sagt,  dog  ogsaa  mange,  som  har  magtet  Vel- 
standen, og  for  saadanne  er  denne  en  Velsignelse, 
hvormed  de  selv  kan  velsigne. 

I  Hamilton,  Looking  Glass,  Howard  County  og 
Plum  Creek,  samler  Folk  sig  fremdeles  om  Ordet  og 
Sakramenterne,  og  for  de  flestes  Vedkommende  sik- 
kert ogsaa  med  samme  Glæde  som  i  hine  Dage.  Ikke 
saa  faa  af  dem,  der  i  Nybyggertiden  var  i  deres 
Manddoms  Kraft,  er  ikke  mere  oven  Mulde,  og  de, 
som  endnu  er  tilbage,  de  er  nu  gamle,  alle  nær  Stø- 
vets Aar  og  over.  Jeg  er  vis  paa,  at  de  fleste  af  dem 
med  Tak  ser  tilbage  til  Nybyggertidens  Arbejds- 
dag, den,  der  trods  al  Møje,  i  mere  end  én  Hen- 
seende havde  sine  lyse  Sider. 


Trykfejl. 

Side  25,  9de  Linje  fra  neden,  staar :  „Larsens  Hustru' '  ; 
skal  være:  Larsen  og  Hustru. 

Side  25,  10de  Linje  fra  oven,  staar  der:  „Hestene  træng- 
te til  at  bade' ' ;  skal  være :  til  at  bede. 

Side  27,  5te  L.  fra  neden  staar  der :  „indrettet' '  ;  skal 
være:  udrettet. 

Side  27,  15de  Linje  fra  oven,  staar:  „Hovedgærde";  skal 
være:  Savegærde. 

Side  29,  4de  Linje  fra  oven  staar:  „Ud  i  Halmbunken"  ; 
skal  være  ind  i  — . 

Side  46,  3.  L.  fra  oven,  staar  der :  „var  døde' '  ;  skal  være : 
er  døde. 

Side  99,  12.  L.  ovenfra,  staar:  „den  Formiddag";  skal 
være:  den  Eftermiddag. 


UNIVERSITY  OF  CALIFORNIA  LIBRARY 

Los  Angeles 

This  book  is  DUE  on  the  last  date  stamped  below. 


Form  L9-Series  4939 


MiSIB1iSiSSi8ISNAL  L,BRAR^f acility 

AA    000  525  078    2 


